Hoavan Vee Dhauru Medhu Therein Inthihaabeh Genesdhey Inthigaalee Raees Eh - Dhiyana - Vaguthu\nހޮވަންވީ ދައުރުގެ މެދުން އިންތިޚާބެއް ގެނެސްދޭނެ އިންތިގާލީ ރައީސެއް – ދިޔާނާ\nހޮވަންވީ ދައުރުގެ މެދުތެރެއިން އިންތިހާބެއް ގެނެސްދޭ "އިންތިޤާލީ ރައީސެއް" ކަމަށް ކުރީގެ ބަންޑާރަ ނައިބް ދިޔާނާ ސައީދު ވިދާޅުވެއްޖެ އެވެ.\nދިޔާނާ ކުރެއްވި ޓުވީޓެއްގައި ވިދާޅުވީ ރައީސް ނަޝީދާއި، ޤާސިމް އިބްރާހިމް އަދި ޝެއިހް އިމްރާން އަބްދުﷲގެ މައްޗަށް ޣައިރު ޤާނޫނީގޮތުން ހުރަސްތައް ކުރިމަތިކޮށްފައިވާހާލު، ފަސް އަހަރުގެ މުއްދަތަށް ރައީސެއް ހޮވުމަކީ އިންސާފެއް ނޫން ކަމަށެވެ.\n"އެއީ މިނިވަން އިންސާފުވެރި އިންތިހާބަކަށް ނުވާނެ, ހޮވަންވީ ދައުރުގެ މެދުތެރެއިން އިންތިހާބެއް ގެނެސްދޭ އިންތިޤާލީ ރައީސެއް" ދިޔާނާ ވިދާޅުވިި އެވެ.\nއިންތިގާލީ ރައީސްއެއްގެ ޚިޔާލު އަނެއްކާވެސް އިދިކޮޅު ފަރާތްތަކުގެ މެދުގައި އުފަންވެފައި ވާއިރު ރައީސް ނަޝީދު 2008 ވަނަ އަހަރު ވެރިކަމަށް ވަޑައިގެންނެވީ ވެސް ދައުރުގެ މެދުތެރެއިން އިންތިޚާބެއް ބާއްވާނެ ކަމަށް ވައުދުވެގެންނެވެ. ނަމަވެސް ވެރިކަމަށް ވަޑައިގެންނެވުމަށް ފަހު ރައީސް ނަޝީދު ވިދާޅުވީ އެއީ ފަލްސަފާއެއް ކަަމަށެވެ. އަދި ފަހުން ވިދާޅުވީ އެއީ ކައުންސިލް އިންތިޚާބުގެ ވާހަކަ ކަމަށެވެ. އޭގެ ފަހުން ވިދާޅުވީ ދައުރުގެ މެދުން އިންތިޚާބެއް ބާއްވާނެ ކަމަށް ވިދާޅުވެވުނީ ޑރ.ހަސަން ސައީދު ޕްރެޝަރު ކުރެއްވުމުން ކަމަށެވެ.\nއިދިކޮޅު އެއް ކެނޑިޑޭޓަކު ނެރުމުގެ ބަހުސް ހޫނުވެފައިވާއިރު، ޤާސިމް އިބްރާހިމް ހުންނެވީ އެމްޑީޕީއަށް ދޫދިނުމަށް ތައްޔާރަށް ނޫންކަމަށް އޭނާދާދި ފަހުން ނެރުއްވި ބަޔާނުގައި ވަނީ ވިދާޅުވެފައެވެ.\nކުރިއަށްއޮތް ރިޔާސީ އިންތިޚާބު ބޯމަތިވެފައިވާއިރު، އެއް ރޫޙެއްގައި ވަރަށް އެކުވެރިކަމާއި އެކު އެއް ޖަމާޢަތެއްގެ ގޮތުގައި ނިކުތް އިދިކޮޅު ސިޔާސީ ފަރާތްތަކުގެ އެންމެ އިސް ސަފުގައި ޙަރަކާތްތެރިވަމުންދާ ފަރާތްތަކުގެ ކޯޅުން ފަހަކަށް އައިސް ވަނި ފެންމަތިވެ ހާމަވާން ފަށާފައެވެ. އިންތިޚާބު ކައިރިވާ ވަރަކަށް އިދިކޮޅު ލީޑަރުންގެ އެކުވެރިކަމަށް ނިމުން އަންނަ މަންޒަރު ދަނީ ފެންނަމުންނެވެ.\nޖޫން 11, 2018 09:39\nޖޫން 11, 2018 09:42\nދިޔާނާ ފަދަ ބޭކަބަލުން ކޮންމެވެސް އެއްގޮތަކަށް\nވާހަކަ ދެއްކެވުމުން ދަށްކާވާހަކަ މީހުންނަށް\nބަލައިގަނެވޭނި! ދެއިރު އުގުޅާ ޗޯކުހިން ދަށްކާތި\nހޮވަންވީ ފަޅު ރަށަކަށް އަރާ މޫނުގަ ވެލި އުނގުޅައިގެން އިންނަން ކެރޭ ކަހަލަ ސޮރެއް.\nޖޫން 11, 2018 09:45\nބޮޑު ވަކީލަކަށް ޤާނޫނު އަސާސީ ނޭނގުނީތީ ވަރަށް ދެރަ\nޖޫން 11, 2018 09:57\nޖޫން 11, 2018 10:04\nރާއްޖޭގެ ނިޒާމު ބަދަލުކޮށްލަންވީ، ދިޔާނާއާއި ޖާބިރު ބޭނުންވާގޮތަކަށް ކުޅޭކުޅޭ ރައީސެއް ހުރެފަ އެމީހުންނަށް އަންބަރާ ކުޅޭނެ މިނިވަންކަން އޮންނަގޮތަކަށް! އޭރުން ޙައްލުވީ.\nޖޫން 11, 2018 10:10\nބަލަ ދިޔާނާ ވެރިކަމާނުވިސްނާ ފިރިކަލުންގެ މިހާރު ނުވަތަކުރީގާވެސް އުޅުއްވާ ނުރަގަޅު ނުވަތަ ހޮޑާދޫ ކަހަލަ ؟؟؟ދެންތިޔައީސީދާ ރޯނުއެދުރު\nޖޫން 11, 2018 10:12\nޜާބޯ ޖާބިރު ކިހިނެއް ވާނެ.\nޖޫން 11, 2018 10:16\nތިޔައޮތީ ރަނގަޅަށްވެސް އަތަށް ގޮވާފަ!\nޖޫން 11, 2018 10:32\n2 އިރު ކައިބޭހެއްހެން އިންތިހާބު ބައްވަން، ފައިސާ ގިނަވެގެން ހަދާނެގޮތް ހުސްވެގެންވިއްޔަ މިއުޅެނީ!\nޖޫން 11, 2018 10:33\nހޮވަންވީ، އިސްލާމީ ޝަރީޢަތް ގާއިމްކުރާ ގާނޫނު އަސާސީގައިވާ މުއްދަތަށް ވެރިކަންކުރާނެ ގާބިލް ކެރޭ ލީޑަރެއް.\nޖޫން 11, 2018 10:38\nތެދެއް. މިކަމަނާ އަކީ ފިސާރި ބޮޑާ ކިބުރުވެރި އަނެްހެނެއް. އެވިދާޅުވާޚިޔާލަކީ އަލަށް މި ޤައުމަށް އުފަންވި ޚިޔާލެއް ނޫން. އެކަމކު ވެރިަކްނ ލިބެންދެން ދައުރުގެ މެދުން އިންތިޚާބު ބާއްވާނެ ކަމާއި އެންމެ ރިސޯޓަކުން ދައްކާ ޓެކުހުން ޤައުމު ހިންގަން އައި މީހުން އެންމެ ފަހުން ފިލާ ރައްކާވީ........\nޖޫން 11, 2018 10:51\nއެއީ ކާކު ކެނެރީގޭ އަންނި؟؟ ވެރިކަން ލިބުމުގެ ކުރިން އެންމެ ގަދަޔަށް ތިވާހަކަ ދައްކާފަ ވެރިކަން ލިބުނީމަ އެކަން ހަނދާންނެތި ވެރިކަން ކުރާނީ ތިމަންނަ ބޭނުން ގޮތަކަށޭބުނެ ރައްތިރުންނަށް ބޮޑުދޮގުހެދި މީހަކީ ކެނެރީގޭއަންނި! އަނެއްކާވެސް ވެރިކަމަށް އަރުވަން ތިފައިވިއްދަނީ ހަމަ މިބުނާ ކަލޭގެ! ނުވާނެ ތިކަމެއްދެން!\nބަލަ ދިޔާނާ ވަކީލުކަމުގެ ފާސްނެގީ ގަނެގެންތަ؟ ކިޔަވައިގެން އެއްޗެއް އެނގިގެންތަ؟ ކޯއްޗެކޭތަ ތި ކިޔަނީ. ތިކަން ވާގޮތަކަށް އަދި ނެތް\nޖޫން 11, 2018 10:53\nކިހާބޮޑު މުސީބާތެއް... އަބަދު ވޯޓު ފޮށިކައިރީގަ ރައްޔިތުން ބާއިތިއްބަންދޯ ރަގަޅީ.. ކާންބޯން މަސައްކަތެނުކޮށް ކަލޭމެންގެ ސިޔާސީ ފޮނިކެޑުން އަޑުއަހަން ހަރުގެތަކުގަ ޒުންބާ ޖައްސަންދޯ ތިބެންވީ... ނުވާނެތިކަމެ... ހޮޑާއިދޫ އެއޮތީ.. އެތަނުގަ އާމިނާބީއަށްވެގެން އިންނަންދޭ ކަލޭ...\nޖޫން 11, 2018 11:27\nޢަންނި ތިކަމަށް ބަރާބަރު ވާނެ.\nޖޫން 11, 2018 11:36\nރައީސުލް ޖުމުހޫރިއްޔާގެ މަޤާމަކީ، ތިބޭފުޅުން ކުޅޭކުޅެން އޮންނަ މަޤާމެއްތަ؟ ދެއިރު ކާބޭހެއްހެން އިންތިޚާބު ބާއްވަން ތިކަމަށް ޚަރަދުކުރަނީ ކަމަނާގެ ޖީބުފުޅުންތޯ؟ ހަމަ ބުއްދި ފިލައިގެން ދިޔައީތޯ؟\nޖޫން 11, 2018 11:37\nތިޔަކަހަލަ ރައީސެއް 2008 ގައިވެސް ހޮވީމެވެ. އިންތިޚާބު ވުމުން ދެއްކި ބަހަނާވެސް އަޑުއެހީމެވެ.\nޖޫން 11, 2018 11:42\nކަލެއަށް އަދިވެސް ދިވެހިން ނޭނގެނީތޯއެވެ؟ ދައުރުގެ މެދުތެރެރޭގައި އިންތިޚާބެއް ބޭއްވުމަކީ އަވާމެންދުރެކެވެ. އެކަންދެމިއޮނޮންނާނީ އިންތިޚާބުވުމާއި ހަމައަށެވެ.\nޖޫން 11, 2018 13:42\nޙޮވަންވީ ދައުރުގެ މެދުތެރެއިން އިސްތިއުފާދީފަ ލޮލީ ވިއްކާނެ މީހަކު..\nޖޫން 11, 2018 14:16\nހަމަ ތިގޮތަށް އަހަރު ދެކޮޅު ވަރިކުރެވޭ އިންތިޤާލީ އަންބަކަށް ވުމަށް ޖާބިރަށް ދަންނަވަންވީނޫންތޯ!


Aa seaplane terminal ge lounge ge baithah kuhyah dheyn hulhuvaalaifi\nސީޕްލޭން ޓާމިނަލްގެ ބައިތައް ކުއްޔަށް ދޭން ހުޅުވާލައިފި\nވީއައިއޭގެ އާ ސީޕްލޭން ޓާމިނަލް: މަސައްކަތް ވަނީ އެއްކޮށް ނިންމާފައި -- ފޮޓޯ: އެމްއޭސީއެލް\nވެލާނާ އިންޓަނޭޝަނަލް ޓާމިނަލް (ވީއައިއޭ) ގެ އާ ސީޕްލޭން ޓާމިނަލްގެ ބައިތަކެއް ކުއްޔަށް ހިފާނެ ބަޔަކު ހޯދަން އިއުލާނު ކޮށްފި އެވެ.\nއެއާޕޯޓް ހިންގާ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނި ގޮތުގައި އާ ސީޕްލޭން ޓާމިނަލް އިމާރާތުގެ "އެކްޒެކެޓިވް ލައުންޖު" ގެ ގޮތުގައި ކަނޑައެޅިފައިވާ ސަރަހައްދުތައް ކުއްޔަށް ހިފާނެ ފަރާތް ތަކެއް ހޯދަން ބޭނުންވާ ކަމަށެވެ.\nއެ ކުންފުނިން ބުނީ މިކަމަށް ޝައުގުވެރިވާ ފަރާތްތަކުން މިމަހުގެ 23 ވަނަ ދުވަހުގެ ހެނދުނު 11:00 ގެ ކުރިން، ސިޓީ, ފެކްސް ނުވަތަ އީމެއިލް މެދުވެރިކޮށް ޝައުގުވެރިކަން ފާޅުކުރުމަށް އެދޭ ކަމަށެވެ. ޝައުގުވެރިކަން ފާޅުކުރާ ފަރާތްތަކުން އެފަރާތެއްގެ ފުރިހަމަ ނަމާއި އެޑްރެސް، އީމެއިލް އަދި ގުޅޭނެ ނަންބަރުތައް ފޯރުކޮއްދެއްވަން ވާނެއެވެ.މިގޮތަށް ޝައުގުވެރިކަން ފާޅުކުރާ ފަރާތްތައް ރަޖިސްޓްރީ ކުރެވި، ތައްޔާރު ކުރެވިފައިވާ ބީލަން ފޮތް އީމެއިލް ކުރެވޭނެ ކަމަށެވެ.\nވީއައިއޭގެ އާ ސީޕްލޭން ޓާމިނަލް: މަސައްކަތް ވަނީ އެއްކޮށް ނިންމާލާފަ -- ފޮޓޯ: އެމްއޭސީއެލް\nމި ކަމަށް ކުރިމަތިލާ ފަރާތްތަކަކީ ސީޕްލާން /ޓުއޯ / ރިސޯޓު އޮޕަރޭޓަރަކަށް ވާންވާނެެ އެވެ. އަދި 10,000 ޑޮލަރު (ނޫނީ އެޔާ އެކަށީގެންވާ ދިވެހި ރުފިޔާ) ބިޑު ސެކިއުރިޓީއެއްގެ ގޮތުގައި ކުއްޔަށް ހިފަން ބޭނުންވާ ކޮންމެ ސަރަހައްދަކަށް ހުށަހަޅަން ވާނެ ކަމަށެވެ. އަދި ރަޖިސްޓްރީވާ ފަރާތްތަކުގެ ތެރެއިން ކުރިއަށް ވަޑައިގަންނަވާ ފަރާތްތަކަށް ބާއްވާ އޮޕްޝަނަލް "ސައިޓް ވިޒިޓް" މިމަހުގެ 28 ވަނަ ދުވަހުގެ ހެނދުނު 11:00 ގައި ވީއައިއޭގައި އޮންނާނެ އެވެ. ބީލަންތައް ހުށަހެޅުމުގެ ސުންގަޑިއަކީ އަންނަ މަހުގެ ވަނަ ދުވަހުގެ ހެނދުނު 11:00 އެވެ. ބީލަންތައް ހުންނަންވާނީ ސިޓީއުރައެއްގައި ބަންދުކޮށްފަ އެވެ. ބީލަންތައް ހުޅުވުމަށް ހަމަޖެހިފައިވަނީ އަންނަ މަހުގެ 11 ވަނަ ދުވަހުގެ ހެނދުނު 11:00 ގައި އެމްއޭސީއެލްގަ އެވެ.\nރައީސް އަބްދުﷲ ޔާމީންގެ ވެރިކަމުގައި ވީއައިއޭ ތަރައްގީ ކުރުމުގެ މަޝްރޫއުގެ ދަށުން ހެދި އާ ސީޕްލޭން ޓާމިނަލް ޓްރާންސް މޯލްޑިވިއަން އެއާވޭސް (ޓީއެމްއޭ) އަށް އެއްކޮށް ދޭން އުޅޭ ކަމަށް ބުނެ މައްސަލަ ހޫނުވި އެވެ. ނަމަވެސް ސަރުކާރު މެދުވެރި ވެގެން ވަނީ މައްސަލަ ހައްލު ކޮށްފަ އެވެ. ސަރުކާރުން ހުށަހެޅި ހައްލަކީ ޓީއެމްއޭ އަށް 6،400 އަކަމީޓަރުގެ ޖާގަ އަކަމީޓަރަކަށް 10.35 ޑޮލަރުގެ ރޭޓުން ދެ އަހަރު ދުވަހަށް ދޭށެވެ. މީގެ އިތުރުން ދެ އަހަރު ދުވަހުގެ ތެރޭގައި މުޅި ސީ ޕްލޭން ޓާމިނަލް އެމްއޭސީއެލް އިން އަމިއްލަ އަށް ހިންގަން ފަށަން ޖެހެ އެވެ.\nއާ ސީޕްލޭން ޓާމިނަލް ކުއްޔަށް ދޭން ހުޅުވާލާފައިވަނީ މި ތަން ކުއްޔަށް ދިނުމަށް އެންޓިކޮރަޕްޝަން ކޮމިޝަނު (އޭސީސީ) ގެ ލަފައެއް ނުލިބިގެން ހުރަސް އެޅިފައި އޮތް ކަމަށް ގަބޫލުނުކުރައްވާ ކަމަށް އެ ކޮމިޝަނުން ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމިޓީ (އެސްއޯއީ ކޮމިޓީ) ގައި ބުނެފައިވަނިކޮށެވެ. އޭސީސީގެ ރައީސް މަރިޔަމް ޝިއުނާ ވިދާޅުވެފައިވާ ގޮތުގައި ސީޕްލޭން ޓާމިނަލް ދޭން އޭސީސީގެ ލަފަޔަކަށް ދެވަނަ ފަހަރަށް އެދުނީ ޓާމިނަލް ކުއްޔަށް ދޭން ފިނޭންސް މިނިސްޓްރީން ހުއްދަ ދިން ފަހުން ކަމަަށެވެ.\nވީއައިއޭ އާ ސީޕްލޭން ޓާމިނަލްއަކީ އެމްއޭސީއެލް އިން 55 މިލިއަން ޑޮލަރު (848 މިލިއަން ރުފިޔާ) ހަރަދުކޮށްގެން ހަދާފައިވާ ފުރިހަމަ އިމާރާތެކެވެ. އާ ސީ ޕްލޭން ޓާމިނަލް ހަދާފައިވަނީ 3.2 ހެކްޓަރު (32،000 އަކަމީޓަރު) ގެ ބިން ހިއްކައިގެން އެ ސަރަހައްދުގަ އެވެ. މި މަސައްކަތް ކުރީ އާ ރަންވޭގެ މަސައްކަތް ކުރާ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އިންނެވެ. މި ތަނުގައި ބޯޓު މަރާމާތު ކުރާ ސަރަހައްދެއްގެ އިތުރުން ލައުންޖުތައް ވެސް ހުންނާނެ އެވެ.\nވީއައިއޭ ތަރައްގީ ކުރަން ސަރުކާރުން ހިންގާ މަޝްރޫއުގެ އަގު ގާތްގަނޑަކަށް 800 މިލިއަން ޑޮލަރު (12.3 ބިލިއަން ރުފިޔާ) އަށްވުރެ ބޮޑު ވާނެ ކަމަށް އަންދާޒާ ކުރެވެ އެވެ. މި މަޝްރޫއުގެ ދަށުން ތަރައްގީކުރާ އާ ޕެސެންޖަރު ޓާމިނަލްގެ މަސައްކަތް ކުރަން ހަވާލުކޮށްފައިވަނީ ސައޫދީ ބިންލާދިން ގްރޫޕާ އެވެ. މީގެ އިތުރުން ދިގުމިނުގައި 3،400 މީޓަރު އަދި ފުޅާ މިނުގެ ރަންވޭ ތަރައްގީ ކުރުމުގެ މަސައްކަތް ކުރަނީ ޗައިނާގެ، ބެއިޖިން އާބަން ކޮންސްޓްރަކްޝަން ގްރޫޕު (ބީޔޫސީޖީ) އާ ރަންވޭގެ އަގު 373 މިލިއަން ޑޮލަރު (5.7 ބިލިއަން ރުފިޔާ) އަށް އަރަ އެވެ. މީގެ އިތުރުން ކާގޯ ޓާމިނަލް އާއި ތެޔޮ ރައްކާ ކުރާ ނިޒާމުގެ މަސައްކަތް ވެސް ދަނީ ކުރަމުންނެވެ. އަދި އާ ޕެސެންޖަރު ޓާމިނަލް ނިމި 2022 ގައި ހުޅުވާނެ ކަމަށް ސަރުކާރުން ބުނެފައިވެ އެވެ.\nވެލާނާ އިންޓަނޭޝަނަލް އެއާޕޯޓް ފިނޭންސް މިނިސްޓްރީ އެމްއޭސީއެލް + އިގްތިސޯދު ސީޕްލޭން ޓާމިނަލްގެ މައްސަލަ\nސީޕްލޭން ޓާމިނަލްގެ ލައުންޖުތައް ހިންގާނެ ބަޔަކު ހޯދަނީ\nވީއައިއޭ މަޝްރޫއަށް 50 މިލިއަން ޑޮލަރުގެ ލޯނެއް


ލ.ދަނބިދޫ ބްރާންޗުގެ އިދާރީ މަސައްކަތް ކުރުމަށްޓަކައި ޢިމާރާތެއް ކުއްޔަށް ހިފުމާއިގުޅޭ:\nމިކުންފުނީގެ ލ.ދަނބިދޫ ބްރާންޗުގެ އިދާރީ މަސައްކަތް ކުރުމަށްޓަކައި ޢިމާރާތެއް ކުއްޔަށް ހިފުމަށް ބޭނުންވެއެވެ. މިކަމާގުޅޭ މަޢުލޫމާތު ކަރުދާސް މި ކުންފުނީގެ ލ.ދަނބިދޫ ބްރާންޗުން ލިބިވަޑައިގަންނަވާނެއެވެ. އަދި މަޢުލޫމާތު ކަރުދާސް މި ޢިޢުލާނާއި އެކު އެއްއުރަ ކުރެވިފައިވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 19 ސެޕްޓެމްބަރ 2019ވާ ބުރާސްފަތި ދުވަހުގެ 14:30 އަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހެޅުން އޮންނާނީ މި ކުންފުނީގެ ހެޑްއޮފީސް (ޕޯރޓް ކޮމްޕްލެކްސް،7ވަނަ ފަންގިފިލާ) އަށެވެ. ނުވަތަ ލ.ދަނބިދޫ ބްރާންޗަށެވެ.\nސުންގަޑި: 19 ސެޕްޓެންބަރު 2019 1430


ހިރާސް7– Esfiya\nއެހެނިހެން ލޯބި 12 hours ago\n” ޔާ..ޔޫމީ އަށް އެނގެއެންނު ޒެން ދެރަވާނެ ވަރު.. އޫމް.. އެބަ އޮތް ގޮތެއް ” ވިސްނާލަން ހުރެފައި އޭނާގެ ހިތުގައި އޮތްއެތި ޔަޒަކު ބުނެލަން އުޅުން ވަގުތު ޔޫމީން ހުއްޓުވިއެވެ. ” ވެއިޓް ..އަހަރެން ވިސްނާފިން އެކޮޅަށް ދާން ..އަހަރެންނަށް އިނގޭ ޒެން އެހާ އަވަހަށް ނުދާނެކަން އުއްމީދު ކަޑާލައިފަ އެއް..ބައްޕަގެ ފަރާތުން ދޮންބެއަށް ލިބިފައިވާ ޕަވާރސް އަހަންނަށް ލިބިފައި ނެތަސް އޭނާ ހުންނާނެތަން މަށައް އިނގޭ .. ލެޓްސް ވެއިޓް ..ހަމަ އެންމެ ވީކެއް ވަންދެން އަހަރެމެން ތިބެމާ ވެއިޓް ކޮށްގެން.. އޭނާ ނުދާނެ ..މަށައް ހަންޑްރެޑް ޕަސެންޓް ގެރޭ.. އެންޑް ދޮންބެ.. ލައިފްޓައިމްގަ ވެސް ދޮންބެއަށް ދެވޭނެ އެންމެ ބޮޑު ޝޮކް ދެވެން މިއުޅެނީ ..ޑޯންޓް ބީ ޓޫ ރިލޭކްސް” ޔަޒަކު ހޮޓްޗޮކްލެޓް ތަށި ހުސްކޮށްލިތަން ފެނި ޔޫމީން އިންޒާރެއް ފަދައިން ބުނެލި ޖުމްލައިން އޭނާއަށް ސިހުމެއް ލިބިގެން ދިއައެވެ.\nގަސްތަކުތެރޭގައިވާ މަޑު ފެހިކުލައިގެ ޓަވާރ ބައްޓަމަށްވާ ބޮޑުގެޔެކެވެ. ގޭގެ އިން ވަކި ކުރަން ބަގީޗާގަސްތަކެއް ވަށާއިގެން ޖަހާފައިވެއެވެ. އެގޭގެ ފުޅާ ވޯކްވޭގެ ދެފަރާތުގައިވަނީ ބޮޑު މާބަގީޗާއެކެވެ. ފަތްތަކުގެ ފެހިކަމުގައި އާރޯ ކަމާއި ތާޒާކަން އެކުލެވެއެވެ. ކުލަކުލައިގެ މާގަސްތައް މުށިތަކާއި ބަގީޗާތެރޭގައި ވާދަވެރި ރޭހެއް ޖަހާފައިވާ ފަދައިން ވާދަކުރަނީއެވެ. މަލަކަށް ދޫކުރާނެ މަލެއް ނުވެއެވެ.\nއެގާރަ ވަރަކަށް އަހަރުގެ އަންހެން ކުއްޖެކެވެ. އެކަވީހަކަށް އަހަރުގެ ފިރިހެން ކުއްޖެކެވެ. އަންހެންކުއްޖާގެ ފަހަތުން ފިރިހެންކުއްޖާ ދުވަމުންދިޔައެވެ. ދުވަމުން ގޮސް ބަގީޗާގެ މެދުގައިވާ އުނދޯއްޔެއްގައި ދެކުދިން އިށީންދެ ހެއްލަން ފެށިއެވެ. މުޅި މާހައްލުގައި ހިފާލައިފައިވަނީ ދެކުދިންގެ އުފާވެރިކަމުން ފުރިގެންވާ ހުނުމުގެ އަޑެވެ. ކުއްލިޔަކަށް ހުރިހާއިރު ފުރަގަސްދީގެން ހުރި އަންހެން ކުއްޖާ ގާތުގައި ފުރަގަސްދީގެން ހުރި ފިރިހެން ކުއްޖާގެ މޫނަށް ބަލާލިއެވެ.\nޒީވާއަށް ސިހިފައި ހޭލެވުން އިރު އަނގައިން މަޑު ހަޅޭކެއްގެ އަޑު އިވިގެން ދިޔައެވެ. ފެނުނީ ހުވަފެނެއްކަން ޔަގީންވާއިރު ވެސް އޭނާއަށް ލިބުނު ސިހުން ކުޑައެއްނޫނެވެ. މީގެ އެތަކެއް އަހަރެއް ކުރިން އޭނާގެ އުމުރުން ތޭރަ ވަރަކަށް އަހަރުން ފެށިގެން އެ ހުވަފެން އެއްވެސް ބަދަލެއް ނެތި އޭނާ އަށް ދެރޭން އެއްރޭ ކަހަލަ ގޮތަކަށް އޭނާއަށް ފެނެއެވެ. އެކަމަކު މިރެޔާއި ޖެހެންދެން އެ ހުވަފެނުން ފެންނަ ދެކުދިންގެ މޫނު ފެންނަނީ ފުސް ފުސް ކޮންނެވެ. ނަމަވެސް މިރޭ އެއަންހެންކުއްޖާގެ މޫނު ސާފުވެގެން ގޮސް އޭނާގެ ސޫރަ ޖެހުމުން ޒީވާގެ ހިތުގެ ހަމަޖެހުން މުޅިން ގެއްލިއްޖެއެވެ. ޒީވާ ވިސްނާ ވިސްނާ ވެސް އެ ފިރިހެން ކުއްޖާގެ މޫނު އޭނާއަކަށް ދެނެއެއް ނުގަނެވުނެވެ. ވިސްނިވަރަކަށް ބޮލައް ރިހުންގަނޑެއް ވަދެ އެނބުރުން އަރާގެން ދާން އުޅޭހެން ހީވާތީ ޒީވާ ބޮލުގައި އަތްލެވުނެވެ.\nޒީވާއަށް ސިހުން ލިބުނީ ކުއްލިޔަކަށް މީހަކު އޭނާގެ ކޮނޑުގައި އަތް ލުމުންނެވެ. އިސްއުފުލާލި ވަގުތު ބޮލައް އެނބުރުން އަރާފައިވުމުން ކުރިމަތީގައި ހައިރާން ކަމާއެކު ބަލަހައްޓައިގެން ހުރި ކައިވަންގެ މޫނު ވެސް ފެނުނީ ނުސާފްކޮންނެވެ. ” އާރ ޔޫ އޯކޭ.. ހެލޯ ..ޔޫ އޯކޭ” ޒީވާއަށް ލިބިފައިވި ސިހުން ނެތިގެންދިޔައީ ކައިވަން ގޮސް ކޮޓަރީގެ ކަނެއްގައިވާ ސުވިޗް ބޯޑުން ސުވިޗްއަކަށް އޮބާލުމުން ތަނައް ހުދުކުލައިގެ އަލި ފެތުރިގެން ދިޔުމުންނެވެ. އިރުކޮޅެއް ފަހުން އޭނާ ރަނގަޅުކަމަށް ބުނެ ކައިވަން އަށް ޖަވާބު ދިނެވެ. ނަމަވެސް ކުއްލިޔަކަށް އޭނާ އަށް ކައިވަންގެ މޫނައް ބަލައިލެވުނީ ކައިވަން އެ ރޫމަށް ވަން ގޮތެއް ނޭނގިފައެވެ.\n“ޑޯންޓް ގެޓް މީ ރޯންގް އިނގޭ.. އަހަރެންނަށް ފެންބޮވައިގަނެގެން ހޭލެވުނީ ..ރޫމްގަ ފެން ހުސްވެފަ ހުރީމަ ޑައިނިންގ ރުމަށް ފެންފުޅިއެއް ހޯދާލަން ވެގެންދަނިކޮން ހަޅޭއްލަވައިގެން އަޑު އިވުނީމަ މިވަނީ ..” ކައިޔަން ގެ ކޮޓަރި ހުންނަނީ ޒީވާގެ ކޮޓަރިޔާއި ޖެހިގެން ކަމަށްވުމާއިއެކު ،އެ ކޮޓަރި ހުރަސް ނުކޮން ކައިވަން އަކަށް ޑައިނިންގް ރޫމަކަށް ނުދެވޭނެއެވެ. ކިތަންމެ ރަނގަޅަކަށް ވެސް ކައިވަން ގެ ބަހުގެ ތެދުކަން ހާމަވެއެވެ.\nދެމީހުންކުރެ އެކަކު ވެސް އިތުރަށް ބަހެއްނުބުނެއެވެ. އިސާހިތަކު އެތަނަށް ވެރިވެގެން ދިޔައީ އަޖައިބެއް ފަދަ ހަމަ ހިމޭން ކަމެކެވެ. ޒީވާގެ ހިތުގެ ތެޅުން އާދަޔާއި ހިލާފަށް ބާރުވިއެވެ. މިއީ މިފަދަ ގޮތަކަށް ދެމީހުން އެކަނިވި ފުރަތަމަ ފަހަރެވެ. ލައިގެން ހުރީ ސޯޓުކޮޅެއް ކަމުން ޒީވާ ލަދުގަންނަ ގޮތްވިއެވެ. އިސާހިތަކު ކޯތާފަތަށް ޖަންބުކުލަ ވެރިވެގަނެފިއެވެ. މީގެ ކުރިން އެފަދަ ކުރު ސޯޓްކޮޅެއް ގައި ވަނިކޮން އެއްވެސް މީހަކަށް ފެނިފައެއް ނުވެއެވެ. އެކަން އިހްސާސް ވީ ކަންނޭނގެއެވެ. ކުރިމަތީގައިވާ އަލަމާރި ދޮރުފަތުގައި އަޅުވާލައިފައިވާ އަތްދިގު ކަޅުކުލައިގެ ގޮށް އަޅުވާ ބޮޑުޖެކެޓް ކައިވަން ޒީވާއަށް ދިއްކޮށްލީ ލޯމަރައިގެން ހުރެއެވެ. ޒީވާ ލައިފައި ހުރި ކުރު ސޯޓްކޮޅާއި އުޅަބޯއްޓާއި ހަމައަށް އަތް އަރާ ނޫކުލައިގެ ޓީޝާޓްގެ މަތިން ފައިގެ ތަނބިކައްޓާއި ހަމައަށް އަރާ އެ ޖެކެޓް ލުމަށްފަހު ގޮށް އަޅުވާލިއެވެ.\nކައިވަން ފުރަގަސްދީގެން ހުރެ އެނބުރިލީ ޒީވާ ގޮވާލުމުންނެވެ. “ތޭންކްޔޫ …” ކިރިޔާ ބަނޑަށް އިވާވަރަށް ޒީވާގެ އަނގައިން ނުކުން ބަސް އިވިފައި ކައިވަންގެ އަނގައިން ލުއި ހުނުމެއްގެ އަޑުއިވުނެވެ. ޒީވާ އަށް ދެލޯ ބޮޑުކޮށްލެވުނެ. ސަބަބަކީ ކައިވަންގެ މޫނުމަތިން އެފަދަ ހިނިތުންވުމެއް އެފެނުނީ އޭނާއަށް މުޅިން އަލަށެވެ. ނުހަނު ފިރިހެން ވަންތައެވެ. ކަންފަތަށް މާމުއި ފައްވާރާއެއް އޮއްސާލިފަދަ އިޙްސާސެކެވެ. އިރުކޮޅެއްފަހުން ޒީވާއަށް ހޭވެރިކަން ވިއެވެ. އަމިއްލަ ބޭބެ އާއިމެދު މިހެން ވިސްނޭތީ އޭނާގެ ހިތައް ނުބައި ގޮތެއް ވެލިއެވެ. ފާފަވެރި ވާނެ ކަމެއްކަން އަދި އެއީ ހުތުރު ކަމެއްކަން އިޙްސާސް ވުމުން އަމިއްލަ ހިތައް ވިސްނައިދެމުން އަވަސް އަވަހައް ބޯ ހޫރައިލެވުނެވެ.\nކައިވަން އަށް ޒީވާއަށް ވީގޮތް ސިއްރެއް ނުވިއެވެ. އޭނާގެ ތުންފަތްމަތީގައި ހިނގާލީ މައުނަވީ ހިނިތުންވުމެކެވެ. ” އެދެން މީހަކު ޝުކުރު އަދާ ކުރާވަރުގެ ކަމެއްތަ.. އޫމް .. ކޮފީ އެއް ހަދާލަ ދެ ވޭނެތަ ” މިފަދަ ކަމަކަށް ޒީވާގެ ކައިރިން މުޅިން އަލަށް އަހަން ޖެހުމުން ކައިވަން ކުޑަކޮން ލަދުގަންނަ ގޮތްވިއެވެ. ބޯކަހާލެވުނީ އެހެންވެއެވެ. ދެލޯބޮޑުކޮށްގެން ޒީވާ ހުންނަން ފެށުމުން ކައިވާން ހީކުރީ ޒީވާ ހިތްހަމަ ނުޖެހުނީ ކަމަށެވެ. ” އޫމް.. އިޓްސް އޯކޭ އިފް ޔޫއާރ ސްލީޕީ..ބާއީ” ކައިވަން ނުކުމެގެން ދާން ފެށުމުން ޒީވާގެ ހިތައް ނުބައިގޮތެއް ވެލިއެވެ. ” ނޫނޭ .. އެހާ އަވަހަކަށް ނިންޖެއް ނާންނާނެ މިރޭ.. އެބަ އަންނަން އިނގޭ ކޮފީ އެއް ހަދާލައިގެން .. ކޮންތާކަށް ގެންދަންވީ ” ހިނިތުންވެލަމުން ޒީވާ އެއްސެވެ. ” ރޫފްޓޮޕް..ޒީވާ ވެސް އަންނަން ވީނުން…. ޕްލަސް ޓޫ ކޮފީ ” ޒީވާ އެއްބަސް ވުމުން އޭނާ އިތުރުކޮށްލިއެވެ. އެއްމިޔަކަނުން ހިނިތުންވެލައިގެން ކައިވަން ބަލަން ހުރިގޮތުން ހީވީ ޒީވާގެ ހަށިގަނޑު އެކަށް ސްކޭން ކޮށްލަން އުޅުން ހެންނެވެ. ކައިވަންގެ ފަރާތުން ފުރަތަމަ ފަހަރަށް މި ފެންނަ ގާތްކަމުން ޒީވާގެ ހިތައް ބަޔާން ކުރަން ދަތި އުފަލެއް ލިބުނު ނަމަވެސް އަމިއްލަ ބޭބެޔާއި މެދު ހިތުގައި ތަފާތު ކަމެއް އުފެދިދޭ ކަމުގެ ބިރުވެރިކަން އުފެދުނެވެ. ކުއްލިޔަކަށް އޭނާއަށް އިހްސާސްވީ ވޭތުވެ މިދިޔަ ދުވަސްތަކުގައި އަޅުކަންތަކާއި އޭނާއަށްކުޑަކޮން ދުރުވެވިފައިވާ ކަމެވެ. އެހެންވުމުން ވެސް މިފަދަ ޝައިތާނީ ވިސްނުންތައް ކުރެވުމަށް މަގުފަހިވެދާނެއެވެ. މިވާގޮތުން އިޙްނަށް ވުރެން ބޮޑަށް އަޅުކަމާއި ގާތްވާން ޒީވާ އަޒުމް ކަނޑައެޅިއެވެ.\nހިޔާލްތަކެއްގައި ހުރެ ޒީވާ ދެތަށި ކޮފީ ހިފާއިގެން ބެލްކަންޏަށް ދިޔައެވެ. އޭރު ކައިވަން މަދިރި މަރާ ރެކެޓް ހިފާގެން އުޅެއެވެ. ހުސްގަޔާ ހުރިއިރު މީގެ އިރުކޮޅެއްކުރިން ލާފައި ހުރި ކަޅުކުލައިގެ ޓީޝާޓް ބޮނޑިކޮށްލައިފައި ކުރިމަތީގައިވާ ސޯފާއަށް އެއްލާލިއެވެ. ލާފައިހުރި ޑެނިމް ސޯޓް މައްޗައް ހިއްލާލަމުން ކޮނޑުގައި ހުރި ޒަހަމްކޮޅަށް ބަލައިލެވުނެވެ. ކޮނޑުކަށިގަނޑާއި ދިމާލުން ތަންކޮޅެއް ހަލާކުވެފައިވާއިރު ލޭގަނޑު އޮހެމުން އާދެއެވެ.\nއެމަންޒަރު ފެނިޒީވާގެ ފަޔަށް ލިބުނީ އާދަޔާއި ހިލާފް ބާރެކެވެ. ކުޑަކޮން ދުވެލާފައި ގޮސް ކުރިމަތިގައިވާ ބިއްލޫރި މޭޒެއްމަތީގައި ކޮފީ މަގުތައް އަޅައިގެން ގެނަ ތަބައް ބަހައްޓާލަމުން ކިހިނެތް ތޯ ވީ އަހާލިއެވެ. “ރެޓް އެއް ދަތް އެޅީ ..މިހިރަ ސޯފާގައި ޖައްސާލިއިރު މަށައް ކިހިނެތް އިނގޭނީ މިހިރަ ގަހުން ރެޓް ފައިބާ ކަމެއް.. މިއުޅޭ ރުސްދީ އެކޭ ކިޔުނު މީހާއަށް ވެސް ތަންތަން ބަލާކަށް ނީނގޭނެ..ހުސް ގަސް މިއޮތީ ..ބަލާލަން ކީއްވާނީ .. ގައިމު މިތާގައި އެކަހަލަ އެއްޗެއް އޮންނާނީ ކޮންމެ ވެސް މީހެއް މިސްޓޭކަކުން..” ކޮނޑުން ނަގަމުންދިޔަ ދިލައިން ކައިވަން ލޮލުން ފެން އަންނަ ވަރު ވެއްޖެއެވެ. ތެދެކެވެ. މުޅި ޓެރެސްގަ ވެސް ވަނީ ތަފާތު އެކިވައްތަރުގެ ގަސްތަކުން ފުރިފައެވެ. ހުސް ތަފާތު ވައްތަރުގެ ތަރުކާރީއާއި މޭވާގެ ގަސްތަކެވެ.\nއެބައަންނަން ކަމުގައި ބުނެފައި އަވަސް ހަރަކާތަކާއި އެކު ޒީވާ ކޮޓަރިޔަސް ދުއްވައިގަތީ ފަސްޓް އެއިޑް ބޮކްސް އެއް ހޯދުމަށެވެ. ފަރުވާއެއްނެތި ގިނައިރު ވެއްޖެ ނަމަ ސަލްމޮނެއްލާ އަދި ޓްލަރީމިއާރ ފަދަ ނުރައްކާތެރި ބައްޔެއްގެ ޝިކާރައަކަށް ވެދާނެއެވެ.\nޒީވާ އެނބުރި އައި އިރު ކައިވަން އިނީ ސޯފާ ގޮނޑިއެއްގައި ދޮރާއި ފުރަގަސްދިގެންނެވެ. ހަނދުވަރުގެ ރިހިއަލީގައި ޓީޝާޓްނުލައި އިނުމުން ހާމަވެފައިވާ އެފިރިހެންވަންތަ ހަށިގަނޑު ފެންނަލެއް ނުހަނު ފުރިހަމައެވެ. ބައިމަތިފުޅާ ހަށިގަނޑުގައި މަސްތައް އެތުރިލާފައިވާލެއް ފުރިހަމަ ކަމުން ބަރާބަރަށް ކަސްރަތުކޮށް ޖިމައްދާކަން ހާމަވެއެވެ. ފަހަތުން ފެންނައިރުވެސް އެރީތިކަމަކަށް ބަދަލެއް ނާދެއެވެ. ޒީވާގެ ހިތްތެޅިލިއެވެ. ނަމަވެސް އަވަސްއަވަހަށް ހިންދިރުވާލުމަށްފަހު ކައިވަންގެ ގާތުގައި ހުއްޓިލިއެވެ. އެއަށްފަހުމަޑުމަޑުން ބޭސް އަޅަންފެށިއެވެ. ދޮރަށް ފުރަގަސްދީގެން ކައިވަން އިން އިރު އޭނާގެ މޫނެއް ފަހަތުގަ ހުންންމީހަކަށް ނުފެއެވެ. ޒީވާގެ ހޫނު ނޭވާތައް ކައިވަންގެ ކޮނޑަށް އެޅުމުން ކައިވަންގެ ހިއްސުތަކަށް އެނގުންވެލައިފިއެވެ. ހިތުގެ ތެޅުން ބާރުވަމުން ދިޔުމާއެކު އޭނާ ކެއްސަން ފެށިއެވެ.\n“ތަދުވަންޏާ ބުނާތި..ކޮބާ މިހާރު ރެޓް” ތަދުވެފައިން ނަމަވެސް ތަދުވާ ވާހަކަ ބުނަން ނުކެރިފައިއިން ކައިވަން ފެނި ޒީވާގެ ގާތައް ހިނިއައެވެ. ” ކީއްވެ ހެނީ..މަށަކަށް ނުވޭ ތަދެއް.. އޭތި މަރަން އުޅެނިކޮން ދުއްވައިގަތީ.. ބެލްކޮނީގެ ފާރަށް އެރިތަނާ އަމިއްލަ އަށް ވެއްޓުނީ ..ސުސައިޑް އަކަށް ދޯ ވާނީ ..މަށެއް ނުމަރަން ވިއްޔަ” ކައިވަން ބުނެލިއެއްޗަކުން ޒީވާއަށް ހޭންފެށުނެވެ. ކައިވަން އާއި އެއްބައިވެލުމުގެ ގޮތުން ބޯހޫރުވައިލިނަމަވެސް ޒީވާއަށް ހެވެމުން ދިޔައެވެ. އިރުއަރަންދެން ދެމީހުން ވާހަކަ ދައްކަން ތިބިއިރު ދެމީހުންގެ ދެމެދުގައިވާ ބޯ ފާރު ތުނި ވުމުގެ އަލާމާތްތައް ފެންނަން ފަށައިފިއެވެ. ފަތިސް ނަމާދަށް ބަންގި ގޮވުމުން ދެމީހުން މިސްރާބް ޖެހީ ކޮޓަރިތަކާށް ތަކާއި ދިމާލަށެވެ.\nވެލާނާ އިންޓާރނޭޝަނަލް އެއާރޕޯޓްގެ ރަންވޭގައި ޖެއްސުމުން ބައިބަޔަށް މީހުންގަނޑު ފައިބައިގެން ނުކުންނަން ފެށިއެވެ. މީހުންގެ ތެރެއިން ފުރޭނިގެން އެކަހެރިކޮން އައި ޒުވާނާ އަށް އެއާރޕޯޓްގައި ތިބިއްޔާ ތިބި ބަޔެއްގެ ނަޒަހުއްޓުނެވެ. ހުރިހާ އަންހެންވެރިން ބޯއުކައުކާފައި ކައިރީގައިވާ ފިރިންނާއި ރައްޓެހިވެގެން އުޅޭ ބައިވެރިން މަތިން ހަނދާންނައްތާލައިފައި އުނިކަމެއް ނުވާ އެ ފިރިހެންވަންތަ ސޫރައަށް ބަލަމުން ދިޔައެވެ. ތުނިކޮން ކޮށާފައިވާ ފަންފަން ކަޅުކުލައިގެ އިސްތަށިގަނޑެކެވެ. ލިބިފައިވާ އަޅިކުލައިގެ ލޮލުގައިވާ އަވިއައިނެއް އަޅައިލާފައެވެ. މާދޮން ނޫނަސް ކުލައަލި ހަންގަނޑެކެވެ. ބައިމަތިފުޅާވެފައި ކަސްރަތީ ހަށިގަނޑެކެވެ. އޭނާގެ ސިފައަށް އިތުރު ފުރިހަމަ ކަމެއް ލިބެނީ ބަހައްޓާފައިވާ ތުނި ތުނބުޅިންނެވެ. ކަޅުކުލައިގެ ކޯޓްފަޓުލޫނުގައި ހުރުއިރު އެންމެންގެ ހިއްސުތަކާއި ވަރުގަދަޔަށް އޭނާ ކުޅެލައިފިއެވެ. އެއްބަޔަކު އަތުން ފައިލްތައްދޫވިއިރު އަނެއްބަޔަކު ބޯންތިބި ފެންތަށިތައް ވެސް ދޫވެގެން އަގައިން ފެންފައިފާބަމުން ދިޔައިރު ވަނީ ލޯ ބޮޑުވެފައިއެވެ.\nމީހުންތަކަށް އޭނާ ފެނިފައި މިވާ ގޮތްގޮތުން ހިނިއައިނަމަވެސް އެކަން ނުދައްކާ އޭނާ ހޯދައިލީ އެންމެ މީހެކެވެ. ކުރިމަތީގައި އޭނާއަށް ބަލައްޓައިގެން އަންހެނަކު ހުއްޓެވެ. ބަލާލާ ބެލުމަށް ޒުވާން ކަމަށް ދެއްކިނަމަވެސް ރަނގަޅަށް ބަލައިލާފިނަމަ އެމޫނުމަތީގައިވާ ކުދި ރުލުން ދުވަސް ވެފައިވާކަން އިނގެއެވެ. ފްލޯރަލް ޓޮޕެއްލާފައި ފިޓްކޮން ހުރި ޖިންސެއްގައިހުރި އެ އަންހެންމީހާ ދިޔަގޮތަށްގޮސް އެ އެޒުވާނާގައިގާ ބައްދާލިއެވެ. “ދަރިފުޅާ.. އައި މިސް ޔޫ ސޯ މަޗް..އާފްޓާރ ޓްވެލް އިޔާރސް މަންމައަށް މަންމަގެ ދަރިފުޅު މިފެނުނީ.. ” ކެމީލާ ވާހަކަ ދައްކަމުން ދިޔައިރު އޭނާގެ ލޮލުން ކަރުނައިގެ އަސަރު ފެނުނެވެ. “މޯމް ދެން ނުރޮއެ.. އަހަރެން މިއައީއެންނު.. މީގެ ބާރަ އަހަރު ކުރިންވެސް އަހަރެން ބުނީމެއްނު ބާރަ އަހަރުފަހުން އަންނާނަމޭ” އޭނާ ވާޙަކަ ދެއްކިއިރު މޫނުމަތީގައިވާ ވިހަ ހިނިތުންވުމުން އެމޫނުގައިވާ ނުރައްކާތެރި ނަޒަރު ކެމީލާގެ މޫނުމަތިނަ ވެސް ފެނިލިއެވެ. ” ޔެއާރ ދޫނީ .. ލެޓްސް ގޯ އަލާނިއަލް” ވިހަ ހިނިތުންވުމަކާއި ކެމީލާ، އަލާނިޔަލްގެ އަތުގައި ހިފާލިއެވެ.\nMaasha Allah 💖 mibaivx vrh furihama!\nއެހެނިހެން May 23, 2013\nދެގަޑި ތިރީސް 4\nހިތާމަ ބިރުވެރި ލޯބި August 10, 2017\nފުން އިހުސާސެކޭ 12\nލޯބި July 20, 2017\nވާލޯބި އެނގޭނަމަ… 3\nމަޖާ ލޯބި October 24, 2016


Karantuge Massala Boduve Gellun Vaan Feshumun Kendhikulhudhoo Ga Muzaaharaa Kuranee - Vaguthu\nކަރަންޓުގެ މައްސަލަ ބޮޑުވެ ގެއްލުން ވާން ފެށުމުން ކެނދިކުޅުދޫގައި މުޒާހަރާކުރަނީ\nކަރަންޓު މައްސަލަ ބޮޑުވެ މުދަލަށް ގެއްލުންވާން ފެށުމާ ގުޅިގެން ނ. ކެެނދިކުޅުދޫގައި މުޒާހަރާކުރަން ފަށައިފިއެެވެ.\nކެނދިކުޅުދޫން "ވަގުތާ" ވާހަކަ ދެއްކި މީހަކު ބުނީ އެ ރަށު ކަރަަންޓު ވޯލްޓޭޖް ދަށްވުުމުގެ މައްސަލަ ދިމާވަމުން އަންނަތާ އެތައް އަހަރެއް ވެފައިވާކަމަށާއި، ނަމަވެސް ސަރުކާރުން މިކަން ހައްލުކޮށްދިނުމަށް އަދި އެއްވެސް ފިޔަވަޅެއް އަޅާފައި ނުވާކަމަށެވެެ.\nމިކަން ހައްލު ނުވެ ދިގު ލައިގެން ދިއުމުގެ ސަބަބުން ރައއްޔިތުންގެ މިލިއަނެއްހާ ރުފިޔާގެ މުދާ ވަނީ ހަލާކުވެެފައި ކަމަށް އޭނާ ބުންްޏެވެ.\n"މިކަމުގައި އިހުމާލު ވަނީ ސަރުކާރުން. މިހާރުު އެތައް ދުވަހެއް ފާއިތުވެގެން ގޮސްފި މިހާލަތުގަ. އެއްވެސް ތަނަކުން އެކަށީގެންވާ ހައްލެއް ގެނައުމަށް ކުޑަ މަސައްކަތެއް ނަމަވެސް ކޮށްފައި ނެތް" އޭނާ ބުުންޏެވެ.\nމިއީ ރަށުގެ ހުރިހާ ރައްޔިތުުންގެވެސް ކަންބޮޑުވުމެއް ކަމަށް އޭނާ ބުންޏެވެ. މިއީ ރަމަޟާން މަހެއް ކަމުން ކަރަންޓު މައްސަލަ އިތުރަށް ދިމާވާ ކަމަށާއި މި މައްސަލަ ވީ އެންްމެ އަަވަަހަކަށް ހަައްލުކޮށްދިނުމަށް އެފަރާތުން ވަނީ ގޮވާލާފައެވެެ.\nކެނދިކުޅުދޫ ކައުންސިލްގެ ނައިބު ރައީސް މޫސާ ހަލީމް "ވަގުތު" އަށް ވިދާޅުވީ މި މައްސަލަ ދިިމާވަމުން އަންނަތާ 10 ވަރަކަށް އަހަރު މިހާރު ވެފައިވާކަމަށާއި، 2018 ވަނަ އަހަރުން ފެށިގެެން މިކަން ހައްލުކުރުުމަށް މަސައްކަތްތަކެއް ކުރަމުން އަންނަ ކަމަށެވެ. ނަމަވެސް އެއްވެސް ހައްލެއް އަދި ނުުލިބޭ ކަަމަށް އޭނާ ވިދާޅުވިއެވެ.\nހަލީމް ވިދާޅުވީ ރަށުގެ ކަރަންޓު ދޫކުރަން އޮންނަ މިންގަަނޑަަކީ ގެއަކަށް 220 ވޯލްޓޭޖް ކަމަށާއި، ނަމަވެސް މިހާރު ދޫކުރެވެމުން އަންނަނީ 149-150 ދެމެދުގެ ވޯލްޓޭޖް ކަމަށެވެ. އާންމުން މިކަމާ ޝަކުވާ ކުރަމުން އަންނަތާ އެތައް އަހަރެއް ވެފައިވާކަމަށާއި، އެދެނީ ވީ އެންމެ އަވަހަކަށް މި މައްސަލަ ހައްލުވުން ކަަމަށް އޭނާ ވިދާޅުވިއެވެ.\nކެނދިކުޅުދޫ އަކީ 1953 މީހުންގެެ އާބާދީއެއް އޮންނަ ރަށެކެެވެ.\nކެނދިކުޅުދޫ ދަނޑުގައި ޓާފް އަޅައި ނިންމާލައިފި\nކޮވިޑް-19: ކެނދިކުޅުދޫ ކަރަންޓީނުކޮށްފި\nމެއި 6, 2021 15:21\nމެއި 6, 2021 17:47\nގޭދޮށުމަސްފެކްޓަރީ އިންޑިޔާއިންއަޅާނިންމާދޭއިރު ތިޔަކަންވެސްހަމަޖެހިގެންދާނެ! ފަހަރެއްގަތިޔަބޭފުޅުންނަށް ނުފެނިދާނެ އެއީ އެހާބާރުސްޕީޑުގައިއެކަންކުރިއަށްގެންދާތީ!


6638 meehakah income support allowance dhookohfi - vNews.mv\n6638 މީހަކަށް އިންކަމް ސަޕޯޓް އެލަވެންސް ދޫކޮށްފި\nމަރްޔަމް ލީން 27 July 2020, 15:37\nކޮވިޑް-19 އާ ގުޅިގެން ޢާމްދަނީއަށް އަސަރުކުރި 6638 މީހަކަށް އިންކަމް ސަޕޯޓް އެލަވެންސް ދީފައިވާކަމަށް ފިނޭންސް މިނިސްޓްޜީން ބުނެފިއެވެ.\nފިނޭންސް މިނިސްޓްރީން ބުނީ ކޮވިޑް-19 ގެ ބަލިމަޑުކަމާއި ގުޅިގެން އިގްތިސާދީ ގޮތުން އެހީތެރިކަން ފޯރުކޮށްދިނުގެ ގޮތުން، 6،638 މީހަކަށް ޖުމްލަ 27.2 މިލިއަން ރުފިޔާ އިންކަމް ސަޕޯޓް އެލަވެންސްގެ ގޮތުގައި މިހާތަނަށް ދޫކޮށްފައިވާ ކަމަށެވެ.\nމިއެލަވަންސް ދޭން ނިންމާފައިވަނީ އެޕްރީލް މަހުން ފެށިގެން ތިންމަސް ދުވަހަށެވެ. މިގޮތުން ދޭން ކަނޑައަޅާފައިވަނީ 5000ރ. އާ ހަމައަށެވެ. އެލަވަންސް ހޯދުމަށް ޖޮބް ސެންޓަރުގައި ރަޖިސްޓަރީކުރަން ޖެހެއެވެ.\nކޮވިޑް-19 ގެ ހާލަތާއި ގުޅިގެން އާމްދަނީއަށް ނުރަނގަޅު އަސަރު ކޮށްފައިވާ ފަރާތްތަކަށްދޭ ޢިނާޔަތާގުޅޭ އުސޫލުގައި ވާގޮތުން ވަޒީފާއަށް އަސަރުކޮށްފައިވާ މީހުންކަމަށް ބަލާނެ މިންގަނޑަކީ، ވަޒީފާއިން ވަކިކުރުން ނުވަތަ މުސާރަ ނުލިބޭ ގޮތަށް ސަސްޕެންޑް ކޮށްފައިވުމާއި، މުސާރަ ނުލިބޭގޮތަށް ނޯޕޭލީވްއަށް ފޮނުވާފައިވާ މީހުންގެ އިތުރުން މުސާރައިގެ ގޮތުގައި ލިބޭ ޢަދަދުން ބައެއް އުނިކޮށްފައިވާ މީހުންނަށެވެ.\nމުސާރައިން އުނިކޮށްފައިވާ މީހުންގެ ތެރެއިން 5،000ރ. އަށްވުރެ ކުޑަ މުސާރައެއް ލިބޭ މީހުންނަށް މިހާރު ލިބޭ އަދަދު 5،000ރ. އިން އުނިކުރުމުން ޖެހޭ އަދަދު ލިބޭނެއެވެ.\nމިއުސޫލުގައި އަމިއްލަ މަސައްކަތްކުރާ ފަރާތްތަކަށް އެލަވަންސް ދޭނެގޮތްވެސް ސަރުކާރުން ހިމަނާފައިވެއެވެ. އޭގެތެރޭގައި މިނިވަން ކޮންޓްރެކްޓަރުންނާއި، ވިޔަފާރި އުސޫލުން މަސައްކަތްކުރާ ފަންނާނުންނާއި، އާމްދަނީއެއް ހޯދުމުގެ ގޮތުން އަގު ލިބޭގޮތަށް މަސައްކަތްކުރާ އެނޫންވެސް މީހުން ހިމެނެއެވެ.\nސަރުކާރުގެ އިންކަމް ސަޕޯޓް ދޫކުރަން ފެށުމާ ގުޅިގެން، ވޯލްޑް ބޭންކުންވެސް 12.8 މިލިއަން ޑޮލަރު ދޫކުރަން ނިންމާފައިވާއިރު، މިއެހީ ލިބުމާއެކު ވަޒީފާ ގެއްލި ނުވަތަ އަސަރު ކޮށްފައިވާ ގާތްގަނޑަކަށް 13،000 މީހުނަށް އެލަވަންސް ދިނުމުގެ ގާބިލުކަން ލިބިގެން ދާނެއެވެ.\nވިޔަފާރި ކޮވިޑް-19 ފިނޭންސް\nދެން މުސާރައިގެ 50 ޕަސެންޓް ލިބޭ މީހުންނަށް އޮތީ ކޮން ގޮތެއް؟ އަހަރުމެންވެސް އޮންނާނެ ޖިބް ސެންޓަރ އަށް ރަޖިސްޓަރީ ކޮށްފަ، ކޮބާ ލާރި؟


Dheewaanaa2( 15 vana bai) – adduLIVE\nދީވާނާ2( ފަނަރަވަނަބައި)\nJan 06, 2019, 20:00 ޝައިން\nއާއިންގެ އަތުތެރޭގައި އޮތް ފަރަހަނާޒްގެ މަޑުމަޑު އަތަށް އޭނާފިތާލިއެވެ. އެވަގުތު ފަރަހަނާޒް ސިހިފައި ބަލާލުމުން ލޯބިވެތި ގޮތަކަށް އާއިން ހިނިތުންވެލިއެވެ. ފަރަހަނާޒްވެސް ލަދުރަކި ހިނިތުންވުމެއް އާއިންއަށް ހަދިޔާކުރަމުން އިސްޖަހާލިއެވެ. ހިތްއަވަސްވަމުން ދިޔަ ވަރަކަށް ދަތުރުވެސް ދިގުވާހެން ފަރަހަނާޒަށް ހީވިއެވެ. ނަމަވެސް އާއިން އިނީ އެގޮތުގައި ފަރަހަނާޒާއެކު ކިތަންމެ ދިގު ދަތުރެއްވެސް ކުރަން ތައްޔާރަށެވެ.\n" ކޮބާ….ފައިބަންވީނު؟…" ކާރު މަޑުކޮށްލުމުންވެސް ފައިބަން ނޫޅެ އާއިންމެން ތިބުމުން މާޒް ބުނެލިއެވެ. އާއިން ކުޑަކޮށް ސިހިފައި ފައިބަން އަވަސްވެގަތެވެ.\nއާއިން ކާރުން ފޭބުމަށްފަހު އަނެއްފަރާތަށް ގޮސް ފަރަހަނާޒް ފޭބުމަށްޓަކައި ދޮރު ހުޅުވާލަދިނެވެ. ފަރަހަނާޒްގެ އަތުގައި ހިފައިގެން އާއިން ގެޔަށް ވަނުމާއެކު އޭނާއަށް ލިބުނީ ހައިރާންކަމެކެވެ. އެދެމަފިރިންނަށް މަރުހަބާ ކިޔުމުގެ ގޮތުން ގޭތެރެވަނީ ވަރަށް ރީތިކޮށް ޒީނަތްތެރި ކުރެވިފައެވެ. އެމީހުންގެ އިސްތިޤުބާލުގައި ޒާހިދާއާއި އައިރާއާއި އާޒިމްގެ އިތުރުން އާޒިފާގެ ދެމަފިރިންވެސް އުފަލުން ހެވިފައި ތިއްބެވެ. މަދީ ހަމައެކަނި ޝައުންއެވެ. އޭނާ މިއަދު އިރުއެރީއްސުރެ މާބޮޑަށް ބޮލުގައި ރިއްސަނީކަމުގައި ބުނެ ކޮޓަރިންވެސް ނުނުކުތެވެ.\nއާއިންގެ ގާތަށް ޖެހިލާފައި ހެޔޮދުޢާ ކުރަމުން އާޒިމް ބައްދާލިއިރު އޭނާގެ ލޮލުން އުފާވެރިކަމުގެ ކަރުނަ އާދެއެވެ.\n" ބައްޕަ މިއަދު ވަރަށް އުފާވެއްޖެ…އަބަދުވެސް ތިދެކުދިން އުފަލުގާ ލަހައްޓަވާށި…" އާއިން ގަޔާދުރުކޮށްލަމުން ބުރަކަށީގައި ފިރުމާލާފައި އާޒިމް އަނެއްކާވެސް ހެޔޮދުޢާކުރިއެވެ. ޒާހިދާވެސް އެދެމަފިރިންނަށް ހެޔޮދުޢާކުރިއެވެ. އާއިންމެން އައިސް ސޯފާގައި އިށީނުމުން ފަހަރަކު މީހަކު އައިސް ސެލްފީނަގަން ފެށިއެވެ.\n" ދަރިފުޅާ ފަރަހަނާޒް ގޮވައިގެން އިހަށް ކޮޓަރިއަށް ދާންވީނު" އެންމެންގެ މެދުގައި އިންނަންވުމުން ފަރަހަނާޒް މާބޮޑަށް ހާސްވެފައި ހުރިހެން ހީވާތީ އާޒިމް ބުނެލިއެވެ. އާއިންވެސް ހުރީ ފަރަހަނާޒްއާއެކު އެކަނިވެލަން ބޭނުންވެފައެވެ. އެހެންކަމުން އޭނާ އަވަސްވެގަތީ ފަރަހަނާޒް ގޮވައިގެން ކޮޓަރިއަށް ދިއުމަށެވެ. ފަރަހަނާޒްވެސް ހިތްއަވަސްވެފައި ހުރެ އާއިންގެ ފަހަތުން ހިގައިގަތެވެ.\n" މީ އަހަރެންގެ ކޮޓަރި….ނާޒްއަށް ކަމުދާނެކަމެއް ނޭނގެ…" ކޮޓަރީގެ ދޮރުހުޅުވާލަމުން އާއިން ބުނެލިއެވެ. ފަރަހަނާޒް ބަހެއްވެސް ނުބުނެ ކޮޓަރިއަށްވަދެ ވަށައިގެން ލޯހިންގާލިއެވެ. އެއީ ތަނަވަސް އަދި އެހާމެ ރީތި ކޮޓަރިއެކެވެ. ކޮޓަރީގައި މައިގަނޑު ކުލައަކަށްހުރީ ހުދުކުލައެވެ. ފަރުނީޗަރުވެސް ހުރީ ހުދުކުލައިންނެވެ.\n" ވަރަށްރީތި.." ހިނިތުންވެލަމުން ފަރަހަނާޒް ބުނެލިއެވެ.\n" އޯހ…ވަރަށް އުފާވެއްޖެ….އާދޭ އިށީންނަން…" ފަރަހަނާޒްގެ އަތުގައި ހިފާލަމުން އާއިން ބުނެލިއެވެ. ފަރަހަނާޒްވެސް ދެބަހެއްނެތި ގޮސް އެނދުގައި އިށީނެވެ.\n" އަދިވެސް ބިރުންތަ ތިއިނީ؟.." ފަހަރަނާޒް އިސްޖަހައިގެން މަޑުމަޑުން އިނުމުން އާއިން އަހާލިއެވެ.\n" އުނހު…" ފަރަހަނާޒް ދެފަރާތަކަށް ބޯހަލުވާލަމުން ބުންޏެވެ.\n" ދެން ކީއްވެ ވާހަކަ ނުދައްކާ ތިއިނީ؟…" ފަރަހަނާޒްއާ ގާތަށް ޖެހިލަމުން އާއިން އަހާލިއެވެ.\n" ހުދުކުލަތަ އެންމެ ކަމުދަނީ؟.." ދައްކާނެ އިތުރު ވާހަކައެއް ނޭނގުމުން ފަރަހަނާޒް ބުނެލިއެވެ.\n" އާނ…ކިހާ ޝާހީ ގޮތެއްހުރޭ ހުދުކުލައިގަ….އެކަމު ނާޒް ބޭނުމިއްޔާ އެހެންކުލައަކަށްވެސް ބަދަލު ކުރެވިދާނެ…ނާޒް ބޭނުން ގޮތަކަށް ކޮޓަރި ޒީނަތްތެރިކުރެވޭނެ….މީގެފަހުން މިއީ ހަމަ ނާޒްގެވެސް ކޮޓަރި…." އާއިން ބެލީ ވީހާވެސް ބޮޑަކަށް ނާޒްއަށް އަމިއްލަވަންތަކަން އިހުސާސް ކޮށްދިނުމަށެވެ.\nއާއިންއަށް ފަރަހަނާޒްއާ މާގިނަ ވާހަކައެއް ދައްކާނެ ފުރުސަތެއް ނުލިބުނެވެ. އިރުކޮޅަކުން އިވުނީ ކޮޓަރީގެ ދޮރުގައި މީހަކު ޓަކިޖެހި އަޑެވެ. ދެތިން ފަހަރަކު ޓަކިޖަހާލުމުން އާއިން ތެދުވެގެން ގޮސް ދޮރުހުޅުވިއެވެ. އެއާއެކު ކުއްލިއަކަށް އުޝާ އެތެރެއަށް ދެމިގަތެވެ. އަދި އާއިންއަށް އެއްޗެއް ބުނާނެ ފުރުސަތުވެސް ނުދީ އާއިންގެ ބުރަކަށީގައި އަޅާފައި ބޭރަށް ނެރެ ދޮރުލައްޕައިފިއެވެ.\n" ވަޓް؟.." އުޝާގެ އެހަރަކާތުން ހައިރާންވެފައިހުރެ އާއިންއަށް ބުނެވުނެވެ.\n" އާދޭ….ދެން ތިތާހުރުމުގެ ބޭނުމެއްނެތް…" އިޒްޔަން އައިން އާއިންގެ ކޮނޑަށް އަތްވައްޓާލަމުން ހެވިފައިހުރެ ބުނެލިއެވެ.\n" ތެދެއް…ދެން އާދޭ އަހަރެމެންނާއެކު…." މާޒްވެސް އިޒްޔަންއާ އެއްބައިވެލިއެވެ. އެމީހުން އާއިންގޮވައިގެން ގޮސްވަނީ ގެސްޓްރޫމަށެވެ.\n" ކީއްކުރަން މިތަނަށް ތިގެނައީ؟.." ނުރުހުންވެފައި އާއިން ބުންޏެވެ.\n" ކެތްތެރިވޭ….ދެން ނާޒް ފެންނާނީ މިރޭ…." ހިނިއައިސްފައި މާޒް ބުނެލިއެވެ.\n" މަށަށް އެނގޭ އޭރުވެސް ތިކަހަލަ ސަކަރާތެއް ޖަހާނެކަން…." އާއިންވެސް ހަމަޖެހިލާފައި ޖަވާބުދިނެވެ. ދެން ދިޔައީ އާއިންއަށް ގޯނާކުރުމުގެ ވަގުތު ވަގުތުކޮޅެކެވެ. އަނެއްކޮޅުން އުޝާވެސް ފަރަހަނާޒްއާ ގޯނާކުރަމުން ދިޔައެވެ.\n" ދެން ލާހިކެއްނޫން…އާންއަކަށް މިއަދު މިކޮޓަރިއަށް ވަންނާކަށް….ދެން ނާޒް ފެންނާނީވެސް މިރޭ…." އުޝާ ބުނެލިއެވެ.\nރޭގަނޑުގެ ވަގުތެވެ. ޕާކްވިއު ހޮޓެލްގެ ލޮބީވަނީ މިރޭގެ ހަފްލާއަށްޓަކައި ވަރަށް ފުރިހަމައަށް ތައްޔާރުކޮށްފައެވެ. މާބޮޑު ހަފްލާއެއް ބާއްވަން އާއިން ބޭނުން ނޫންކަމުގައި ބުނިނަމަވެސް، އާޒިމްގެ ގާތްތިމާގެ މީހުންނާއި ރަހުމަތްތެރީންނާއި ދަންނަ ރައްޓެހީންނަށް ދައުވަތުދީ ނިމުމުއިރުވަނީ ބޮޑު ހަފްލާއެއް ބަދަލުވެފައެވެ. އެހެންކަމުން އާއިންވެސް އެއިން ކަމަކާ ދެކޮޅު ހަދާކަށް ބޭނުމެއްނުވިއެވެ. އެޔަށްވުރެ ބޮޑަށް އޭނާހުރީ،އޭނާގެ ހިތުގެ ރާނީ މިލްކުވީތީ އުފާވެފައެވެ.\nހަފްލާފެށެން ގަޑި ކުޑަތަންވަމުން އައިވަރަކަށް އެންމެންގެ ހަރަކާތްތައްވެސް އަވަސްވަމުން ދިޔައެވެ. އާއިންގެ ކޮޓަރީގައި އުޝާއާއި ޝާލީގެ އެހީގައި ފަރަހަނާޒް ތައްޔާރުވަމުން ދިޔައިރު، އައިރާއާއި ތޫބާވެސް އެމީހުނަށް އެހީތެރިވަމުން ދިޔައެވެ. އަނެއްކޮޅުން އާއިން ދިޔައީ ގެސްޓްރޫމުގައި އޭނާގެ އެކުވެރިންނާއެކު ތައްޔާރުވަމުންނެވެ.\n" މާޝާ ﷲ….މިރޭ އާން މޮޔަނުވިއްޔާ ދެރަ….ހާދަލޯތްބޭ ނާޒް…" މޭކަޕްކޮށް ނިމުމުން ފަރަހަނާޒަށް ބަލާލާފައި އުޝާބުނެލިއެވެ.\n" އަސްލުވެސް ދޮންބެ ދައްތަ ހާދަ ރީއްޗޭ….ދޮންބެއަށް ނުވެސް އެނގޭނެކަން ޔަޤީން…" އުފާވެފައި އައިރާވެސް ފަރަހަނާޒަށް ތަޢުރީފު ކޮށްލިއެވެ.\n" އެސްފީނާގެ ލޯތަކުން ނާޒްސަލާމަތް ކޮއްދެއްވާށި!" ތޫބާވެސް ބުނެލިއެވެ.\nފަރަހަނާޒަށްވެސް ލޯގަނޑުން އޭނާގެ އަމިއްލަ ސޫރަ ފެނުނު ވަގުތު ހައިރާންވިއެވެ. މިރޭ އޭނަ ފެންނަނީ މުޅީން އެހެންމީހެއްގެ ގޮތުގައެވެ. އަދި އަމުދުން ލާފައިވާ މެރޫން ކުލައިގެން ކައިވެނީގެ ހެދުމުގެ ސަބަބުން އޭނާގެ ފުރިހަމަކަން އިތުރުކޮށްދީފައި ވެއެވެ. ފަރަހަނާޒްއާއި އާއިންއަށްވެސް ތައްޔާރުވެގެން ސިޓިންރޫމަށް ނުކުމެވުނީ ދާދި އެކުއެކީގައެވެ. އިސްޖަހާލައިގެން ހުރި ފަރަހަނާޒް ފެނިފައި އާއިންގެ ތަލިން ކުޅުހިކުނެވެ.\n" މާޝާﷲ…ސުބުޙާނަﷲ…މިއީހަމަ ނާޒްތަ؟.." ހިތާ ހިތާ އާއިންއަށް ކިޔާލެވުނެވެ.\n" ހަފްލާއަށް ދާނެކަމެއް ނެތް ދޯ އާން…" އާއިންގެ ކޮނޑުގައި ޖަހާލަމުން މާޒް ބުނުމާއެކު ސިހިފައި އޭނާއަށް ހޭވެރިކަންވިއެވެ.\nއާއިން ހިނިތުންވެލަމުން ނާޒްގެ ގާތަށް ދިޔައެވެ، އަދި ނާޒްގެ އަތުގައި ހިފައިގެން ބޭރަށް ނުކުތެވެ.\nކާރުގައި އިންއިރުވެސް އެންމެ ފަހަރަކުވެސް އާއިންގެ ނަޒަރު ފަރަހަނާޒްގެ މޫނުން ވަކި ނުވެއެވެ. އެކަން އިހުސާސްވާތީ ލަދުންގޮސް ފަރަހަނާޒް އޭނާގެ ހެދުމުގެ ފަސްބަޔާ ކުޅެލަކުޅެލާ އިނެވެ. ހޮޓެލްގެ ދޮރުމައްޗަށް ކާރުމަޑުކޮށްލުމާއެކީ އާއިން ކާރުން ފޭބިއެވެ. އަދި ފަރަހަނާޒް އިން ފަރާތުގެ ދޮރުފަތް ހުޅުވާލަދިނުމުން ފަރަހަނާޒް ކާރުން ފޭބިއެވެ. އެވަގުތު އޭނާގެ ދެފައި އޮޅި ވެއްޓެން އުޅުމުން ހުޝިޔާރުކަމާއެކީ އާއިން އޭނާ ހިފެހެއްޓިއެވެ. ފަރަހަނާޒްގެ އަތުގައި ހިފާލައިގެން ސަމާލުކަމާއެކީގައި އާއިން ކުރިޔަށްދިޔައިރު މާޒްއާއި އިޒްޔަންވެސް ދެބޮޑީގާޑުން ފަދައިން އެމީހުންގެ ފަހަތުން ދިޔައެވެ. ހާދީގައި އާޒިމް މާކުރިއްސުރެ އެމީހުންގެ އިސްތިޤުބާލުގައި ލޮބީގައި ތިއްބެވެ. އެދެމަފިރިންނަށް ޚާއްސަކުރެވިފައިވާ މަސަންދުގައި ދެމީހުން އިށީނެވެ.\nޝައުންއާއި އިޒްވާން ގޮވައިގެން އަޒީފާގެ ދެމަފިރިންވެސް ހޮޓެލްއަށް ދިއުމަށްޓަކައި ކާރުގައި މިސްރާބު ޖެހިއެވެ. އަޒީފާވެސް މިރޭހުރީ ނުހަނު ފުރިހަމައަށް ތައްޔާރުވެގެންނެވެ. އޭނާގެ މޫނުމަތިންވެސް އުފާވެރިކަން ވިދާބަބުޅައެވެ.\n" ދަރިފުޅާ….އަދިވެސް ބޮލުގަ ރިއްސަނީތަ؟…" ޝައުން މާމަޑުމަޑުން އިނުމުން އޭނާގެ ބައްޕަ އަމީން އަހާލިއެވެ.\n" ނޫން…އަހަރެން މިހާރު މުޅިން ރަނގަޅު…" ގަދަކަމުން ހިނިތުންވެލަމުން ޝައުން ބުނެލިއެވެ.\nބޮލުގައި ރިއްސާކަމުގެ ބަހަނާގައި މިއަދު ހަތަރުދަމު އޭނާ އޮތީ ކޮޓަރީގައެވެ. އާއިންގެ ކައިވެނީގެ އެއްވެސް ކަމެއްގައި އޭނާ ބައިވެރިއެއް ނުވެއެވެ. އޭނާ ކުއްލިއަކަށް ބަލިވުމުން މަންމައާއި ބައްޕަ ކަންބޮޑުވި ނަމަވެސް އާއިންގެ ކައިވެނީގެ ސަބަބުން އެމީހުންތިބީ އިންތިހާއަށް އުފާވެފައެވެ. ދޮންބެއާއި ދޮންބެ ދައްތައަށްވެސް އޭނާގެ ހާލުބަލާލާނެ ވަގުތުވެސް ނުވިއެވެ. ނަމަވެސް އައިރާ އޭނާއަށް ގުޅައިގެން މާލެއައުމަށްވެސް ކިތަންމެ ފަހަރަކު އެދުނެވެ. އޭނާ އަރާމުކުރަން ބޭނުންވާ ކަމުގައި ބުނެ އިންކާރުކުރީއެވެ. އެހެންނަމަވެސް ހަފްލާއަށް ނުގޮސް އޮންނަން އޭނާއަށް ނުކެރުނީއެވެ. އާއިންއަކީ އޭނާގެ އެންމެގާތް އެކުވެރިޔާކަމަށް ކުޑައިރުއްސުރެ ދައުވާކުރަމުން އައިއިރު، އާއިންގެ ކައިވެނި ހަފްލާއަށް ނުގޮސް ހުންނަން އޭނާއަށް ކެރޭނެ ހެއްޔެވެ؟ ކިތަންމެ ހިތްނޭދުނު ނަމަވެސް މިއަދު އެނޫންގޮތެއްވެސް އޭނާއަކަށް ނެތެވެ.\nހަފްލާފެށިއްޖެއެވެ. ބައިބަޔަށް މީހުންތައް އައިސް ދެމަފިރިންނަށް ހެޔޮދުޢާއާއި މުބާރިކުބާދު ދެމުންދިޔައެވެ. މޭޒުތަކުގެ ދޮށުގައި ބައިބަޔަށް ކެއުމަށް އިންސާފުކުރަމުން ދިޔަމީހުންގެ ހިނިތުންވެފައިވާ މޫނުތަކުން މެހެފިލްގެ އުޖާލާކަން އިތުރުކޮށްދެމުން ދިޔައެވެ. މާޒްއާއި އިޒްޔަން ކޮޅުކޮޅު މައްޗަށް ހަރަކާތްތެރިވަމުން ހަފްލާގެ ކަންކަން ހިނގާ ނުހިނގާގޮތް ބަލަމުން ދިޔައިރު، އުޝާއާއި އައިރާ އަދި ތޫބާވެސް ތަންކޮޅެއް ދުރުގައިހުރި މޭޒެއްގެ ކައިރީގައި ތިއްބެވެ.\n" ތޫ…ކީއްވެ މާމަޑުން ތިއިނީ…." މާބީރައްޓެހި ގޮތަކަށް ތޫބާ އިނުމުން އުޝާއަހާލިއެވެ.\n" ނޫނޭ…މިދެން ހަމައިނީ….އަހަރެން ބޭނުން ނާޒްމެންގެ ފޮޓޯއެއްނަގަން….އެކަމު މިގަޑީގަ މީހުން ގިނަވީމަ މިއިނީ…" ތޫބާ ބުނެލިއެވެ.\n" އަދި ފޮޓޯނެގުން އޮތީނު ކުރިޔަށް….އިހަށް މަޑުކޮށްލަން…މީހުން އައިސް ހަމަޖެހުނީމަ…އަހަރެމެން ދާނީ އެމީހުނަށް ގޯނާކޮށްލަން…" އުޝާ ބުނެލިއެވެ.\n" އުޝްތަ..ކޮބާތަ ޝައުން…އަދިވެސް ނާންނަނީތަ؟…ފޯނެއްވެސް ނުގަނާ…" ޝައުންގެ ޚަބަރެއް ނުވުމުން އައިރާ ބުނެލިއެވެ.\n" މަންމައަށް ގުޅީމަ ބުނި މިއަންނަނީއޭ…މިހާރު އަންނަހާ އިރުވެއްޖެ….އަޅެ ގުޅާލާނަން…" އުޝާ ފޯނުނަގަމުން ބުނެލިއެވެ.\n" އެތިބަ އައީ؟…" އިންތަނުން ތެދުވަމުން ކުއްލިއަކަށް އައިރާ ބުންޏެވެ. އޭރު އަޒީފާމެން ވަދެގެން އާދެއެވެ.\nއަޒީފާގެ ފަހަތުން އައި ޝައުންއަށް ފަރަހަނާޒްއާއި އާއިން ފެނިފައި ހުރިފިޔަވަޅުމަތީގައި ހުއްޓެވުނެވެ. އަތްދިގު ހުދުގަމީހުގެ މަތިން ކަޅު ޓަކްސިޑޯއެއްލައި މެރޫން ޓައީއެއް އަޅާފައި ހުރި އާއިންގެ ފުރިހަމަކަން ފެނިފައި ޝައުންއަށް ނޭވާލާންވެސް ހަނދާންނެތުނު ފަދައެވެ. ހަމަ އެސިކުންތުގައި ފަރަހަނާޒްގެ ރީތިކަންފެނިފައި އޭނާގެ ހިތް އަނދައިގަތެވެ. ކަޅިޖަހާނުލައި އެދެމީހުންނަށް ބަލަންހުރިއިރު، ޝައުންގެ ހަށިގަނޑުގައި އާދަޔާ ޚިލާފު ހޫނުކަމެއް އުފެދުނެވެ. ދާދިގާތުގައި ހުރިއިރުވެސް މިއަދު އާއިންއަށް އޭނާ ނުވެސްފެނުނެވެ. އާއިންގެ ހުރިހާ ސަމާލުކަމެއް ހުއްޓިފައިވަނީ އޭނާގެ ގާތުގައިހުރި ފަރަހަނާޒަށެވެ.\n" ޝައުން…ތިއައީދޯ؟.." ކުއްލިއަކަށް އައިރާ އައިސް ޝައުންގެ އަތުގައި އޮޅުލައިގަތެވެ.\n" އަޅެ ލޯތްބެއްނޫންތަ މަގޭ ދޮންބެ ދައްތަ؟.." އުފާވެފައި އައިރާކުރި ސުވާލުން ޝައުންގެ މޭގައި ދިލަހޫނެއް އުފެދިގެން ދިޔައެވެ.\nއޭނާ އަނގައިންވެސް ނުބުނެ އާއިންމެންނާ ދިމާއަށް މިސްރާބުޖެހިއެވެ. ހިތުގައި ގިނި އަނދަމުން ދާހާލުވެސް ތުންފަތްމައްޗަށް މަސްނޫއީ ހިނިތުންވުމެއް ވެރިކޮށްގެންހުރެ ގޮސް އާއިންގެ ދެމަފިރިންނަށް އޭނާ މަރުޙަބާކިޔެވެ.\n" ޝުކުރިއްޔާ…ސްވީޓީ…ހާދަލަހުންނޭ ތިއައީ…ދޮންބެ ބުނި ބަލިވާހަކަ އަދިވެސް އޯކޭ ނުވަނީތަ؟…" ޝައުންގެ މޫނަށް ބަލާލަމުން އާއިން ސުވާލުކޮށްލިއެވެ.\n" ނޫނޭ…މިހާރު އޯކޭ…އޯކޭނޫނަސް ހީވޭތަ އަހަރެން އާންގެ ވެޑިން ޕާޓީއަށް ނައިސް ހުންނާނެހެން؟" އާއިންގެ އަތުގައިހިފައި ކުޑަކޮށް ފިތާލަމުން ޝައުން ޖަވާބުދިނެވެ. އާއިންއަށް އެކަން އިހުސާސްވީ ނަމަވެސް މާބޮޑު ސަމާލުކަމެއްނުދީ ހިނިތުންވެލިއެވެ.\n" ވާއު…ނާޒް މިރޭ ހީވަނީ ފަލަކުގެ ޕަރީއެއްހެން….ވަރަށްރީތި…" ހަސަދައިން ހިތްފޯވަމުން ދިޔަހާލުވެސް ފަރަހަނާޒްގެ އަތުގައި ހިފާލަމުން ޝާއިރީ އިބާރާތަކުން ޝައުން ތަޢުރީފުކޮށްލިއެވެ.\nއޭނާއަށް ވެގެންވާނަމަ މިހާރު ހަމަ މިވަގުތުވެސް ފަހަރަނާޒް އެތަނުން ގެއްލުވާލީހެވެ. އޭނާއަށް އެފަދަ ބާރެއް ލިބިފައިވާނަމައޭ އެވަގުތު އޭނާގެ ހިތަށް އެރިއެވެ. އެހާވެސް ބޮޑަށް އޭނާ ފަރަހަނާޒަށް ނަފްރަތު ކުރެއެވެ. ފަރަހަނާޒް އާއިންގެ ޙަޔާތަށް ނައިނަމަ މިރޭ އާއިންގެ ގާތުގައިހުރީހީ އޭނާއެވެ. ފަރަހަނާޒް ހީލުމުން ބޭއިޚްތިޔާރުގައި ޝައުންއަށް ދަތްކުނޑި ވިކާލެވުނެވެ. އަދި އަވަސް އަވަހަށް ފަރަހަނާޒްގެ އަތުންދޫކޮށްލުމަށްފަހު އޭނާ ހިނގައިގަތެވެ.\nއެންމެން އެއްތާކު ތިބެގެން ހީހީފައި ކެއުން ކުރިޔަށް ގެންދިޔައިރު، ޝައުން ހިމޭންކަމާއެކު ކަމުން ދިޔައެވެ. އިރުއިރުކޮޅުން ސިއްރު ސިއްރުން އާއިންމެންނާ ދިމާ އޭނަ ބަލާލައެވެ. އާއިން ފަރަހަނާޒްއާ މުޚާތަބުކޮށް ސިއްރު ސިއްރުން އެއްޗެއް ބުނެލާފައި ހިނިތުންވެލިގޮތުން ޝައުންގެ ހިތަށް ތަދުވިއެވެ. އެވަގުތު އޭނާގެ ކަރުގައި އަޅައިގަނެ އުކުނޑިކޮށްޓާގޮތްވިއެވެ.\n" އަން އަވަހަށް ފެންފޮދެއްބޯލާ…." ތޫބާ އަވަހަށް ޝައުންއަށް ފެންދިނެވެ. އެވަގުތު އެއްނޭވާއިން އޭނާ ފެންތަށި ހުސްކޮށްލިއެވެ. ނަމަވެސް އޭނާގެ ހިތުގެ ގިލަން ލުއިވާނީ ކިހިނެއް ހެއްޔެވެ؟ އާއިންވަނީ އެހިތް އެކުގައި ޒަޚަމްކޮށްލާފައެވެ. މިރޭ ތަކުރާރުކޮށް ފެންނަމުންދިޔަ ހިތްދަތި މަންޒަރުތަކުން އިތުރަށް އެހިތް ފޮތިފޮތި ވެއްޖެއެވެ. ހިތަށްއެރި އެއްޗެހީގެ ސަބަބުން އިސާހިތަކު އޭނާގެ ލޯވެސް ކަރުނުން ފުރިއްޖެއެވެ.\n" މިހާރު އޯކޭތަ؟…" ޝައުންއަށް ބަލާލަމުން އުޝާބުނެލިއެވެ.\n" އަދިވެސް އޯކޭއެއްނޫންދޯ…." ޝައުންގެ ލޮލުން ކަރުނަ އައިސްފައިވާތަން ފެނިފައި ކަންބޮޑުވެފައި އިޒްޔަން ބުނެލިއެވެ.\n" ދޮންބޭ…ބޮލަށްތަދުވަނީ…ގެޔަށްދާން ބޭނުން…" ކުޑަކުއްޖަކު ފަދައިން ތުންއޫކޮށްލަމުން ޝައުން ބުނެލިއެވެ. އޭރުވެސް އޭނާގެ ލޮލުން ކަރުނައާދެއެވެ.\n" އޯކޭ….ދޮންބެ އެބައަންނަން މަންމަ ގޮވައިގެން…." އިޒްޔަން ތެދުވަމުން ބުންޏެވެ.\n" ނޫން…މަންމައަށް އަންގާނެ ކަމެއްނެތް….ދޮންބެ އަހަރެން ގެންގޮސްދީ….އަހަރެން ބޭނުމީ ޖައްސާލަން…" ބަލިއަޑަކުން ޝައުން ބުންޏެވެ.\n" އަހަރެންވެސް ދާނަން ޝައުންއާއެކީ…" އުޝާ ބުނެލިއެވެ.\n" ޑޮކްޓަރަށް ދައްކަންވީނު…އެހެންނޫނީ މާބޮޑަށް ބަލިވެދާނެ…" މާޒްވެސް ލަފާދިނެވެ.\n" ނޫނޭ….ޑޮކްޓަރަކަށް ނުދާނަން….ބޭސްކައިގެން ނިދީމަ ރަނގަޅުވާނެ…އިއްޔެ މާގިނައިން ޗޮކްލެޓްކެއީމަ ވީގޮތެއްހެން ހީވަނީ…" ޝައުން އަވަސް އަވަހަށް ބުނެލިއެވެ. އޭނައަކީ މައިގްރޭންގެ އުނދަގޫވާ ކުއްޖެއްކަމުން ވަކިވައްތަރެއްގެ ޗޮކްލެޓެއް ކެއުމުން އޭނާއަށް އުނދަގޫވެއެވެ.\n" އޯކޭ…ހިނގާދާން…." ޝައުންގެ އަތުގައި ހިފައިގެން އިޒްޔަން ހިނގައިގަތެވެ.\n" އައިރާގެ ކޮޓަރިއަށްދާންވީނު…އޭރުން ކުޑަކޮށް ރަނގަޅުވީމަ އާދެވިވެސް ދާނެއެއްނު…" ހޮޓެލްއިން ނުކުމެފައި އިޒްޔަން ޚިޔާލުދިނެވެ.\n" ނޫން…ބޭނުމީ ގެޔަށްދާން…ހެދުން ބަދަލުކޮށްގެންނެއްނު ނިދޭނީވެސް…" ޝައުން ބުނެލިއެވެ. އެންމެފަހުން އިޒްޔަން އެގޮތާ ގަބޫލުވިއެވެ.


100 Ah Vure Gina Keunthakaai Eku Maagiri Hotel Gai Restaurant Eh Hulhuvaifi - Vaguthu\n100 އަށްވުރެ ގިނަ އިންޑިއާގެ ކެއުންތަކާއެކު މާގިރި ހޮޓަލްގައި ރެސްޓޯރެންޓެއް\nމާގިރި ހޮޓެލްގައި އަލަށް ހުޅުވި ރެސްޓޯރެންޓް – ވަގުތު އިމޭޖްސް: އަޝްހާދް އަބްދުﷲ (ޖެރީ)\nމާލޭގައި އެންމެ ފަހުން ހުޅުވި ބޮޑު ހޮޓެލް ކަމުގައިވާ މާގިރި ހޮޓެލްގައި އިންޑިއާ ކެއުންތަކަށް ހާއްސަ ރެސްޓޯރެންޓެއް ހުޅުވައިފިއެވެ.\nމި ރެސްޓޯރެންޓް ހުންނާނީ އެ ހޮޓެލްގެ ޓެރަސްބައިގައެވެ. ކުރީގައިވެސް އެތަން ރެސްޓޯރެންޓެއްގެ ބައެއްގެ ގޮތުގައި އިނދެއެވެ. ނަމަވެސް މިހާރު އެތަން ހާއްސަކޮށްފައި ވަނީ އިންޑިއާގެ ކެއުންތަކަށެވެ.\nއިންޑިއަން ކެއުންތައް ކަމުދާ މީހުންނަށް މިތަން ހާއްސަވެގެންދާއިރު، މި ރެސްޓޯރެންޓްގެ މެނޫގައި 100 އަށްވުރެ ގިނަ އިންޑިއަން ފުޑް އައިޓަމް ހިމެނޭނެކަމަށް މާގިރި ހޮޓެލްގެ ފުންޑް އެންޑް ބެވެރޭޖް މެނޭޖަރ އަލީ ނަޖީބު ވިދާޅުވިއެވެ.\nމިރޭ މި ރެސްޓޯރެންޓް ހުޅުވިގެންދިޔައިރު، މިރޭގެ ހާއްސަ މެހްމާނެއްގެ ގޮތުގައި ބައިވެރިވެފައި ވަނީ ރާއްޖޭގެ މަޝްހޫރު ޤާނޫނީ ވަކީލް ހިސާން ހުސައިންއެވެ.\nއަލީ ނަޖީބު ވިދާޅުވީ، އިންޑިއާގެ ނިއުދިއްލީއަށް ހާއްސަ ޝެފެއްގެ ބެލުމުގެ ދަށުން އިންޑިއާގެ ގިނަ ކެއުންތަކެއް މާގިރި ހޮޓެލްގެ ޕީކް ޓެރެސް އިން ލިބޭނެ ކަމަށެވެ. އިންޑިއާގެ ހުރިހާ ރީޖަނެއްގެ ކެއުންތައް މިތަނުން ލިބޭނެ ކަމުގެ ޔަގީންކަން މާގިރި ހޮޓެލް އިން ވަނީ ދީފައެވެ.\nއަލީ ނަޖީބު ވިދާޅުވިގޮތުގައި، މީގެ ކުރިންވެސް އެ ހޮޓަލުގައި ހުންނަ ރެސްޓޯރެންޓަކުން އިންޑިއާގެ ކެއުންތައް ލިބުނެވެ. އެއިރުވެސް ގިނަ ބައެއްގެ ތަރުހީބު ލިބުނު ކަމަށް ނަޖީބް ވިދާޅުވިއެވެ.\n"މީގެ ސޮފްޓްރަން އަޅުގަނޑުމެންގެ ރަން ކުރަމުންދިޔައީ މިތަނުގެ ސެކަންޑް ފްލޯގައި. ތަރުހީބު ވަރަށް ބޮޑު، ގާތްގަނޑަކަށް 100 ޕަސެންޓް މީހުން ވަަރަށް ޕޮޒިޓިވްކޮށް ދިޔައީ. މިހާތަނަށް މާލެ ރީޖަންގެ ހުރިހާ ރެސްޓޯރެންޓަކާއި އަޅާ ބަލާއިރު، ހުރިހާ ރެސްޓޯރެންޓަކުން ޓްރައިކޮށްފައި ހުރި ކަސްޓަމަރުންތައް މިކޮޅަށް ވިޒިޓްކޮށްފައި ވަނީ. އެ މީހުންގެ ފީޑްބެކް ވަރަށް ރަނގަޅު" އަލީ ނަޖީބު ވިދާޅުވިއެވެ.\nއެ ރެސްޓޯރެންޓަކީ އިންޑިއަން ފުޑްއަށް ހާއްސަ ރެސްޓޯރެންޓެއްވި ނަމަވެސް، އިންޓަނޭޝަނަލް މެނިއުއެއްވެސް އިންނާނެ ކަމަށް އަލީ ނަޖީބު ފާހަގަކުރިއެވެ. އަދި ވަރަށް އަވަހަށް އާ މެނިއުއެއްވެސް ނެރޭނެކަމަށް އަލީ ނަޖީބު ވިދާޅުވިއެވެ.\nހިސާން މާގިރި ހޮޓެލްގެ ރެސްޓޯރެންޓް ހުޅުވުމުގެ ރަސްމިއްޔާތުގައި – ވަގުތު އިމޭޖްސް: އަޝްހާދް އަބްދުﷲ (ޖެރީ)\nހިސާން ވިދާޅުވީ، އޭނާއަށް އިންޑިއަން ފުޑް އަބަދުވެސް ވަރަށް މީރު ކަމަށާއި މިރޭ އެތަނުން ލިބުނު އިންޑިއާގެ ކެއުންތައް ވަރަށް ވަރަށް ސަޅިކަމަށެވެ.\nމާލޭގައި ހުންނަ ހުޅުމާލޭ ފެރީ ޓާމިނަލް ކުރިމަތީގައި އެ ހޮޓާ ހުޅުވީ މިދިޔަ އަހަރުގެ އޭޕްރިލް މަހުގެ 13 ވަނަ ދުވަހުއެވެ.\nއިންޑިއާގެ ކެއުންތަކަށް ހާއްސަ "މޯޓީ މަހަލް" ރާއްޖޭގައި ހުޅުވައިފި\nނިއުޕޯޓްވެސް ޖަޒީރާވެއްޖެ، މިތަނުން ނުލިބޭނެ ދިވެހި ކެއުމެއް ނެތް\nމާޗް 8, 2019 01:22\nރޭޕިސްތާން، އަށްވިކިފަ، ބަލަނީވެސް އެ، އަޑުއަހަނީވެސް އެ، ކަނީވެސް އެ


Dragon Akaai Vahtharu Vumah Meehaku7Lakka Rufiya Haradhu Koffi - Vaguthu\nޑްރެގަން އަކާއި ވައްތަރުވުމަށް މީހަކު ހަތްލައްކަ ރުފިޔާ ހަރަދުކޮށްފި\nޑްރެގަން އަކާއި ވައްތަރު ވުމަށް ސާޖަރީ ހެދުމަށްޓަކައި މީހަކު 40 ހާސް (ހަތްލައްކަ ރުފިޔާ) ހަރަދުކޮށްފިއެވެ.\nއިވާ ކިޔާ މި މީހާއަކީ ފިރިހެނެކެއެވެ. ނަމަވެސް އޭނާވަނީ ސާޖަރީ ހަދައިގެން "އަންހެނަކަށް ބަދަލުވެފައެވެ." އީވާ ގަބޫލް ކުރާ ގޮތުގައި އޭނާ އަކީ މިހާރު ދުނިޔޭގައި ހުރި އެންމެ ގިނަ އަދި ބޮޑެތި ސާޖަރީ ހަދާފައިވާ އިންސާނާއެވެ.\nއީވާ ބުނީ އޭނާ އަބަދުވެސް އަންހެނަކަށްވުމުގެ ހުވަފެން ދެކޭ ކަމަށެވެ. އޅައުމުރުގައި އޭނާގެ މައިންބަފައިން އޭނާ ދޫކޮށްފާ ދިޔުމުން އުޅެމުން އައީ އެކަނި ކަމަށާއި އަންހެނަކަށްވުމަށްޓަކައި ސާޖަރީ ހެދީ އެދުވަސްވަރުގައި ކަމަށެވެ.\nޑްރެގަން އަކާ ވައްތަރު ވުމަށް އީވާ ސާޖަރީ ހަދަން ނިންމީ އޭނާ އެއިޑްސްއަށް ޕްސިޓިވް ވުމުން އިންސާނެއްގެ ގޮތުގައި ހުރެ މަރުނުވާން ކަމަށް ބުނެއެވެ. އީވާ އަކީ އޭގެ ކުރިން ޓެކްސްސަސްގެ ބޭންކެއްގައި ނައިބް ރައީސްގެ މަގާމްގައި ހުރި މީހެކެވެ. ނަމަވެސް އެއިޑްސްއަށް ޕްސިޓިވް ވުމުން ހުރިހާ މަސައްކަތަކުން އިސްތިއުފާ ދިނީއެވެ. ދުނިޔޭގައި ބާކީ ދުވަސްތަށް އެންމެ ހިތް އެދޭ ގޮތަށް އުޅުމަށްޓަކައެވެ.\nމިހާރު އުމުރުން 52 އަހަރުވެފައިވާ އީވާ ވަނީ ޑްރެގަން އަކާއި ވައްތަރު ވުމުގެ ގޮތުން އޭނާގެ ބޮލުގައި އައް ދަޅު ޖަހާފައެވެ. އަދި އޭނާގެ ދެ ކަންފަތް ބުރިކޮށްލުމުގެ އިތުރުން އަގައިގެ ބައެއް ދަތްތަށް ވަނީ އުފުރާފައެވެ. އޭނާގެ ނޭފަތް ވެސް ވަނީ ތަފާތު ބައްޓަމަކަށް ބަދަލު ކޮށްފައެވެ. އަދި ދޫވެސް ވަނީ ދެފަޅިކޮށްލާފައެވެ. ލޮލުގެ ހުދުބައިގައި ވެސް ވަނީ ފެހިކުލަ ޖައްސައި ކުލަ ބަދަލުކޮށްފައެވެ. އަދި މުޅި މޫނާ ހަށިގަނޑުގެ އެތަން މިތާގައި ވަނީ ޓެޓޫ ޖަހާފައެވެ.\nއީވާ ބުނީ އޭނާ މިބަދަލު ގެނައި އަނެއް މަގުސަދަކީ މަރާ ހަނގުރާމަ ކުރަންޖެހޭ ފަދަ ބައްޔެއް ވުމަކީ ދިރިއުޅުން މަތިން ފޫހިވެ އަބަދު ހިތާމަކުރަންވީ ކަމެއް ނޫންކަން ދުނިޔެއަށް ހިއްސާ ކުރުމުގެ ބޭނުމުގައެވެ. އެއިޑްސް ނުޖެހި ވެސް ކުއްލިއަކަށް އެތަށް ބަޔަކު މަރުވާ ކަމަށާއި އެއިޑްސް ޖެހުނު ކަމުގައި ވިޔަސް އުފަލާއެކު އެމީހަކު ބޭނުން ދިރިއުޅުމެއް އުޅެވޭނެކަމަށެވެ. އަދި އޭނާ އެވަނީ އެކަން ދުނިޔެއަށް ހާމަކޮށްފައެވެ.\nއީވާ ބުނާގޮތުގައި އޭނާ އަކީ އެންމެ ކުޑައިރުވެސް ތަފާތު މީހަކަށް ވާން ބޭނުންވި މީހެއް ކަމަށެވެ. އަދި މިހާރު އޭނާއަކީ ހަމައެކަނި އިންސާނެއް ނޫން ކަމަށާއި އޭނާއަކީ ރެޕްޓައިލެއްކަމަށްވެސް އޭނާ ބުނެއެވެ. އޭނާ ހުރީ ސާޖަރީ ކޮސްގެން ޑްރެގަންއަކަށް ވުމަށް ގެނެވުނު ބަދަލާމެދު ވަރަށް ބޮޑަށް ހިތްހަމަޖެހި އުފަލުގައެވެ.\nއީވާ ބުނީ އޭނާގެ އުންމީދަކީ މުޅި ހަށިގަނޑު އެއްކޮށް ޑްރެގަންއެކާއި އެއްގޮތަށް ބަދަލުކުރުން ކަމަށާއި ކައިރި މުސްތަގުބަލެއްގައި އޭނާ އެކަން ކުރާނެ ކަމަށެވެ. އަދި މިހާރު އޭނާ ކޮންމެ ދުވަހަކު ދުނިޔެއަށް ލޯހުޅުވާ ސަބަބަކީ ވެސް ޑްރެގަންއަކަށް އެއްކޮށް ބަދަލުވުން ކަމަށް އޭނާ ބުންޏެވެ.\nމާޗް 2, 2018 20:06\nއައްޗީޑި.ފަކުރުގަންނަ ގޮތަކަށް ތިހުރީ.ކުރާނެ ނުކުރާނެ ކަމެއް ނޭންގިގެން އުޅޭ މީހުންވެސް އުޅޭ...އެކަމަކު މީދެން ބޮޑުވަރު.....\nމާޗް 3, 2018 00:41\nޢެހެން ނޫނަސް އޭނާ އަކީ ޖަނަވާރެއް.\nމާޗް 3, 2018 16:24\nފަހުޒަމާނުގެ އަލާމާތެއް ތީ.


ބުރަފަތިން2ފިޔަ ބިންދާލާފަ 1 ފިޔައިން ދުއްވަން ޖެއްސީމަ ޒަވާޖީ ޙަޔާތް އުފާވެރިކަމާއެކު ކާމިޔާބުކުރެވޭނެތަ؟\nޒަވާޖީ ޙަޔާތް އުފާވެރިކަމާއެކު ކާމިޔާބުކުރުމުގެ ތަޅުދަނޑިއަކީ ހިތްހަމަޖެހިލައިގެން ނިދާލުމުގެ ފުރުޞަތު އަނބިމީހާއަށް ހޯދައިދިނުން ކަމަށް ބުނެފިނަމަ ވަރަށް ގިނަ ވާހަކަތައް ދައްކާނެއެވެ.\nނިދަން ދީފައި ހުރި ކޮޓަރީގެ އަރާމުކަމާއި އެނދުގެ ގޮދަޑީގެ ބޯމިނާއި ކިންގ ސައިޒުގެ އެނދެއް ހުންނާނެ ވާހަކައާއި ކޮޓަރީގައި އޭސީ ހުންނާނެ ވާހައާއި ނިދުމުގެކުރިން ހޫނުފެނުން ފެންވަރައިލެވެން ހުންނާނެވާހަކައާއި ޑްރެސިންގ ޓޭބަލްގެ ފުރިހަމަކަމާއި ސިޓީންގ ރޫމުގެ އިތުރުން ކޮޓަރީގައި ސޯފާ ސެޓެއް ހުންނާނެ ވާހަކަވެސް ދައްކާނެއެވެ.\nމީގެ އިތުރުން އަނބިމީހާ ނިދުމުން އުނދަގޫ ނުކުރާ ވާހަކަ ޢާއި ގައިމަތީގައި އަޅަން ފެންވަރު ރަނގަޅު ކްއިލްޓެއް އޮންނާނެ ވާހަކަވެސް ދައްކާނެ އެވެ. އަދި މިހުރިހާ ކަންކަން ކޮށްދިނުމުން އަރާމުގައި ނުނިދެންވީ ކީއްވެގެންތޯ ސުވާލުކުރާނެއެވެ!\nޖަވާބަށް ފަށަމާ ހެއްޔެވެ؟\nތިމާ ދެކެ ލޯބިވާ، ލޯބިން ކައިވެނިކޮށްގެން އުޅޭ އެއްވެސް އަންހެނަކު އަރާމުގައި ނިދަން ކުރިން މިބުނި އެއްވެސް ކަމެއް ބޭނުމެއް ވެސް ނުވާނެއެވެ. ކިތަންމެ ހަރުތަނެއްގައި ވެސް އަރާމުގައި ނިދާނެއެވެ. އަދި ތަޅުންގަނޑުގައި ކުނަލެއް އަޅައިގެންވެސް ނިދައިފާނެއެވެ. ނަމަވެސް އޭނާއަށް ބޭނުންވާ ކަންތައްތަކެއް ހުރެއެވެ.\nފުރަތަމަ ކަމަކީ ފިރިމީހާގެ ލޯތްބާއި އަޅައިލުމާއި އެހީތެރިކަމެވެ. އެކުވެރިކަމާއި ގާތްކަމެވެ. ދެވަނަކަމަކީ ނިދާފަހުން ގެއަށް އައުމުގެ ބަދަލުގައި ރޭގަނޑުގެ ވަގުތުތައް އެކުގައި އެކުގައި ހޭދަކުރުމެވެ. އުފާވެރިކަމާއިއެކު ވާހަކަދައްކައި ޚިޔާލު ބަދަލުކުރުމެވެ. އަދި އެކުގައި ސަމާސާކޮށް ސަކަރާތްވެސް ޖަހައިލުމެވެ.\nފަށަމުން ބުނި ކަންކަން ކިތަންމެ ފުރިހަމަކުރި ނަމަވެސް ފަހުން މިބުނު ކަންކަން ފުރިހަމަކޮށް ނުދެވޭނަމަ އަނބިމިހާއަށް އަރާމުގައި ނިދައެއް ނުލެވޭނެއެވެ. އޮންނާނީ ދެބަދޭތެރެވެފައެވެ. ކަންބޮޑުވުމެއްގައެވެ.\nއެނގޭހެއްޔެވެ؟ މިއަހަނީ އަނބިމީހާއަށް ދެވޭނެ އެންމެ ބޮޑު އަނިޔާއަކީ ކޮބައިކަން އެނގޭތޯއެވެ. ދިރާސާތަކުން ފެންނަ ގޮތުގައި އަންހެނުންނަށް ދެވޭނެ އެންމެ ބޮޑު އަނިޔާއަކީ އެކަނި ނިދަން ޖެއްސުމެވެ. ފިރިމީހާ ގެއަށް ނައިސްގެން އިންތިޒާރުކުރަން ޖެހުމެވެ. ވީއިރު މިބޮޑު އަނިޔާ ލިބެމުން ހިތްހަމަޖެހިލައިގެން ނިދައިލެވޭނީ ކިހިނަކުން ހެއްޔެވެ؟ ހިތްހަމަޖެހިލައިގެން ނިދައި ނުލެވޭނަމަ ބުރަފަތީގެ3ފިޔައިން2ފިޔަ އެވަނީ ބިނދިފައެވެ. އެންމެ ފިޔައަކުން ކުރިއަށް ދުއްވާނީ ކިހިނަކުން ހެއްޔެވެ؟\nއަހަރެން އެދެނީ ވީހައި ގިނަ ބައަކު އަހަރެން މިދެއްކި ވާހަކަތަކަށް ވިސްނުމަށްފަހު އެމީހުންގެ ވިސްނުންވެސް ހިއްޞާކޮށްދިނުމެވެ. މިބޮޑު މައްސަލައަށް ޙައްލެއް ފެނޭތޯ އަހަރެން ކުރަމުން މިގެންދާ މަސައްކަތަށް އެހީތެރިވެދިނުމެވެ.\n- ޑރ. ފާތިމާ ޝިޒްލީން


UEFA Europa league ge gadha 16 in Chelsea aai Arsenal jaaga hoadhaifi UEFA Europa league ge gadha 16 in Chelsea aai Arsenal jaaga hoadhaifi\nޔޫއެފާ ޔޫރޮޕާ ލީގު ގަދަ 16އިން ޗެލްސީއާއި އާސެނަލް ޖާގަހޯދައިފި\nޔޫއެފާ ޔޫރޮޕާ ލީގުގައި ރޭ ކުޅުނު މެޗުތައް ކާމިޔާބުކޮށް އިނގިރޭސިވިލާތުގެ އާސެނަލާއި ޗެލްސީ ގަދަ 16 އިން ޖާގަ ހޯދައިފިއެވެ.\nފުރަތަމަ ލެގްގައި ބެލަރޫސްގައި ކުޅުނު މެޗު އެގައުމުގެ ޗެމްޕިއަން ބާޓޭ ބޮރިސޯވް އަތުން ބަލިވެފައިވަނިކޮށް އަމިއްލަ ދަނޑުގައި ރޭ އާސެނަލް ވަނީ އެޓީމު 3-0 އިން ބަލިކޮށްފައެވެ. އަދި، ޗެލްސީ ރޭ ސްވިޑެންގެ އެންމެ ކާމިޔާބު ކްލަބް މަލްމޯއާ ވާދަކޮށް އަމިއްލަ ދަނޑުގައި މޮޅުވީވެސް މި ނަތީޖާއިންނެވެ.\nމަލްމޯގެ ދަނޑުގައި ކުޅުނު ފުރަތަމަ ލެގްގެ މެޗު ޗެލްސީ ކާމިޔާބުކުރީ 2-1 އިންނެވެ. ރޭގެ މެޗުގައި އާސެނަލުން ވަނީ މެޗު ފެށިގެން ފަސް ވަނަ މިނެޓުގައި ލީޑު ނަގައިފައެވެ. ފޯވާޑް ޕިއޭ އެމެރިކް އޮބާމިޔަން ނަގައިދިން ހުރަހަކުން މި ގޯލު ވަނީ ބާޓޭގެ ޑިފެންޑަރު ޒަޚާ ވޮލްކޯވް އަތުން ބައިކޮޅަށެވެ. ފުރަތަމަ ހާފު ނިމުމުގެ ކުރިން އާސެނަލްގެ ދެވަނަ ލަނޑު އެޓީމަށް ޖަހައިދިނީ މުސްތާފީއެވެ. އާސެނަލްގެ ތިން ވަނަ ގޯލު މެޗުގެ 60 ވަނަ މިނެޓުގައި ބޮލުން ޖަހައި ވައްދާލީ ޑީފެންޑަރު ޕަޕަސްޓަތޮޕޮލަސްއެވެ. ރޭގެ މޮޅާއެކު ގަދަ 16 އަށް އާސެނަލް ދަތުރުކުރީ 3-1 ގެ އެގްރިގޭޓް ނަތީޖާއިން މޮޅުވެގެންނެވެ.\nރޭ އަމިއްލަ ދަނޑުގައި ޗެލްސީ މޮޅުވިއިރު އެޓީމުގެ ތިން ގޯލުވެސް ފެނުނީ ދެ ވަނަ ހާފުގައެވެ. މެޗުގެ 55 ވަނަ މިނެޓުގައި އެޓީމުގެ އޮލިވޭ ޖިރޫޑް ފުރަތަމަ ގޯލު ޖެހިއިރު ދެ ވަނަ ގޯލު ލިބުނު ހިލޭ ޖެހުމަކުން 74 ވަނަ މިނެޓުގައި ޖެހީ ރޮސް ބާކްލޭއެވެ. އެއް ކުޅުންތެރިއަކު މަދުކޮށް ކުޅެމުންދިޔަ މަލްމޯ ކޮޅަށް ޗެލްސީގެ ތިން ވަނަ ގޯލު 84 ވަނަ މިނެޓުގައި ޖެހީ ޒުވާން ތަރި ކަލުމް ހަޑްސަން އޮޑޯއީއެވެ.\nރޭގެ މޮޅާއެކު ޗެލްސީ ގަދަ 16 އަށް ދަތުރުކުރީ 5-1 ގެ އެގްރިގޭޓް ނަތީޖާއިން ކުރި ހޯދައިގެންނެވެ. މި މޮޅާއެކު އުނދަގޫ ހާލަތެއްގައި އޮތް މައުރީޒިއޯ ސާރީ އަށް ވަނީ ކޮންމެވެސް ވަރެއްގެ ހިތްހަމަޖެހުމެއް ލިބިފައެވެ.


Fenakaige Regional Offeehakun Hurihaa Muvazzafun Kandaali Iru MDP...\nފެނަކައިގެ ރީޖަނަލް އޮފީހަކުން ހުރިހާ މުވައްޒަފުން ކަނޑާލިއިރު އެމްޑީޕީ ދެ މުވައްޒަފުން އިސްތިސްނާކޮށްފި\n5 މަސް,6ދުވަސް, 13 ގަޑި, 10 މިނެޓް, 48 ސިކުންތު ކުރިން 5360މަރިޔަމް އިސްއާދާ\nފެނަކައިގެ ބައެއް އިސްވެރިން. ފޮޓޯ:ވަގުތު\nހއ އަތޮޅު ފެނަކަ ރީޖަނަލް އޮފީހުގެ ހުރިހާ މުވައްޒަފުން ވަޒީފާއިން ވަކިކުރި އެ އޮފީހުގައި މަސައްކަތް ކުރާ މޯލްޑިވްސް ޑިމޮކްރެޓިކް ޕާޓީ އެމްޑީޕީއަށް ނިސްބަތްވާ ދެ މުވައްޒަފަކު އިސްތިސްނާކޮށްފައިވާ ކަމަށް އޮންލައިން މީޑިޔާއެއްގައި ބުނެފިއެވެ.\nރާއްޖޭގައި ހިނގާ އޮންލައިން ނޫހެއްގައި ބުނެފައިވަނީ، ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވެރިކަމަށް ވަޑައިގެން ހއ.އަތޮޅު ފެނަކަ ރީޖަނަލް އޮފީހުގެ މެނޭޖަރަކަށް ހުންނެވި ބޭފުޅާ ފެބްރުއަރީ މަހުގެ 21 ވަނަ ދުވަހު ވަޒީފާ އިން ވަކިކޮށް، ހަމަ އެ މަހު އިތުރު ދެ މުވައްޒަފަކު ހޯދަން އިއުލާން ކުރި ކަމަށެވެ. އަދި އިއުލާން ކުރި ދެ ވަޒީފާގެ ތެރެއިން ރީޖަނަލް އޮފީހުގެ މެނޭޖަރުކަން ދެއްވީ ދިއްދޫ ދާއިރާގެ އެމްޑީޕީ ނައިބު ރައީސަށް ކަމަށްވެސް އެނޫހުގައި ބުނެފައިވެއެވެ. މީގެ އިތުރުން ރީޖަނަލް އޮފީސް އުވާލުމަށް ނިންމުމާއެކު އަލަށް ވަޒީފާ ދިން އެމްޑީޕީގެ ދެ މެންބަރުން ދިއްދޫ ފެނަކަ އޮފީހަށް ބަދަލު ކޮށްފައިވާ ކަމަށްވެސް ބުނެފައިވެއެވެ.\nއެހެން ނަމަވެސް ދިއްދޫ އޮފީހަށް ބަދަލު ކުރި ރީޖަނަލް އޮފީހުގެ ހުރިހާ މުވައްޒަފުން މިހާރު ވަޒީފާ އިން ވަކިކޮށްފައިވާއިރު މި ސަރުކާރުން ވަޒީފާ ދިން އެމްޑީޕީގެ ދެ މެންބަރުން ވަޒީފާއިން ވަކިކޮށްފައިނުވާ ކަމަށްވެސް އެ ނޫހުގައިވަނީ ބުނެފައެވެ. އެކަމާ ގުޅިގެން ފެނަކައިގެ ބަހެއް ހޯދާލުމަށް ޗެނެލް 13އިން ކުރި މަސައްކަތުގައި ފެނަކަ އެމްޑީ އަހުމަދު ސައީދު މުހައްމަދަށް ގުޅާލުމުން ފޯނަށް ޖަވާބު ނުދެއްވުމާ ގުޅިގެން އެކަން ވަނީ ކާމިޔާބުވާ ގޮތް ނުވެފައެވެ. ރައީސް ޞޯލިހު ވެރިކަމަށް ވަޑައިގެންނެވީ އެއްވެސް މީހަކަށް ވަޒީފާގެ ބިރެއް ނޯންނާނެ ކަމަށާ ސިޔާސީ މަޤުޞަދަކަށް އެއްވެސް މުވައްޒަފަކު ވަޒީފާއިން ވަކި ނުކުރައްވާނެ ކަމުގެ ވައުދު އެތައް ފަހަރަކު ތަކުރާރު ކުރެއްވުމަށް ފަހުއެވެ. ނަމަވެސް އެމަނިކުފާނު ވެރިކަމާ ހަވާލުވެވަޑައިގެންނެވިތާ ހަތަރު މަސް ވެސް ނުވާނީސް ސަރުކާރު މުވައްޒަފުން ވަޒީފާއިން ވަކިކުރަން ފެށިއެވެ.\nމިދިޔަ ސަރުކާރުގެ ޒައާމަތުގައި ރައީސް ޔާމީން ވަނީ ނުވަދިހަ ހަ ހާހަށްވުރެ ގިނަ ވަޒީފާގެ ފުރުސަތު އުފައްދަވާފައެވެ.\nއެމްޑީޕީ ފެނަކަ ކޯޕަރޭޝަން


American Underdog : Behind the scene video nerefi\nއެމެރިކަން އަންޑަޑޯގް: ބިހައިންޑް ދަ ސީން ވިޑިއޯ ނެރެފި\nޒެކްރީ ލީވައި އަދި އެމެރިކަން އަންޑަޑޯގް ނިސްބަތްވާ ކާޓް ވާނާ\nޒެކްރީ ލީވައިގެ އަލަށް ނެރޭ ފިލްމް "އެމެރިކަން އަންޑަޑޯގް: ދަ ކާޓް ވާނާ ސްޓޯރީ" ގެ އާ ބިހައިންޑް ދަ ސީން ވިޑިއޯތަކެއް އާންމު ކޮށްފި އެވެ.\nމި ފިލްމަކީ މި އަހަރުގެ ޑިސެމްބަރު މަހު ނެރެން އުފައްދާ ފިލްމެކެވެ. އަދި މި ފިލްމުގައި ޒެކްރީ ލީވައިގެ އިތުރުން އަނާ ޕަކުއިން އަދި ޑެނިސް ކުއައިޑް ފަދަ މަޝްހޫރު ހޮލީވުޑް ތަރިން ފެނިގެން ދާނެ އެވެ.\nހަގީގީ ހާދިސާ ތަކަކަށް ނިސްބަތްކޮށް ހަދާ މި ފިލްމަކީ އެމެރިކާގެ މަޝްހޫރު ކުޅިވަރެއް ކަމަށްވާ އެމެރިކަން ފުޓުބޯޅައިން ގިނަ ބައެއްގެ މަގުބޫލު ކަން ހޯދާފައިވާ ކުއާޓާބެކް ކާޓް ވާނާގެ ކުޅިވަރުގެ ހަޔާތައް ނިސްބަތްކޮށް އުފައްދާ ފިލްމެވެ. މި ފިލްމުގައި އޭނާ އެމެރިކަން ފުޓުބޯޅައިގެ ތެރެއަށް ވަނތް ގޮތާއި މަޝްހޫރުވި ގޮތް ދައްކާލަ ދޭނެ އެވެ. އަދި ކުޅިވަރުގައި އޭނާއަށް ދިމާވި އުނދަގޫތަކާއި ކުރިމަތިވި ގޮންޖެހުންތައް ވެސް މި ފިލްމުގައި ހިމަނާނެ އެވެ.\nބިހައިންޑް ދަ ސީން ވިޑިއޯގައި ޒެކްރީ ލިވައި ރޯލް ކުޅެން ވީ ތައްޔާރީތަކާއި ފިލްމުގެ ޝޫޓިންގެ ތެރެއިން ގިނަ މަންޒަރު ތަކެއް ދައްކާލާފައި ވެއެވެ. އަދި ފިލްމުގެ ތެރެއިން ބައެއް މަންޒަރުތައް ވަނީ އެ ވިޑިއޯ ފީޗާގައި ހިމެނެ އެވެ.\n"އެމެރިކަން އަންޑާޑޯގް" ގެ އޮފިޝަލް ޓްރެއިލާއެއް އަދި ނުނެރެ އެވެ. ފިލްމް ނެރެން ހަމަޖެހިފައި ވަނީ ޑިސެމްބަރު މަހުގެ 10 ވަނަ ދުވަހު އެވެ. އަދި މި ފިލްމް ސިނަމާތަކުންނާއި ސްޓްރީމިންގް ސާވިސް ތަކުން ފެނިގެން ދާނެ އެވެ.


އަންނަ އަހަރު ހިތާދޫ ސްކޫލުގައި އިތުރު ކްލާސް ރޫމްތަކެއް އަޅަނީ\n12 ޑިސެމްބަރ 2012\nއަންނަ އަހަރު ހިތާދޫ ސްކޫލުގައި އިތުރު ކްލާސް ރޫމްތަކެއް އިމާރާތް ކޮށްދެއްވާނެކަމަށް އެޑިޔުކޭޝަން މިނިސްޓްރީ ބުނެފައިވާ ކަމަށް އެ ސްކޫލުން ބުނެފި އެވެ.\nހިތާދޫ އަށް ހާއްސަކޮށްގެން ނެރޭ އޮންލައިން ނޫހެއް ކަމަށްވާ ހިތާދޫ އޮންލައިން ގައި ބުނެފައިވަނީ އަންނަ އަހަރު ހިތާދޫ ސްކޫލުގައި ހަ ކްލާސް ރޫމްގެ ދެބުރި އިމާރާތެއް އަޅުއްވާ ދެއްވާނެކަމަށް ހިތާދޫ ސްކޫލުގެ ޕްރިންސިޕަލާއި އެކު މިނިސްޓްރީގައި ބޭއްވި ބައްދަލުވުމެއްގައި އެ މިނިސްޓްރީގެ ސްޓޭޓް މިނިސްޓަރު އިމާދު ސޯލިހު ވިދާޅުވެފައިވާ ކަމަށެވެ.\nހިތާދޫ ސްކޫލަށް ޖާގައިގެ ދަތިކަން ކުރިމަތިވުމުން ދަރިވަރުންނަށް ބޭނުންވާ އިތުރު ކްލާސްތައް ނަގައިދިނުމުގައި މިހާރު ވަރަށް ބޮޑަށްދަތިވެފައިވާ ކަމަށް އެ ސްކޫލުން ބުނެއެވެ. ނަމަވެސް އަންނަ އިތުރު ހަ ކްލާސް ރޫމް ލިބުމުން މިހާރު ސްކޫލަށް ދިމާވެފައިވާ ޖާގައިގެ ދަތިކަން ހައްލުވެގެން ދާނެކަމަށާއި އަދި އެއްދަންފަޅިއަށް ކިޔެވުން ބަދަލު ކުރެވޭނެކަމަށްވެސް އެ ސްކޫލުން ބުނެއެވެ. އަދި މީގެ ސަބަބުން ދަރިވަރުންނަށް އިތުރަށް ބޭނުންވާ ރިމީޑިއަލް ކްލާސްތަކާއި އިތުރުގަޑީ ކްލާސްތައް ނަގައިދިނުމަށް ފަސޭހަވާނެކަމަށްވެސް އެ ސްކޫލުން ބުނެއެވެ.\n60 އަހަރު ވެފައިވާ ހިތާދޫ ސްކޫލަކީ ބ. އަތޮޅު ތައުލީމީ މަރުކަޒުގެ އިތުރުން މި އަތޮޅުގައި އޭ ލެވަލަށް ކިޔަވައިދޭ ހަމައެކަނީ ސްކޫލެވެ. ތައުލީމީ ރޮނގުން ކުރިއެރުންތަކެއް ހޯދަމުން އަންނަ ހިތާދޫ ސްކޫލުން ވޭތުވެދިޔަ 2010 ވަނަ އަހަރާއި 2011 ވަނަ އަހަރު އޯލެވަލު އިމްތިހާނުން މުޅިރާއްޖެއިން ގަދަ ދިހައެއްގެ ދެ ވަނަ އާއި ހަތަރު ވަނަ ހިތާދޫ ސްކޫލުގެ ދެ ދަރިވަރަކު ވަނީ ހޯދައިފަ އެވެ.\nހިތާދޫގައި ފުޓްސަލް ދަނޑު އަޅަން ބަޔަކާ ހަވާލުކޮށްފި\nރައްޔިތުންގެ ހާލު ބެލުމަށް ކްމެޕޭނެއް ފަށައިފި


(8 ޑިސެމްބަރ 2019 އާ ގުޅޭ)\nވަރިއާ ހަމައަށް ހޭޒަލްގެ ވިސްނުން ދިޔައިރު އޭނާއާއި ލިއަމްއާ ދެމެދު ޖެހުނު މައްސަލައެއް ވެސް އާތިޝްއަށް ސާފެއްނުވިއެވެ. އެފަދަ ކަންކަމުގައި ވާހަކަދައްކާނޭ ގޮތެއް ވެސް އާތިޝްއަކަށް ނޭނގެއެވެ. ހޭޒަލްއާ ދޭނޭ ނަސޭޙަތެއް ވެސް އޭނާގެ ސިކުނޑިއަކަށް ނޭރިއެވެ. ހީވީ އޭނާ ވިސްނަން ބޭނުންނުވާ ފަދަ ކަމަކަށް ވިސްނަން މަޖުބޫރުވީހެންނެވެ.\nހަވީރު ލިއަމް އަންނާނޭ އާތިޝް ބުނީއްސުރެން ހޭޒަލްގެ މޭތެޅެން ފަށައިފިއެވެ. ލިއަމް ބުނެފައި ދިޔަ ބަހުގެ ތެދުކަން ހޭޒަލްއަށް އެނގެއެވެ. ވަރީގެ ލަފުޒު ބުނަން ލިއަމް ބޭނުންނުވާކަން ހޭޒަލްއަށް ޔަގީންވެއެވެ. ވަރިނުވާހާ ހިނދަކު އޭނާ ވާނީ ލިއަމްގެ އަނތްބަކަށެވެ. އެންމެ ހިނދުކޮޅަކަށް ވެސް އެކުގައި އުޅެން ބޭނުންނުވާއިރު ލިއަމްއާއެކު އެއްފުރާޅެއްގެ ދަށުގައި އުޅޭނޭ ގޮތެއް ހޭޒަލްއަކަށް ނުވިސްނެއެވެ. އޭނާ އަތުވެއްޖެނަމަ ހޭޒަލްއަށް ޖެހޭނީ ދާންކަން އެނގެއެވެ. އެހެންނޫނީ ވަރަށް ބޮޑު ހަމަނުޖެހުމެއް ހިނގާފާނޭ ހޭޒަލްއަށް ހީވަނީއެވެ.\nހޭޒަލް ގާތު ރުއިން ހުއްޓާލާށޭ ބުނާކަށް ވެސް އާތިޝްއަކަށް ނުކެރުނެވެ. މަޑުމަޑުން ސޯފާއިން ތެދުވެގެން އޭނާ ހިނގައިގަތީ ހޭޒަލްއާ ދުރަށެވެ. ފަޓުލޫނު ޖީބުގައި އޮތް ފޯނު އާތިޝް ނެގިއެވެ. ބަދިގެއާ ހަމައަށް އާދެވުނުއިރު އޭނާއަށް ހޭޒަލް ނުފެންނަކަން ޔަގީންވިއެވެ. މުހިންމުކަމެއް ޖެހިއްޖެނަމަ ރިޒްވާނުގެ ނަންބަރަށް ގުޅާށޭ ބުނެފައި ވެއެވެ. އެހެންވެ އާތިޝް ގުޅީ ރިޒްވާނަށެވެ. ގިނަ އިރެއްނުވެ ފޯނުކޯލަށް ރިޒްވާނު ޖަވާބުދިނެވެ. އެއާއެކު އާތިޝް އެދުނީ ސާއިރާއަށް ގޮވާލަ ދިނުމަށެވެ. ސާއިރާ ފޯނުން ވާހަކަދެއްކި އަޑާއެކު ހޭޒަލްގެ ހާލަތު އާތިޝް ހާމަކުރިއެވެ. މަންމަ ގާތު އަވަހަށް އައިސް ދިނުމަށް އޭނާ އެދުނެވެ. ވީއެންމެ އަވަހަކަށް އެމީހުން މާލެ އަންނާނޭކަން ޔަގީންވުމުން ފޯނުކޯލު ކަނޑާލާފަ އާތިޝް އެނބުރި ސިޓިންރޫމަށް އައެވެ. ސޯފާގައި ލެނގިލައިގެން ކާޕެޓުމަތީ ހޭޒަލް އިނެވެ. އާތިޝް އައިގޮތަށް ސޯފާގައި އިށީނެވެ.\n"ލިއަމް ގާތަށް ދާކަށް ބޭނުމެއްނޫން... ކޯޓުން ވަރިކޮށްދެންދެން ގޭގައި ހުންނަން ބޭނުންވަނީ" ހޭޒަލް ބޭނުންވާގޮތް ވަރަށް ސާފުކޮށް އޭނާ ފާޅުކުރިއެވެ.\n"ކުއްލިއަކަށް ތިކަހަލަ ނިންމުމެއް ނިންމީ ކީއްވެތަ؟ ކޮއްކޮއާ ވަކިވާން ލިއަމް ބޭނުންވާހެނެއް ހިޔެއްނުވޭ... ދޮންބެއަށް އެނގޭ ތި ދެމީހުން އެކަކުއަނެކަކުދެކެ ލޯބިވާވަރު... ދެން ކީއްވެތަ ވަކިވާން ތިއުޅެނީ... ދެމީހުން ވާހަކަދައްކައިގެން ހައްލު ކުރެވޭތޯ ބަލަންވީނު" އާތިޝްއަށް ބުނެލެވުނެވެ.\n"މިފަދަ ދުވަހެއް އަތުވެދާނޭ އަހަރެން ވެސް ހިޔެއްނުކުރަން" ހޭޒަލް ބުންޏެވެ. އޭނާ ލިއަމް ދެކެ އަދިވެސް ލޯބިވެއެވެ. ވަރިވާން ގަސްދުކުރީ ލޯބިނުވާތީއެއް ނޫނެވެ. އެކަމަކު ލިއަމްގެ ބޭވަފާތެރިކަން ހާމަކުރާނޭ ހިތްވަރު ހޭޒަލްގެ ނެތީއެވެ.\n"އައި އޭމް ސޮރީ..." އިރުކޮޅަކު ހިމޭނުން އިނދެފައި އާތިޝް ބުނެލިއެވެ.\n"އަހަރެން ލިއަމްއާއެކު ދާކަށް ބޭނުމެއްނޫން، އެކަމަކު އޭނާ މިގެއަށް ވަދެއްޖެއްޔާ ނުގޮހެއް ވެސް ނުވާނެ" ގޮސް ހުސްވެފައިވާ މީހަކު ފަދައިން ހޭޒަލް ބުނެލިއެވެ. އަދި އޭނާގެ ތެމިފައިވާ ކޯތާފަތް ދެއަތުން ފުހެލިއެވެ. އޭނާ އެ އެދެނީ އާތިޝްގެ މަދަދަށެވެ. އެގެއަށް ލިއަމްއަށް ވަދެވޭނީ އާތިޝް އޭނާ ވެއްދިއްޔާއެވެ.\nއާތިޝްގެ މީހަކީ ހޭޒަލްކަން އޭނާ ހަނދާނެއް ނުނެތެއެވެ. ގޮތެއް ނިންމަން ވިސްނުންތަކެއް އޭނާ ނުވިސްނީ އެހެންވެއެވެ. އޭނާގެ ކޮއްކޮ ނޭދޭކަމެއް ކުރާކަށް މަޖުބޫރު ކުރުމެއްނެތެވެ. ލިއަމް އެދޭ ގޮތަށްވުރެ ހޭޒަލްގެ އެދުން ކޮންމެ ގޮތަކުން ވެސް އާތިޝް އިސްކުރާނެއެވެ. ފިނިނޭވާއެއް ހަށިފުރާ ލުމަށްފަހު ހޭޒަލްގެ ބޮލުގައި އާތިޝް ފިރުމާލިއެވެ. އޭނާއާއި ހޭޒަލްއަކީ އެއްބަނޑުއެއްބަފާ ދެބެން ކަމަށްވިޔަސް ބޮޑުވީ އެކަކު އަނެކަކުގެ ކަންތައްތަކާ ނުބެހި ވީހާ ވެސް ދުރުދުރުން އުޅެއެވެ. އެކަކުއަނެކަކުދެކެ ވާލޯބި ހާމަކުރުމެއް ނުވެއެވެ. އެހެންވިޔަސް ހިތުގައި އެ ލޯތްބާއި ޤަދަރު ފޮރުވިފައި އަބަދުވެސް ވިއެވެ. އާތިޝްއަށް ފެށުނީއްސުރެން ކޮއްކޮ ސިފަކުރެވުނީ ފިސާރި ކެރޭ އަންހެންކުއްޖެއްގެ ގޮތުގައެވެ. ކުރިމަތިލާން ނުކުރެވޭވަރު ކަމެއް ހޭޒަލްއަށް ނޯންނާނޭ އާތިޝްއަށް ހީވެފައި ވެއެވެ. ދެމީހުންގެ ޒާތީ ދިރިއުޅުމުގައި ހިނގާ އެއްވެސް ކަމެއް އެކަކު އަނެކަކާ ޚިއްޞާނުކުރި ނަމަވެސް ހޭޒަލްގެ ޖެހިލުން ކުޑަކަން އާތިޝްއަށް ވަރަށް ކަމުދެއެވެ. ކިޔާ ނިމުނު ގޮތަށް އެހާ އަވަހަށް ހޭޒަލް ދިރިއުޅުމެއް ފަށާނޭކަމަށް އާތިޝް ހިޔެއްނުކުރެއެވެ. ހޭޒަލްގެ ޠަބީޢަތް އޭނާއަށް ފެނިފައި ހުރީމައެވެ. އެހެންވިޔަސް ލިއަމްއާއި ހޭޒަލްގެ ކައިވެނި ހަމަޖެހުނު ދުވަހު އެ ކޮއްކޮގެ މޫނުން ފާޅުވީ ފަދަ އުފާވެރިކަމެއް އޭގެ ކުރީން ދުވަހަކުވެސް އާތިޝް ދެކެފައިނުވެއެވެ. އެ ދެބެންގެ ދިރިއުޅުމުން ބައްޕަގެ ހިމާޔަތުގެ އަތްނެއްޓުނު ހިނދު ޢާއިލާގެ ދޮށީ ކުއްޖާއަށް އާތިޝް ވިއެއްކަމަކު އޭނާއަށް އެ ހާލަތުގައި ކަންތައްކުރާނޭ ގޮތެއް ނޭނގުނެވެ. އެވަގުތު ވެސް މަންމަގެ އެކަނިވެރިކަން އިޙްސާސް ކުރެވުނީ ހޭޒަލްއަށްކަން އާތިޝް ދެނަހުއްޓެވެ. މިއަދު އެ ކޮއްކޮގެ ދިރިއުޅުން ރޫޅެނީކަން އެނގުމުން ވެސް އާތިޝްއަށް ކޮށްދެވޭނޭ މާބޮޑުކަމެއް ނެތުނަތީ އޭނާ ހިތާމަކުރެއެވެ.\nމަޑުމަޑުން ހޭޒަލްގެ ބޮލުގައި ފިރުމާލަމުން އާތިޝް ވާހަކަދެއްކިއެވެ. އެއްޗެއް ކައިފިންތޯ އޭނާ އެއްސެވެ. ކާއެއްޗަކަށް އޯޑަރު ދޭން އާތިޝް އުޅުމުން އެކަން ހޭޒަލް ހުއްޓުވިއެވެ. އާތިޝްގެ މަސައްކަތްތައް އޭނާއާ ހެދި ހުއްޓިފައި ހުންނާކަށް ހޭޒަލް ނޭދެއެވެ. ކައިގެންކަން ހުރީ ހޭޒަލް ބުނެލުމާއެކު އާތިޝް ގާތު އެދުނީ ދިއުމަށެވެ. އޭނާ އެކަނިކޮށްލާފައި ދިއުން އެއީ ބުއްދިވެރިކަމެއް ނޫނޭ އާތިޝްގެ ޟަމީރު ބުންޏަސް އޭނާއަށް އައި ފޯނު ކޯލާއެކު ނުގޮހެއް ނުވިއެވެ. ކީރާއަށް ނާދެވޭނޭކަން އެނގި ހުރެ އޭނާއަށް ގުޅާކަށް އާތިޝް ބޭނުމެއްނޫނެވެ. ހޭޒަލްއަށް ކަމެއް ދިމާވެގެން އުޅޭކަން އެނގިއްޖެއްޔާ އޭނާ ވެސް ހާސްވާނޭކަން އާތިޝްއަށް އެނގެއެވެ. އޮފީހުގައި އުޅެނިކޮށް ކީރާއަށް ގުޅާފައި ހުރިހާ ވާހަކައެއް ކިޔައިދިނުމުގެ ވިސްނުމެއް އަތިޝްގެ ނެތެވެ.\n"އަމީރާ ގެންދަން ޖެހޭ ގަޑި މީ" ފޯނަށް ބަލަން އިނދެ އާތިޝްއަށް ބުނެލެވުނެވެ. ހޭޒަލް އިންތަނުން ތެދުވިއެވެ. ދެއަތުން މޫނު ރަނގަޅަށް ފުހެލައި އާތިޝްއާ ކުރިމަތި ލިއެވެ. އަދި އަމީރާ ގާތަށް އަވަހަށް ދިއުމަށް ހޭޒަލް ބުންޏެވެ. އޭނާއާއި ލިއަމްގެ ދެމެދުގައި ކަމެއް ހިނގައިގެން އުޅޭކަމުގެ ޚަބަރު ކީރާއަށް އަދި ނުދިނުމަށް ހޭޒަލް އެދުނެވެ.\n"ޑިވޯސްއަކީ ސިއްރުކުރެވޭނެކަމެއްނޫން... ޝީ އިޒް ފެމެލީ" އަނބިމީހާއަށް ކަންކަން ސިއްރުކުރުމަކީ އާތިޝްގެ ގޮތެއްނޫނެވެ. ހުރިހާ ކަމެއްގައި ވެސް ކީރާގެ ޚިޔާލު އާތިޝް ހޯދައެވެ.\nހޭޒަލް ކުރިއަށް ޖެހިލައި އާތިޝްގެ ގާތުގައި އިށީނދެ އޭނާގެ ކަކުލުގައި އަތްތިލަ ބާއްވާލިއެވެ. އާތިޝްއަށް ބަލަން އިން ގޮތުން އެ ބެލުމުގައިވަނީ ކީކޭކަން އާތިޝް ދެނެގަތެވެ. ކީރާ ގާތު ނުބުނާނަމޭ އާތިޝް ބުނުމުގެ ބަދަލުގައި އޭނާ އިންތަނުން ތެދުވީއެވެ. ފޯނަށް އަންނަމުން ދިޔަ ކޯލަށް ޖަވާބުދިނުމަށްފަހު ހޭޒަލްއަށް އާތިޝް ބަލާލިއެވެ. އޭނާ މިވަގުތު ދިޔަޔަސް ފަހުން އަންނާނަން ކަމަށް ބުނެލިއެވެ. އަދި ހޭޒަލްގެ ފޯނު ހުޅުވުމަށް އާތިޝް ބުންޏެވެ. ހޭޒަލް ބޯޖަހާލިއެވެ. އާތިޝް ނުކުމެގެން ދިޔައީ ދެނެވެ.\nހޭޒަލްއަށް ނިތްކުރީގައި ކަނާއަތްތިލަ ހިންގާލެވުނެވެ. ބޮލުގައި އުފެދިފައިވާ ރިހުން ފިލައިގެންދާ ވަގުތެއް ނައެވެ. ހަމަނިދި ނުލިބޭއިރު ފިކުރުތަކުން ސިކުނޑިއަށް ކުރާ ހައްތަހާ އިތުރުވަނީއެވެ. އާތިޝް ބުނީތީ ހޭޒަލް ފޯނު ހުޅުވަން ނިންމިއެވެ. ޗާޖު ގޮސްފައި އޮތް ފޯނު ފާޚާނާގައި ބޭއްވި ގޮތަށް އޮތީ އެތަނުގައެވެ. އެ ނަގައިގެން ހޭޒަލް އައިސް ވަނީ ސާއިރާގެ ކޮޓަރިއަށެވެ. ލިޔާ މޭޒު ކައިރީ ހުރި ސޮކެޓަކަށް ޖަހާފައިވާ ވާގަނޑުގެ ކޮޅު ފޯނާ ގުޅާލުމާއެކު މޭޒުމަތީ ބޭއްވިއެވެ.\nފޯނު ކަންފަތާ ދުރުކޮށްލުމާއެކު މުހުސިނާ ކުދިކިޔާލިއެވެ. ކާމޭޒު ދޮށުގައި ސައިބޯން އިން ޝަމާޢިލަށް މި މަންޒަރު ފެނި ހީނލިއެވެ. ހުނުމުގެ އަޑާއެކު މުހުސިނާގެ ނަޒަރު ފޯނުން ވަކިވެ ފިރިމީހާއަށް ހުއްޓުނެވެ.\n"ނުނެގިއެއްނު... ނުނަގާނެ... އަހަރެން ހިތަށްއަރާ އަހަންނަށް ކީއްކުރެވިގެންބާއޭ ލިއަމް އެހާ ދުރުވެގެން އެ އުޅެނީ... ހުކުރު ދުވަހަކު ގުޅާލިޔަސް އާދެވޭ ކަމަކަށްނުވާނެ، އެ ދެމީހުން ހޭޒަލްގެ މައިންބަފައިން ކައިރިއަށް ދޭކަންނޭނގެ މިގެއަށް ނައެއްކަމަކު، ޝަމާޢިލް އެއްފަހަރު ވެސް ކީއްތަވާނީ ގުޅާލިއްޔާ، އެއީ އަހަރެންގެ އެކަނި ދަރިއެއްނޫންވިއްޔަ" މުހުސިނާ ބުންޏެވެ.\n"އަހަރެން ވެސް އޭނާގެ ކަންތައްތައް ނުކޮށްދީއެއްނޫން އެވަރުވީ، އޭނާ އަންނަންވީމަ އަންނާނެ... އަހަރެމެންނާ ދުރުން އުޅެން އޭނާ ބޭނުންވަންޏާ ރަނގަޅުވާނީ އެ މިނިވަންކަން ދިނިއްޔާ، މިގޭގައި އުޅެވެން އޮއްވަ ދޯ ލިއަމް މީހަކާ އިނދެގެން އެ ދިޔައީ.... އަހަރެމެން ގާތުގައި އެހެން ދަރީން އެބަތިބި، އެއްވެސް ދަރިއަކު އަޅާނުލިޔަސް އިރާދަކުރެއްވިއްޔާ ދެރަގޮތެއްނުވާނެ" ޝަމާޢިލް ބުނެލިއެވެ. އޭނާ ވެސް އެބުނީ ދޮގުވާހަކައެއްނޫނޭ މުހުސިނާގެ ހިތަށް އެރިއެވެ. އެހެންވިޔަސް މައިލަގޮނޑިއަށް ކެތްނުވަނީއެވެ. ހުރިހާ ދަރީންގެ ހާލު އެނގެން މުހުސިނާ ބޭނުންވެއެވެ. ލިއަމް މީހަކާ އިނދެގެން ދިޔައީސުރެން އޭނާގެ އެއްވެސް ކަމެއް މުހުސިނާއަށް ނޭނގެއޭ ބުންޏަސް ދޮގަކަށް ނުވާނެއެވެ. ހޭޒަލްއަކީ ލިއަމްގެ ޢާއިލާއާ އޭނާ ދުރުކުރުވާހާ ނުފޫޒުގަދަ އަންހެނެއްނޫންކަން މުހުސިނާގެ ޟަމީރު ޤަބޫލުކުރެއެވެ. އެހެންވިޔަސް މައިންބަފައިންނާ ލިއަމް އެހާ ދުރީ ކީއްވެބާއޭ މުހުސިނާގެ ހިތަށް އަބަދުމެ އަރައެވެ.\n"ލިއަމް އަހަރެމެންނާ ވާހަކަދައްކަން ބޭނުންނުވާތީ ހޭޒަލް ވެސް ފޯނު ނުނަގަނީ" ވިސްނަން އިނދެފައި މުހުސިނާ ބުނެލިއެވެ.\n"ލިއަމްއަށް ވެސް ވިސްނޭނެ އޭނާއަށް ދަރިއަކު ލިބުމުން" ޝަމާޢިލް ބުނެލިއެވެ.\n"މިހާ ދުވަސްވީއިރު ވެސް އެމީހުން ދަރިއަކު ހޯދަން ނޫޅޭތީ އަހަރެން ހާދަ އެއްޗެއް ހިތަށް އަރައޭ، ދުރުދުރުން ހޭޒަލްއާ ސުވާލެއް ކޮށްލިޔަސް މާ އެދެވޭ ޖަވާބެއް ނުދޭނެ... ބައެއްފަހަރު ހިތަށް އަރާ އެ ދެކުދީންގެ ތެރެއިން ކުއްޖެއްގެ އުނިކަމެއް ހުންނަނީބާއޭ" މުހުސިނާއަށް ހީވާއެއް ބުނެލިއެވެ.\n"ޒައިދަން ގާތު ބުނެބަލަ އޭނާއަށް ގުޅާލަން، އަހަރެމެންވީމަ ނުނަގަން ހުރެދާނެ" ޝަމާޢިލްއަށް ވިސްނޭ އެއްޗެއް ހާމަކޮށްލިއެވެ. އެކަމަށް މުހުސިނާ ބޯޖަހާލިއެވެ.\n"ވީރާއަށް ގޮވާބަލަ ސައިބޯން އަންނަން" ރަފާ ބަދިގެއަށް ވަންތަން ފެނިގެން މުހުސިނާ ދައްކަމުން ދިޔަ ވާހަކަ ހުއްޓާލިއެވެ.\n"ކޮޓަރި ތަޅުލާފަ ހުރީ..." ސައިބޯން އަންނަމުން ވީރާއަށް ގޮވާލަން އޭނާގެ ކޮޓަރިއާ ރަފާ ކައިރިވެލިކަން ބުންޏެވެ.\n"އޭނާ ވެސް ނޭނގެ މިހާރު އުޅޭގޮތެއް... މާގިނައިން ބޭރަށް ދަނީ، އަހާލާއިރަށް ބުނާނެ އޮފީހުގެ ކަމަކުއޭ، މިއަދު އައިއިރު ހީވަނީ ކަމަކާ ހިތްހަމަނުޖެހިފަ ހުރިހެން" މުހުސިނާ ބުނެލިއެވެ.\n"މަންމަ ގޮވާލަންވީނު" ރަފާ ޚިޔާލު ދިނެވެ.\n"ވެދާނެ މާބުރަ ދުވަހަކީ ކަމަށް... ދަރިފުޅު ސައިބޯން އުޅޭ" ޝަމާޢިލް ބުނެލިއެވެ.\nފޯނުން ވާހަކަދައްކަމުން ދިޔަ ވީރާ އެނދުމަތީ ދެފައި ވަށްކޮށްލައިގެން އިނެވެ. އޭނާ ވާހަކަދައްކާ ރާގުން އެ އިނީ ކަމަކާ ނުރުހިފައިކަން ޔަގީނެވެ. ދައްކަމުން ދިޔަ ވާހަކައިގަ އިވެމުންދިޔަ ނަމަކީ ސައިފެވެ. ވީރާއާ ވާހަކަދައްކާ ކޮންމެ ފަހަރަކު ހޭޒަލްއާ ދިމާވިތޯ ސައިފް އަހާތީ އެކަމާ ވީރާއަށް ކެތްކުރަން އުނދަގޫވެއެވެ. ހޭޒަލްގެ ނަން ވެސް ސައިފް ކިޔާކަށް ވީރާ ނޭދެއެވެ. ސައިފް މާބޮޑަށް ހޭޒަލްގެ ދިރިއުޅުމަށް ޝައުގުވެރިވަނީއޭ ވީރާއަށް ހީވަނީއެވެ. އޭނާ ބިރުގަންނަނީ ސައިފް ގެއްލިދާނެތީއެވެ. ކިތަންމެ ފަހަރަކު ހޭޒަލްގެ ވާހަކަ ދައްކަން ވީރާ ބޭނުންނުވާކަން ސައިފް ގާތު އޭނާ ހާމަކޮށްފިއެވެ. އެހެންވިޔަސް އެކަން ސައިފް ހަނދާން ހުންނަކަމަކަށް ނުވެއެވެ. އިންތިހާއަށް ވީރާގެ ރުޅި ފަޅައިގެން ދިޔައީ ގަސްދަކާނުލާ ވިޔަސް ސައިފްއަށް ހޭޒަލްގެ އުނަގަނޑުގައި އިން ކަޅުތިލައެއްގެ ވާހަކަ ބުނެވިގެންނެވެ. ދެމީހުން ބައްދަލުކުރަން ކޮފީ މޭޒު ދޮށުގައި ތިބެފައި ވަގުތުން ވީރާ އެތަނުން ތެދުވެގެން ގެއަށް އައީއެވެ. ސައިފް ގުޅައިގެން އެ އުޅެނީ ވީރާ ރުއްސާށެވެ.\nލިއަމް ގުޅާ ގުޅާ އާތިޝް ފޯނެއް ނުނެގިއެވެ. އޭނާގެ އޮފީހަށް ގޮސްގެން ބައްދަލެއް ނުވިއެވެ. އޮފީހުގައި ވެސް އާތިޝް ނެތީއެވެ. ދެން ހަދާނޭ ގޮތެއް ނެތިގެން އަނެއްކާ ވެސް ލިއަމް އައީ ހޭޒަލްއާ ބައްދަލުކުރާށެވެ. އެހެންނަމަވެސް ދޮރޯށީގެ "ލޮކްކޯޑު" ހުރީ ބަދަލުކޮށްފައެވެ. ބޭރު ދޮރޯށިން ވެސް އޭނާއަށް އެގެއަށް އެތެރެއެއް ނުވެވުނެވެ. ހައްތަހާ އޭނާގެ ރުޅި ގަދަވީއެވެ.\nފޯނު ހުޅުވާލުމާއެކުހެން ރިންގުވާން ފެށިއެވެ. ހޭޒަލްއަށް ލިބުނީ ސިހުމެކެވެ. ލިއަމްއޭ ހީކުރެވުނަސް އިސްކުރީނުން ފެންނަން ހުރީ ދާރިއަންގެ ނަމެވެ. އޭނާ އެ ކޯލު ކަނޑާލުމާއެކު ފޯނު އަނެއްކާ ވެސް ނިއްވާލީއެވެ. ޢާއިލާގެ މީހަކާ ކުރިމަތިލާން ނުކުރިގެން އުޅޭއިރު ދާރިއަންއަކީ ދުރުމީހެކެވެ. އޭނާގެ ދިރިއުޅުމަށް އައިސްގެން އުޅޭ ހަލަބޮލިކަމުގެ ތެރެއަށް ދާރިއަން ވެއްދުމުގެ ގަސްދެއް ހޭޒަލްގެ ނެތެވެ. އިތުރަށް އޭނާގެ ސިކުނޑިއަށް ވެރިވީ ހާސްކަމެވެ. އެއްވެސް މީހަކާ ވާހަކަދައްކާކަށް މިވަގުތު ހޭޒަލް ބޭނުމެއްނޫނެވެ. އެކަމަކު އޭނާ އެކަނި ހުންނަން ވެސް ބިރުގަނެއެވެ. އޭނާއަށް ވާގޮތެއް ޚުދު އޭނާއަކަށް ވެސް ނޭނގެއެވެ.\nރޭގަނޑު ނުވައެއް ޖަހަނިކޮށް އާތިޝް އެޕާޓްމެންޓަށް އައެވެ. ސޯފާގައި ހޭޒަލްއަށް ނިދިފައި އޮތްތަން އޭނާއަށް ފެނުނެވެ. ސިއްރުން އުޅޭ މީހަކު ފަދައިން އޭނާގެ ޢަމަލުތައް ބެހެއްޓީ ހޭޒަލްއަށް ހޭލެވެން ނޭދޭތީއެވެ. އޭނާ ރަޖާގަނޑެއް ހޯދައިގެން ގެނެސް ހޭޒަލްގެ ގައިގާ އަޅާލީ ވަރަށް މަޑުމަޑުންނެވެ. އަދި ހޭޒަލްއާ ކުރިމަތިވާނޭހެން ހުރި ސޯފާގައި އެތަށް އިރަކު ކޮއްކޮއަށް ބަލަހައްޓައިގެން އާތިޝް އިނެވެ. ހިތާހިތުން އަވަހަށް މަންމަ އައުމަށް އެދެމުން އޭނާ ދިޔައެވެ. ކީރާ ގުޅީ އެވަގުތެވެ. އަވަސްއަވަހަށް ފޯނުކޯލު އާތިޝް ނެގިއެވެ. ވައަތުން އަނގަމަތި ނިވާކޮށްލަމުން އާތިޝް ފޯނުން ވާހަކަދެއްކީ ސިއްރުންނެވެ. ހޭޒަލްގެ ހާލު ކީރާއަށް އޮޅުން ފިލުވައިދިނެވެ. މަންމަމެން އަންނަންދެން ރޭގަނޑު އެ އެޕާޓްމެންޓުގައި އާތިޝް ނިދުމަށް ކީރާ ޚިޔާލު ދިނެވެ. ހޭޒަލް އެކަނިވާން ދޫކޮށްނުލުމަށް އޭނާ އާތިޝް ގާތު އެދުނެވެ.\nދޮރު ފަޅާލާފައި ވަން ލިއަމް ފެނި ހޭޒަލްއަށް ދުއްވައިގަނެވުނީ ބަދިގެއާ ދިމާއަށެވެ. ނޫނެކޭ ބުނަމުންނެވެ. ނަމަވެސް ލިއަމް ފެންނަނީ ޢާންމުކޮށް އޭނާ ފެންނަ ގޮތަށްވުރެ ނުބައި މީހެއް ހެންނެވެ. އައިނައިތަނެއް ނޭނގި ލިއަމްގެ ގާތުގައި އަންހެނުން ތަކެއް ވެސް ތިއްބާ ހޭޒަލްއަށް ފެނުނެވެ. އެމީހުން މަލާމާތުގެ ޒާތަކަށް ހެނީއެވެ. ވާނުވާ ނޭނގިފައި ހުއްޓާ އޭނާއާ ދިމާއަށް ލިއަމް އައީ ވެސް މާ ހަލުވިކޮށެވެ. ކޮޓަރިއަކަށް ނުވަދެ ބަދިގެއާ ދިމާއަށް ހޭޒަލްއަށް ދެވުނީ ކީއްވެކަމެއް ނޭނގެއެވެ. އޭނާ އެހެން ހިތަށް ވެސް އެރިއެވެ. ކޮޓަރިއަށް ދިޔަނަމަ ދޮރުތަޅުލެވުނީހޭ ވިސްނުނެވެ. އެކަމަކު އޭނާގެ ސިކުނޑިއާއި ހަށިގަނޑަކީ މުޅިން ދެ މީހެއް ކަހަލައެވެ. ޢަމަލުތަކުގެ މައްޗަށް ބާރެއް ނުފޯރުވޭ ކަހަލައެވެ. ކުއްލިއަކަށް ލިއަމް އޭނާގެ އަތުގައި ހިފައި ކުއްލިއެއް ޖެހުމުން ހަޅޭލަވައިގަނެވުނެވެ. ވަރިއެއް ނުކުރާނަމޭ ބުނަމުން ދިޔަ ލިއަމްގެ ރުޅި އައިސް ރަތްވެފައިވާ ދެ ލޯ ފެނި ހޭޒަލް ބިރުން ރޫރޫ އަޅާލިއެވެ. ލިއަމް އޭނާގެ ގައިގާ ބީހެން ފެށުމުން ހޭޒަލް ތެޅިފޮޅި ގަތެވެ. އަތްނުލާށޭ ބުނެ ހަޅޭލަމުން ދިޔައެވެ. ލިއަމް ގަސްދުކޮށްގެން އެ އުޅެނީ ކީއްކުރަންކަން އެނގުމުން ހޭޒަލް ވަކިން ބޮޑަށް ގަދަހަދަން ފެށިއެވެ. ލިއަމްގެ ގައިގާ އޭނާ ތަޅަންފެށިއެވެ. އެގޮތްމިގޮތަށް އުޅެމުން ކާމޭޒު މައްޗަށް ވައްޓާލަން އުޅުމުގެ ތެރޭ ލިއަމްގެ އަތްދަށުން ދެމިގަތް ހޭޒަލް އުނދުން ކައިރީ ފާރުގައި ހަރުކޮށްފައި ހުރި ވަޅި ސެޓުން ވަޅިއެއް ނެގިއެވެ.\nސޯފާގައި ނިދިޖެހިފައި އޮތް އާތިޝްއަށް ހޭލެވުނީ ބާރު ހަޅޭކުގެ އަޑަށެވެ. ފުންމައިގެން ތެދުވަން އުޅުމުގައި އޭނާ ސޯފާއިން އަރިއަޅައި ވެއްޓުނީއެވެ. އެހެންނަމަވެސް އޭނާގެ ނަޒަރު ހޭޒަލް ނިދާފައި އޮތް ސޯފާއަށް ހުއްޓުނެވެ. އެތާކު ހޭޒަލްއެއް ނެތެވެ. ރަޖާގަނޑު އޮތީ ކާޕެޓުމައްޗަށް ވެއްޓިފައެވެ. ހޭޒަލް ރޯއަޑުފަށްގަނޑު އަނެއްކާ ވެސް އިވުނެވެ. ކޮޅަށް ތެދުވިގޮތަށް ބަދިގެއާ ދިމާއަށް އާތިޝް ދުއްވައިގަތެވެ. އޭނާއަށް ފެނުނީ އެކަނިމާ އެކަނި މޮޔައެއްހެން ހަރަކާތްތެރިވާ ހޭޒަލްއެވެ. ވަގުތުން އައިސް ކޮއްކޮގެ ގައިގާ ހިފެހެއްޓުމުން އާތިޝްގެ ގައިގާ ހޭޒަލް ތަޅަންފެށީއެވެ. ދޫކޮށްލާށޭ ކިޔާ ހަޅޭލަވަނީއެވެ. އޭނާއަށްވުރެ ހަށިގަނޑުގެ ގޮތުން ހޭޒަލް ބާރު ދެރަނަމަވެސް އެވަގުތު ހޭޒަލް ހިފަހައްޓާލުން އާތިޝްއަށް ދަތިވިއެވެ. އޭނާގެ އަތްދަށުން ދެމިގަތް ހޭޒަލް ވަޅި ނެގިތަން ފެނުމުން އާތިޝް ވެސް ޖެހިލުންވެއްޖެއެވެ.\n"ޒެއްލު... ކޮއްކޯ..." އާތިޝް ގޮވިއެވެ. އެހެން ވިޔަސް ހޭޒަލްއަށް އިވޭހެން ހީނުވެއެވެ. ހޭޒަލްއަށް ހަޤީޤަތް ނޭނގޭހެން އާތިޝްއަށް ހީވީ އެވަގުތެވެ. އޭނާ އާތިޝްއަށް ބަލަން ހުއްޓެއްކަމަކު ވާހަކަ އެދައްކަނީ ލިއަމްއާކަން އެނގުނީއެވެ. ލިބުނު ހަނި ފުރުސަތުގައި ހޭޒަލްގެ ފުރަގަހުން އާތިޝް ބެއްދިއެވެ. ހޭޒަލްގެ އަތަށް ފިތާލުމުން އެ އަތުގެ ތެރެއިން ވަޅި ދޫވެގެން ތަޅުންމައްޗަށް ވެއްޓުނު އަޑު ކިޔައިގެން ދިޔައެވެ. ހޭޒަލްގެ ހަރަކާތްތައް ހުރި ގޮތް ފެނި އާތިޝްއަށް ކަމެއް ނަގައިގަނެވުނެވެ. އޭނާއަކީ ވެސް މީހެއްގެ ފިރިއެކެވެ. ދަރިއަކު ވެސް އެބަހުއްޓެވެ. ހޭޒަލްގެ ގައިގާ އޭނާގެ ނުރުހުމުގައި ލިއަމް ބީހެނީކަމުގެ ޚިޔާލު އާތިޝްގެ ސިކުނޑިއަށް ވަނެވެ. ކޮއްކޮގެ އަތަށް ތަދުވެގެން ރޮއިގަތްކަން ވެސް އާތީޝް ދެނަހުއްޓެވެ. އެކަމަކު އޭނާގެ އަތުން އެ ވަޅި ވަކިކޮށްލަން އާތިޝްއަށް މަޖުބޫރެވެ. އޭނާ ހޭޒަލްގެ ކަންފަތް ދޮށުގައި މޫނު ޖައްސައިގެން ހުރެ ކޮއްކޯއޭ ގޮވިއެވެ. ހޭލާށޭ އެދުނެވެ.\nހޭވެރިކަންވީ އިރު ގައިގާ ފިރިހެނަކު ހިފަހައްޓާފައި ހުރިކަން އެނގި ހޭޒަލްއަށް އާދޭސްކޮށްލެވުނެވެ. އެހެންނުހަދާށޭ ބުނެލީ މަޑުމަޑުންނެވެ. އެހިނދު އާތިޝްގެ އަޑު ކަންފަތުގައި ޖެހުނެވެ. އޭނާ ކޮއްކޯއޭ ގޮވާލި އަޑާއެކު ހޭޒަލްއަށް މޫނުގައި އަތްއެޅުނެވެ. ބަދިގެއަށް އާދެވުނީ ކިހިނެއްކަމެއް ޚުދު އޭނާއަކަށް ވެސް ނޭނގުނެވެ. އޭނާގެ ސިކުނޑި ކަމެއް ހަނދާންކޮށްދިނީ އެހިނދުއެވެ.\n"އިޓްސް މީ..." މަޑުމަޑުން ހޭޒަލްގެ ގައިން ދޫކޮށްލާ އޭނާއާ އާތިޝް ކުރިމަތިލިއެވެ.\n"ޑިޑް ހީ ރޭޕް ޔޫ" ފެނުނު ކަންތަކުން އަޖައިބުވެފައި ހުރެ ވެސް އާތިޝް އެއްސެވެ. ހޭޒަލް ވަށައިގެން ނަޒަރު ހިންގާލިއެވެ. ފެނުނީ ހަޤީޤަތެއްނެތްކަމެއްކަން ޤަބޫލުކުރަން ހޭޒަލްއަށް އުނދަގޫވިއެވެ. އެހެންވިޔަސް އޭނާގެ ގާތުގައި ހުރީ ލިއަމްނޫންކަން އެނގެއެވެ. އާތިޝް ދެވަނަ ފަހަރަށް ސުވާލު ތަކުރާރުކޮށްލަމުން ހޭޒަލްގެ ކޯތާފަތުގައި ހިފާ އޭނާއާ ދިމާއަށް އަނބުރާލިއެވެ. ހޭޒަލްގެ ސަމާލުކަން އޭނާއަށް ދިނުމަށް އިޝާރާތްކުރާ ކަހަލައެވެ.\nމެންދުރުގެ ވަގުތެވެ. އެޕާޓްމެންޓަށް ވަން ގޮތަށް ކޮނޑުގައި އޮތް އަތްދަބަސް ތަޅުން މައްޗަށް ދޫކޮށްލުމާއެކު ސާއިރާ ހަލުވިކޮށް އައިސް ކޮޓަރިތައް ބެލިއެވެ. އޭނާގެ ފަހަތުން ވަން ރިޒްވާނު ލަގޭޖުތައް ވައްދާ އެޕާޓްމެންޓުގެ ދޮރު ލައްޕާލިއެވެ. ކޮޓަރިތަކުން މީހަކު ނުފެނިގެން ބަދިގެއަށް އައިރު ކާމޭޒު ދޮށުގައި ހޭޒަލް އިންތަން ފެނުނެވެ. ތަވާ އަތަށް ލައިގެން އުނދުން ކައިރިން އެނބުރި އާތިޝް އާއި ދޮރުމަތީ ހުރި ސާއިރާގެ ނަޒަރު ސީދާ ވިއެވެ. އޭނާއަށް ހުއްޓުން އެރި ނަމަވެސް ނިކަން އަވަހަށް މޫނުގައިވި އަސަރުތައް ސާއިރާ ފަރުދާކޮށްލައިފިއެވެ.\n"ޒެއްލު!... ދޮންބެއަށް ކައްކަން ވެސް ދަސްކޮށްދިނީތަ... ޝެފަކާ ވަރަށް ވައްތަރު" ސަމާސާކަން އެކުލެވޭ ރާގެއްގައި ސާއިރާ ބުނެލިއެވެ. އޭނާ ފާޅުކުރީ އާތިޝްގެ ހަރަކާތްތައް ފެނި ހައިރާންވެފައި ހުރިކަމުގެ އަސަރެވެ. ލޯބިން ހޭޒަލްއަށް ގޮވާލާފައި ކޯއްޗެއްތޯ އާތިޝް ލައްވާ ކައްކުވަނީ އެއްސެވެ. ސާއިރާއަށް ސާފުކޮށް ހޭޒަލްގެ މޫނުގައިވި ހިތްދަތިކަން ފެނުނު ނަމަވެސް އެކަމާ ގުޅިގެން އެއްވެސް ސުވާލެއް ނުކުރިއެވެ. ހޭޒަލް އިސް އުފުލާލި ހިނދު ދޮރުމަތީ ހުއްޓުނު ރިޒްވާނު ފެނުމާއެކު އޭނާ އިސްޖަހާލައިފިއެވެ. ސާއިރާއާ އާތިޝް ބަދަލުކޮށްލީ ކަންބޮޑުވުމުގެ ބަލާލުމެކެވެ.


SunOnline: BREAKING - Hiyaanaathu ge List aanmu kuraa gothah Report committee in faaskohfi\nހިޔާނާތުގެ ލިސްޓް އާންމު ކުރާ ގޮތަށް ރިޕޯޓް ކޮމިޓީއިން ފާސްކޮށްފި\nޝަފްނާ ހުސައިން 12 May 2021, 13:41\nއެމްއެމްޕީއާރުސީގެ ހިޔާނާތުގެ ފައިސާއިން މަންފާ ލިބުނު ފަރާތްތަކުގެ ފުރިހަމަ ލިސްޓު ހިމަނައި އެ ލިސްޓު އާންމު ކުރާ ގޮތަށް ބޮޑު ހިޔާނާތުގެ ރިޕޯޓުން އެ މައްސަލަ ބަލައި މަޖިލީހުގެ ޖޮއިންޓް ކޮމިޓީއިން ހާމަކޮށްފި އެވެ.\nއެގޮތަށް ފާސްވީ ކޮމިޓީގައި ހިމެނޭ މެންބަރުންގެ އިއްތިފާގުންނެވެ. އެ ލިސްޓުގައި 280 ފަރާތެއްގެ ނަން ހިމެނޭކަން މީގެ ކުރިން ކޮމިޓީއިން ވަނީ ބުނެފަ އެވެ. މިއަދު ފާސްކުރީ އެ ލިސްޓަށް އެއްވެސް އުނިއިތުރު ކަމެއް ނުގެނެސް އެސްޓް ރިކަވަރީ ކޮމިޝަނުން ފޮނުވި ގޮތަށް ރިޕޯޓުގެ ޖަދުވަލެއްގެ ގޮތުގައި އެ ލިސްޓު ހިމަނާށެވެ.\nއެއާ އެކު ރިޕޯޓް އާންމު ކުރާއިރު އެ ލިސްޓު އާންމުވެގެން ދާނެ އެވެ. އެ ރިޕޯޓް ކުރިއަށް މަދު ވަގުތުކޮޅެއްގެ ތެރޭގައި މަޖިލީހުގެ އިދާރާއިން އާންމު ކުރާނެ އެވެ.\nލިސްޓު އާންމުކުރާނީ، އެސެޓް ރިކަވަރީ ކޮމިޝަނުން ފޮނުވި އިރު ހުރި އިމްލާ ކުށްތައްވެސް އިސްލާހު ކުރުމެއްނެތި، ފޮނުވި ގޮތަށެވެ.\nކޮމިޓީއިން ލިސްޓަށް އުނިއިތުރެއް ގެންނަކަން ދެއްކުމަށް އަދި ކޮމިޓީއިން ކުރާ މަސައްކަތަށް ހިޔަނި އެޅުވުމަށް ސޯޝަލް މީޑިއާގައި ބައެއް ފަރާތްތަކުން ސައްހަ ނޫން ލިސްޓެއް އާންމު ކުރަމުން ދާކަން ކޮމިޓީގެ މެމްބަރުން ފާހަގަ ކުރެއްވި އެވެ.\nހެންވޭރު ހުޅަނގު ދާއިރާގެ މެމްބަރު ހަސަން ލަތީފު ވިދާޅުވީ ވީހާވެސް ހާމަކަންބޮޑު ގޮތެއްގައި ރައްޔިތުންނަށް އެމްއެމްޕީއާރުސީ މައްސަލައިގެ ތަހުގީގު މައުލޫމާތު ދިނުމަށް ލިސްޓަށް އެއްވެސް އުނިއިތުރެއް ނުގެނެސް ހާމަ ކުރަން ކޮމިޓީއިން ނިންމާފައިވާ ކަމަށެވެ. ނަމަވެސް ލިސްޓުގައި ހުރި މީހުންގެ އައިޑީކާޑު ނަމްބަރުތައް ފެންނަން ނުހުނާނެ ކަމަށް ހަސަން ލަތީފު ވިދާޅުވި އެވެ.\nއެމްއެމްޕީއާރުސީ ހިޔާނާތުގެ ލިސްޓު ހިމެނޭގޮތަށް އަދި ކޮމިޓީއިން ހުށަހަޅަން ބޭނުންވާ ކަންތައްތަކެއް ހިމަނައި މަޖިލީހުގެ އެމްއެމްޕީއާރުސީ މައްސަލަ ބަލާ ކޮމިޓީގެ ސަބް ކޮމިޓީއިން ރިޕޯޓު ފާސްކުރީ ރޭގަ އެވެ.\nދައުލަތުގެ މުވައްޒަފުންގެ ގޮތުގައި މަސައްކަތް ކޮށްފައިވާ ނުވަތަ މިހާރު މަސައްކަތް ކުރަމުންދާ ފަރާތްތަކަކީ ދައުލަތުގެ އޮނިގަނޑުގެ ތެރެއިން މައުލޫމާތު ލިބޭ އަދި ނުފޫޒު ފޯރުވުމުގެ ފުރުސަތު އޮންނާނޭ ފަރާތްތަކަކަށް ވާތީ، މި މައްސަލައިގެ ތަހުގީގު އަވަސް ކުރުމަށް ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީގައި ދެންނެވުމަށް ރިޕޯޓުގައި ހިމަނާފައިވެ އެވެ.\nއޭގެ އިތުރުން، މިފަދަ ޖޮއިންޓް އިންވެސްޓިގޭޝައްްގެ ތަހުގީގަށް އޭސީސީގެ މުވައްޒަފުންނާއި ފަންނީ ވަސީލަތްތައް އެންމެ ފުރިހަމަ ގޮތުގައި ބޭނުންކުރުމުގެ އިންތިޒާމްތައް ހަމަޖައްސައި ދިނުމަށް އެންޓި ކޮރަޕްޝަން ކޮމިޝަންގައި އެދުމަށް ވަނީ ފާސްކޮށްފަ އެވެ.\nތަހުގީގު ކުރިއަށް ދާއިރުވެސް ނުވަތަ ޕްރޮސެކިއުޝަންގެ މަރުހަލާގައި ކުރިއަށް ދާއިރުވެސް ފައިސާގައި ޖެހިވާކަމަށް ކޮމިޝަނުން ތަހުގީގުކުރަމުންދާ މީހުން މަގާމުތަކުން ދުރުކުރުމަށް ރިޕޯޓުގައި ވަނީ ހިމަނާފަ އެވެ. އޭގެ އިތުރުން އިންތިހާބީ މަގާމުތަކުގައި ތިބި މީހުން މަގާމުން ވަކިކުރެވޭނީ އަމިއްލަޔަށް ވަކިވުމުން ނުވަތަ ޝަރުއީ ކޯޓަކުން ހުކުމެއް ކުރުމުން ކަމަށްވާތީ އެމީހުންގެ ތަހުގީގު އަވަސްކުރުމަށް ދެންނެވުމަށް ކޮމިޓީ ރިޕޯޓުގައި ހިމެނާފައިވެ އެވެ.


BREAKING: Iyaz'ah Elhi Fiyavalhu Insaafuverieh Noon: Minister Imran - Vaguthu\nއިޒާޔަށް އެޅި ފިޔަވަޅު އިންސާފުވެރިއެއް ނޫން: އިމްރާން\nގައުމީ ޔުނިވާސިޓީގެ ލެކްޗަރާގެ ވަޒީފާއިން ދީނީ އިލްމުވެރިޔާ ޑރ. މުހައްމަދު އިޔާޒް ވަކިކުރީ އިންސާފުވެރި ގޮތަކަށް ކަމަށް ގަބޫލު ނުކުރައްވާ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nއެމްއެންޔޫގެ އެސިސްޓަންޓް ޕްރޮފެސަރުގެ މަގާމުގައި ހުންނެވި އިޔާޒު ވަޒީފާއިން ވަކިކުރި ކަމުގެ އެންގުން ފޮނުވީ މިއަދެވެ. އޭނާ މަގާމުން ވަކިކުރީ މީސްމީޑިއާގައި ކުރާ ބައެއް ޕޯސްޓްތަކާ ގުޅިގެން ގައުމީ ޔުނިވާސިޓީން އޭނާއަށް އެ ކަން ނުކުރަން ތަކުރާރުކޮށް ނަސޭހަތް ދިނުމަށް ފަހުގައެވެ.\nމީސް މީޑިއާގައި ކުރާ ބައެއް ޕޯސްޓްތަކާ ގުޅިގެން އިޔާޒަށް ގައުމީ ޔުނިވާސިޓީން ނަސޭހަތް ދީފައިވާއިރު، އެންމެ ފަހުން އެ ޔުނިވާސިޓީންނާއި އިސްލާމިކް މިނިސްޓްރީން ވެސް ވަނީ އަންހެނުން ޚިތާނު ކުރަން ހިތްވަރުދީ އިޔާޒު ކުރާ ޓްވީޓްތަކުގެ މައްސަލަ ބަލަން ފަށައިފައެވެ.\nއެމްއެންޔޫއިން އިޔާޒު ވަޒީފާއިން ވަކިކޮށްފައިވަނިކޮށް، އިޔާޒު ވެސް ނިސްބަތްވާ އަދާލަތު ޕާޓީގެ ރައީސްގެ މަގާމުގައި ހުންނެވި އިމްރާން ކުރެއްވި ޓްވީޓޭއްގައި ވިދާޅުވީ ދީނީ ރައުޔަތަކާ އިޔާޒާއި އޭނާއާ ޚިޔާލު ތަފާތުވުންތަކެއް ހުއްޓަސް އެ ފިޔަވަޅަކީ އިންސާފުވެރި ފިޔަވަޅެއް ނޫން ކަމަށެވެ.\nއިމްރާން ވަނީ އިޔާޒަށް ތައުރީފް ކުރައްވައިފައެވެ. އޭނާ ވިދާޅުވީ އިޔާޒަކީ ރާއްޖޭގައި އިސްލާމީ ޝަޚްސިއްޔަތު ހަރުދަނާ ކުރުމަށް ދީނީ އިލްމުވެރިއެއްގެ ހައިސިއްޔަތުން ގިނަ ޚިދުމަތްތައް ކުރެއްވި ބޭފުޅެއް ކަމަށެވެ.\nއިމްރާން ވަނީ ގައުމީ ޔުނިވާސިޓީގެ ނިންމުން މުރާޖާ ކުރުމަށް ގޮވާލައްވައިފައެވެ.\nވެރިކަން ކުރާ ކޯލިޝަންގެ އެއް ލީޑަރު ކަމުގައިވާ އިމްރާން ވިދާޅުވީ ގައުމީ ޔުނިވާސިޓީގެ ނިންމުންތައް މިއަށް ވުރެ ހަރުދަނާ ގޮތެއްގައި ނިންމެން ވާނެ ކަމަށެވެ.\nއިޔާޒަކީ އަދާލަތު ޕާޓީގެ މަޝްވަރާ މަޖިލީހުގެ މެންބަރު އަދި އަދާލަތު ޕާޓީގެ ދީނީ އިލްމުވެރިންގެ ކޮމިޓީގެ ނައިބު ރައީސެވެ. އިމްރާނަކީ އެ ޕާޓީގެ ރައީސެވެ. އިޔާޒާއި އިމްރާން މިހާތަނަށް ސިޔާސީ މަސައްކަތް ކުރެއްވީ ވަރަށް އެކުގައެވެ.\nއިމްރާން މިހާރު ވަރަށް ދުރު، ދުއާއަކީ އެކުގައި ލެއްވުން: ޝަހީމް\nޖުލައި 1, 2021 20:29\nމަނި ކުފާނުގެ ވަގުވެސް މާދުރެއްގައެއްނޫން މިހާރު އޮތީކީ ސަމާލުވެލައްވާ\nސޯލިހު މިނަން ނިސްބަށްވެދާނެ ކިތައްމެބޮދު ގައްލާދަ ކައްވެސް ޙާއިނަ ކަށްވެސް ފާސިގަ ކަށްވެސް އެމީހަ ކުގެ ނަމަ ކުންނޭގޭނެ................................. ޥ ސަލާމް 😭\nޖުލައި 1, 2021 20:50\nއެބަ ރަނގަޅުވޭ. ނުރަނގަޅު ކަންތައްތަކުގަ ބަސް ބުނެވެންވާނެ. އެހެން ސިޔާސީ ޕާޓީތަކުގަ މީހުނާމެދު ސަރުކާރުން ކުރާ ކަންތައްތަކުގަވެސް އިމްރާން ބަސްބުނާނަމަ.\nޖުލައި 1, 2021 21:07\nމަނިކުފާނު މިކަމުގަ އެއްޗެއް ބުނުން ރަނގަޅެއް ނޫން. މިނިސްޓަރުކަން ދީ، ޗާލު ކުއްޖަކު ދިނީމަ ދެން އަނގަމަޑުންލައިގެން ހުރުން ރަނގަޅުވާނެ.\nޖުލައި 1, 2021 21:26\nޕާޓީ މީހާ ވީމަ، ގުރޫޕް މީހާ ވީމަ އެބަ އަސަރު ކުރޭދޯ ، އެކަމަކު ދީނަށް ޕުރައްސާރަ ކުރީމަކާ ނުކެރޭ ތިހެން ބަހެއް ބުނާކަށް.\nޖުލައި 1, 2021 21:30\nބަލަ އަންހެނުން ނާއި ފިރިހެނުންނާއި ހަމަހަމަ ކުރެވޭނީ އަންހެނުން ހިތާނު ކުރެވިގެންތާދޯ! އިޔާޒު އެބުނަނީ އެވާހަކައޭ!\nޖުލައި 1, 2021 21:42\nތިބޭފުޅާ އަފުރާޝީމްގެ މަރާބެހޭގޮތުން ހެކިދެއްކީ އިންސާފުންތޯ ދޮގުވެރިންނަކަށް އިތުބާރެއްނެތް\nޖުލައި 1, 2021 21:49\nއިމްރާން އަކަށް ކަމަކު ނުދާނެކަން އެނގޭ އިމްރާން ގެ މައުތު ޕީސް ވިއްޔަ އިޔާޒް އަކީ\nޖުލައި 1, 2021 23:38\nތިމާ ނުރުހޭ ކަމެއްވީމާ އިންސާފެއްނޫން. ޔާމީނުހައްޔަރުކުރަން ތިމާ ރުހޭތީ ޔާމީނުގެ ޝަރީއަތް އިންސާފު.\nޖުލައި 2, 2021 02:23\n2 ގަޑިއިރު ކުރިން ( ޖުލައި 1, 2021 )\nﷲގެ ރަސޫލާ ދުއާދެންނެވި ފަދަ ޞޯލިހުން ގެ ވެރިކަމުގަ ވެސް އިންސާފު ވެރިނޫން\nޖުލައި 2, 2021 08:02\nޢެއްވެސް ބޭފުޅަކު އެބޭފުޅެއްގެ ޕާޓޭ އަށް ދެރަގޮތެއް ވެއްޖިއްޔާ ހިމޭނަކުން ނުހުންނާނެ.. ލައްލާ ލާލަލަ\nޖުލައި 2, 2021 21:25\nއިމުރާނޫ ދުލުންގޮވިހާތަކެތި ވިސްނާލަން ގޭގާ މަޑުކޮއްލާ ވަރައްކައިރި ތިތުރައް ބަސްބުނާނަމަ ވަޒީފާވެސް ގެއްލޭނެ ދެން ލަލަލަ


Raees Nasheed Ah Hamalaadhin Thanugai Thibi Aamunge Ehee Ah Fuluhun Edhijje - Vaguthu\nކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދަށް ހަމަލާ ދިން ވަގުތު އެ ސަރަހައްދުގައި ތިބި މީހުންގެ އެހީތެރިކަމަށް ފުލުހުން އެދިއްޖެއެވެ.\nމިހާރު ފުލުހުން އާއްމުކޮށްފައިވާ އެ ހާދިސާ ވީޑިއޯ އިން އެ ހާދިސާ ހިނގިވަގުތު އެތަނުގައި ބައެއް އާއްމުންވެސް ތިބި މަންޒަރު ފެނިގެންދާ އިރު އެ ފަރާތްތަކުގެ އެހީތެރިކަން ފުލުހުންނަށް ބޭނުންވާ ކަމަށް ފުލުހުން ވިދާޅުވިއެވެ.\nމިހާރު ކުރިއަށް ދާ ނޫސްވެރިންގެ ބައްދަލުވުމުގައި އޭސީޕީ މުހައްމަދު ރިޔާޒް ވަނީ ހަމަލާގެ ވީޑިއޯ ހާމަކުރުމުގެ މައިގަނޑު ބޭނުމަކީ ވެސް އެ ހަމަލާ ދިން ވަގުތު އެތާގައި ތިބި މީހުންނަށް އެނގޭ މައުލޫމާތު ހޯދުން ކަމަށް ފާހަގަކުރައްވައެވެ.\nމީގެ އިތުރުން ހަމަލާ ދިން ވަގުތު އަތަމާ ޕެލެސް ކައިރީ ހުރި މީހަކާއި ހަމަލާ އާއި ގުޅުން ހުރި ކަމަށް ޝައްކު ކުރެވޭތީ އޭނާ އާއި ގުޅޭ މައުލޫމާތެއް އެނގޭނަމަ އެ މައުލޫމާތު ވެސް ފޯރުކޮށްދިނުމަށް ފުލުހުން ވަނީ އެދިފައެވެ.\n"އޭނާ ދަންނަ މީހެއް ވިޔަސް ފެނުނު މީހެއް ވިޔަސް އެ މައުލޫމާތު ދިނުން އެދެން. މިއީ މި ވަގުތު އަޅުގަނޑުމެން މައްސަލަ އަކާއި ގުޅިގެން ހޯދަމުންދާ އެންމެ މުހިންމު އެއް ސަސްޕެކްޓް. އޭނާ ހަރަކާތްތެރިވާ އެހެން ތަންތަނުގެ ވީޑިއޯ ވެސް އެބަހުރި." އޭނާ ވިދާޅުވިއެވެ.\nމީގެ އިތުރުން ފުލުހުން ވަނީ މި މައްސަލަ އާއި ގުޅޭ މައުލޫމާތު ހިއްސާ ކުރުމަށް ފަސޭހަ އިންތިޒާމުތަކެއް ހަމަޖެއްސެވުމުގެ ގޮތުން އޮންލައިން ޕޯޓަލް އެއް ގާއިމްކުރައްވާފައެވެ. އެ ޕޯޓަލް މެދުވެރިކޮށް ފޮޓޯ އާއި ވީޑިއޯ ހިއްސާކުރެވޭނެ ކަމަށް ވެސް ފުލުހުން ވިދާޅުވެއެވެ.\nފުލުހުން ވިދާޅުވީ މިހާރުވެސް މި މައްސަލަ އާއި ގުޅިގެން ތަހުގީގަކަށް ވަރަށް ގިނަ މައުލޫމާތު ހޯދޭ ކަމަށާއި އެ މައުލޫމާތު ހޯދަނީ ރައްޔިތުން ދޭ މައުލޫމާތުންނާއި ފުލުހުންގެ ތަހުގީގުން ކަމަށެވެ. އަދި އެއީ ފޮރެންސިކް ހެކި ވިޔަސް އަދި ތަހުގީގު ވިޔަސް ނޫސްވެރިންނާއި އާއްމުންނާއި ހަމައަށް އެއްވެސް މައުލޫމާތެއް ހާމަކުރަނީ އެ މައުލޫމާތުން ތަހުގީގަށް ހުރަސް ނޭޅޭ ތަހުގީގަށް އިތުރު ކުރިއެރުން ލިބޭ ކަންކަން ޔަގީންކުރުމަށް ފަހު ކަމަށް ފުލުހުން ވިދާޅުވިއެވެ.\nމެއި 9, 2021 04:54\nދެންކުރާނެކަމަކީ އާންމުންގެ އެހީހޯދާށޭ ކިޔާފަ އެތަނުގަ ޕީޕީއެމް ކުއްޖެއްހުރިނަމަ އޭނާއަކީވެސް ޝައްކުކުރެވޭމީހެކޭކިޔައި ބަންދުކުރުން. އިންސާފެއްނޯންނާނެއެވެ. އެހެންމިބުނީ ކޮބާ ޔާމީނު ގޮއްވާލަންބުނިމީހާ ގައިމު އޭނައެއޮތީ ފާޅުގައެގެން އެކަމު އޭނާއަށް ބިރެއްނެތް


Rape ge massala eh gai5meehaku maran hukum koffi!\nރޭޕްގެ މައްސަލައެއްގައި ބަންގްލަދޭޝްގައި ފަސް މީހަކު މަރަން ހުކުމް ކޮށްފި!\n15 އޮކްޓޯބަރ 2020 - 16:43:53\nބަންގްލަދޭޝްގެ ކޯޓަކުން ރޭޕްގެ ތުހުމަތު ކުރެވޭ ފަސް މީހަކަށް މަރުގެ އަދަބު ދިނުމަށް ހުކުމްކޮށްފި އެވެ.\nއުމުރުން ފަނަަރަ އަހަރުގެ އަންހެން ކުއްޖަކު 2012 ވަނަ އަހަރު ރޭޕްކުރި މައްސަލައިގަައި، ބަންގްލަދޭޝްގެ އުތުރުގެ ސަރަހައްދެއްގައި ހުރި ކޯޓަކުން މިއަދު ވަނީ އެ މައްސަލަ ސާބިތުވެފައިވާ ފަސް މީހެއްގެ މައްޗަށް މަރުގެ އަދަބު ދިނުމަށް ހުކުމް ކޮށްފައެވެ. މަރުގެ އަދަބު ދިނުމަށް ހުކުމް ކޮށްފައިވަނީ އަންހެނުންނާއި ކުޑަކުދިންނަށް ކުރާ އަނިޔާއާއި ދެކޮޅަށް ހުށަހަޅާ މައްސަލަތައް ބަލާ ހާއްސަ ޓްރައިބިއުނަލަކުންނެވެ.\nމިއީ ބަންގްލަދޭޝްގެ ބޮޑުވަޒީރު ޝޭހު ހަސީނާ، މި ހަފްތާގެ އަންގާރަ ދުވަހުން ފެށިގެން ރޭޕްގެ ކުށް ސާބިތުވާ ފަރާތްތަކަށް މަރުގެ އަދަބު ދިނުމަށް ނިންމިފަހުން މިގޮތަށް މައްސަލައެއް ނިންމި ފުރަތަމަ ފަހަރެވެ.\nބަޔަކު އަންހެނަކަށް ހަމަލާދީ، ރޭޕްކުރި ވީޑިއޯއެއް ސޯޝަލްމީޑިއާގައި އާންމުވެފައިވުމުގެ ސަބަބުން މިދިޔަ ހަފްތާގައި ބަންގްލަދޭޝްގެ އެކި ސަރަހައްދުތަކުގައި ގިނަ ބަޔަކު ވަނީ ނުރުހުން ފާޅުކޮށް މުޒާހަރާ ކޮށްފައެވެ. މުޒާހަރާ ކުރި ގިނަ ބަޔަކު ވަނީ ރޭޕްގެ ކުށް ސާބިތުވާ ފަރާތްތަކަށް ހަރުކަށި އަދަބު ދިނުމަށާއި، ޝަރީއަތްތައް އަވަސްކުރުމަށް ގޮވާލައިފައެވެ.\nބަންގްލަދޭޝްގެ އިންސާނީ ހައްގުތަކަށް ވަކާލާތުކުރާ ގްރޫޕަކުން އާންމުކުރި ތަފާސް ހިސާބުތަކުގައިވާ ގޮތުން، 2020 ވަނަ އަހަރުގެ ޖެނުއަރީ އާއި ސެޕްޓެމްބަރު މަހާއި ދެމެދު 1000 އާއި ހަމައަށް ރޭޕް ކޭސްތައް ރިޕޯޓްކޮށްފައި ވާއިރު، އޭގެ ތެރޭގައި ހިމެނޭ 208 ކޭހަކީ ގޭންގް ރޭޕްގެ ކޭސްތަކެވެ.\nބަންގްލަދޭޝްގައި ދެހާސް ތޭރަ ވަނަ އަހަރުން ފެށިގެން މިހާތަނަށް ރޭޕްގެ ކުށް ސާބިތުވި 23 މީހުން ދަންޖައްސާފައި ވާއިރު، އަދިވެސް 1718 މީހަކަށް މަރުގެ ހުކުމް އިއްވައި، ތަންފީޒުނުކޮށް އެބަ ތިއްބެވެ.\nދަރިފުޅު ރޭޕް ކުރި ބައްޕަ ހައްޔަރުކޮށްފި


Inthikhaabaa gulhey gothun, gaumee lafaadhey committee ge kulli badhaluvumeh mirey baavvanee | Mihaaru\nގައުމީ ލަފާދޭ ކޮމިޓީގެ މިއަދުގެ ހެނދުނުގެ ބައްދަލުވުމުގައި އީސީގެ ރައީސް ޝަރީފް ވާހަކަ ދައްކަވަނީ.---ފޮޓޯ: އަހުމަދު އަވްޝަން/މިހާރު\nއިންތިޚާބާ ގުޅޭ ގޮތުން، ގައުމީ ލަފާދޭ ކޮމިޓީގެ ކުއްލި ބައްދަލުވުމެއް މިރޭ ބާއްވަނީ\n11 މާޗް 2020 - 19:309comments\nލޯކަލް ކައުންސިލްތަކުގެ އިންތިޚާބާ ގުޅޭ ކަންކަމުގައި އިލެކްޝަންސް ކޮމިޝަން (އީސީ) އަށް ލަފާދޭ ކޮމިޓީގެ ކުއްލި ބައްދަލުވުމެއް މިރޭ ބާއްވަން އެ ކޮމިޝަނުން ނިންމައިފި އެވެ.\nއެކަމަކު، އަންނަ މަހުގެ ހަތަރެއްގައި ބާއްވާ އިންތިޚާބާ ގުޅޭ ގޮތުން މިރޭ 9:00 ގައި ބާއްވާ ބައްދަލުވުން މީޑިއާ އަށް ސިއްރެވެ. މި ފަހަރުގެ އިންތިޚާބާ ގުޅޭ ގޮތުން އުފައްދާފައިވާ ގައުމީ ލަފާދޭ ކޮމިޓީން މިހާތަނަށް ބޭއްވި ބައްދަލުވުންތައް ކުރިއަށް ގެންދިޔައީ މީޑިއާ އަށް ހުޅުވާލައިގެން ކަމަށް ވިޔަސް މިރޭ އެ އުސޫލު ބަދަލުވީ ކީއްވެ ކަމެއް ނޭނގެ އެވެ.\nގައުމީ ލަފާދޭ ކޮމިޓީގެ ބައްދަލުވުމެއް މިއަދު ހެނދުނު ވެސް ބޭއްވި އެވެ.\nއެ ކޮމިޓީގެ ކުއްލި ބައްދަލުވުމެއް މިރޭ ބާއްވާއިރު، ކޮވިޑް-19އާ ގުޅިގެން އިންތިޚާބު ފަސްކުރުމާ މެދު ހެނދުނު ވަނީ މަޝްވަރާ ކޮށްފަ އެވެ. ހެނދުނުގެ ބައްދަލުވުމުގައި ބައެއް ޕާޓީތަކުންނާއި ބައެއް މަންދޫބުން ވަނީ، ކޮވިޑް ބަލީގެ ހާލަތާ ގުޅޭ ގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ލަފައެއް ހޯދުމަށް ފަހު، އިންތިޚާބު ބޭއްވުމާ މެދު ވީހާ ވެސް އަވަހަކަށް ގޮތެއް ނިންމަން އީސީގައި އެދިފަ އެވެ.\nނަމަވެސް އެ ކޮމިޝަންގެ ރައީސް އަހުމަދު ޝަރީފް ވިދާޅުވީ، އިންތިޚާބު ފަސްކުރާ ނަމަ އިތުރަށް 30 ވަރަކަށް މިލިއަން ރުފިޔާ ޚަރަދު ކުރަންޖެހޭ ކަމަށެވެ. މިހާރު ވެސް 25-30 މިލިއަން ރުފިޔާ ޚަރަދު ކޮށްފައިވާ ކަމަށް އޭނާ ވިދާޅުވި އެވެ.\nލޯކަލް ކައުންސިލްތަކުގެ އިންތިޚާބާ ގުޅޭ ގޮތުން އެކުލަވައިލާފައިވާ ގައުމީ ލަފާދޭ ކޮމިޓީގެ މިއަދުގެ ހެނދުނުގެ ބައްދަލުވުން ކުރިއަށް ގެހްދަނީ.---ފޮޓޯ: އަހުމަދު އަވްޝަން އިލްޔާސް/މިހާރު\nމިއަދުގެ ހެނދުނުގެ ބައްދަލުވުމުގައި އީސީގެ ރައީސް ޝަރީފް ވިދާޅުވީ، އިންތިޚާބު ފަސް ކުރުމުގެ އެއްވެސް ވިސްނުމެއް އެ ކޮމިޝަނުން އަދި ނުގެންގުޅޭ ކަމަށެވެ. އަދި، 2،000 އަށް ވުރެ ގިނަ ކެންޑިޑޭޓުން ބައިވެރިވާ އެ އިންތިޚާބު ބޭއްވުމަށް ގިނަ ޚަރަދުތައް ވެސް މިހާރު ވަނީ ކޮށްފައި ކަމަށް ވިދާޅުވި އެވެ.\nނަމަވެސް އިންތިޚާބު ފަސްކޮށްދިނުމަށް އެދި ކުރީގެ ރައީސް މައުމޫން އަބްދުލްގައްޔޫމްގެ އެމްއާރުއެމުން ވަނީ ރަސްމީކޮށް އިލެކްޝަންސް ކޮމިޝަނަށް ސިޓީއެއް ފޮނުވައިފަ އެވެ. އަދި އެހެން ބައެއް ސިޔާސީ ބޭފުޅުން ވެސް ގެންދަވަނީ ރާއްޖެ އިން ކޮވިޑް-19 ބަލި ޖެހިފައިވާ އަށް މީހަކު ފެނިފައިވާއިރު، ރައްކާތެރިކަމުގެ ފިޔަވަޅެއްގެ ގޮތުން އިންތިޚާބު ފަސްކުރުމަށް އިލެކްޝަންސް ކޮމިޝަންގައި އެެދިފަ އެވެ.\nއިންތިޚާބު ފަސްކުރުމާ ގުޅޭ މަޝްވަރާ އަށް ދިއުމަށް އިދިކޮޅު ޕީޕީއެމް/ޕީއެންސީގެ ޝަރުތަކީ ކުރީގެ ރައީސް އަބްދުﷲ ޔާމީން ޖަލުން މިނިވަން ކުރުމެވެ. އެކަމަކު، ޕީއެންސީގެ ރައީސް އަބްދުއްރަހީމް އަބްދުﷲ މިއަދު ކުރެެއްވި ޓުވީޓެއްގައި ވިދާޅުވީ، އިންތިޚާބު ފަސްކުރަންޖެހޭ ހާލަތަކަށް ގޮސްފި ނަމަ އެކަމަށް އިދިކޮޅު ކޯލިޝަނުން ވެސް ތާއީދު ކުރާނެ ކަމަށެވެ.\nނަމަވެސް މި ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީގެ ރައީސް މުހައްމަދު ނަޝީދާއި އެ ޕާޓީގެ ރައްޔިތުންގެ މަޖިލީހުގެ މެމްބަރުން ގެންދަވަނީ އިންތިޚާބު ފަސްކުރުމާ ދެކޮޅު ހައްދަވަމުންނެވެ.\nއިތުރު ލިޔުންތައް އިލެކްޝަންސް ކޮމިޝަން ލޯކަލް އިންތިހާބު ލޯކަލް ކައުންސިލްތަކުގެ އިންތިޚާބު 2020 އީސީގެ ރައީސް އަހުމަދު ޝަރީފް


އެދޭ ހުރިހާ ކަމެއް ޙާޞިލުވާން ބޭނުން ހެއްޔެވެ؟\nތިބާ އެދޭ ހުރިހާ ކަމެއް ވެސް ޙާޞިލުވާން ބޭނުން ހެއްޔެވެ؟ އެހެންކަމަށްވާނަމަ މިގޮތަށް ވިސްނާށެވެ!\nތިބާ އެދޭ ހުރިހާ ކަންކަން ހުރީ ޚަޒާނާއެއްގައެވެ. ތިބާއަށް އޮތީ ތަޅުދަނޑިން ތަޅު ހުޅުވައިގެން ޚަޒާނާއަށް ވަނުމެވެ. ޚަޒާނާއަށް ވަދެވިއްޖެނަމަ ޙާޞިލުނުކުރެވޭނެ ހަމަ އެއްވެސް ކަމެއް ނެތެވެ. ޚަޒާނާގެ ތަޅުދަނޑި އޮތީ ތިބާގެ އަތުގައެވެ. ވީއިރު ޚަޒާނާ ހުޅުވައިގެން ވަދެ އެދޭހައި ކަންކަން ޙާޞިލުނުކޮށް ތިއަ ހުންނަނީ ކީއްވެގެން ހެއްޔެވެ؟\nއެ ތަޅުދަނޑި އަކީ أَسْتَغْفِرُ اللَّهَ އެވެ. ފާފަ ފުއްސެވުން އެދި ދުޢާ ކުރުމެވެ. އެކަން ކުރުން ގިނަކޮށްފި މީހަކަށް ޙާޞިލު ނުކުރެވޭނެ ހަމަ އެއްވެސް ކަމެއް ނުއޮންނާނެއެވެ. އެކަމުގެ ދަލީލުތައް ވަރަށް ގިނަ ދަރުސްތަކުގައި ވާނީ ގެނެސް ދެވިފައެވެ.\nމިރޭ މިވާހަކަ ދައްކަން މިޖެހެނީ މިދައްކާ ވާހަކަތަކުގެ އަޑު އިވުން ހަމަ ކުޑަވާތީއެވެ. އެކަމުގެ ނަތީޖާއެއްގެ ގޮތުން މިހާރަކަށް އައިސް އިސްތިޣްފާރު ކުރުން ހަދާފައިވަނީ ކަމެއް ބޮޑުވުމުން ދުލުން ބުނެލާ ބަހަކަށެވެ. ކަމެއް ބޮޑުވާ ވަގުތު، ނުވަތަ ޙައިރާންކަމެއް ލިބޭ ވަގުތު أَسْتَغْفِرُ اللَّهَ ބުނެލުމުން ނިމުނީއެވެ.\nމީސްތަކުންނޭވެ! މި އާދަ ބަދަލުކުރާށެވެ! ރަސޫލް (ޞޢވ) ކޮންމެ ދުވަހަކު 100 ފަހަރާއި 70 ފަހަރާއި ދެމެދުގެ އަދަދަކަށް ތައުބާވެވަޑައިގެން ފާފަތައް ފުއްސަވައި ދެއްވެވުން އެދި ދުޢާ ކުރެއްވެވިއެވެ. އިސްތިޣްފާރު ކުރެއްވެވިއެވެ. އެއީ ހަމަ އެއްވެސް ވަރެއްގެ ފާފައެއް ދުވަހަކުވެސް ނުކުރައްވަވާ ޙާލުކޮޅުގައެވެ. ވީއިރު އަހަރެމެން އަބަދު ފާފަކުރެވިކުރެވި ތިބޭ ބައަކު ދުވާލަކު މަދުވެގެން 1000 އިސްތިޣްފާރު ނުކޮށް ސަލާމަތް ވެވޭނެ ހެއްޔެވެ؟\nގިނަގިނައިން އިސްތިޣްފާރު ކުރުމުގައި ސާބިތުވާށެވެ! ޙާޞިލު ނުކުރެވޭނެ ހަމަ އެއްވެސް ކަމެއް ނުއޮންނާނެއެވެ! އިން ޝާ ﷲ.\nأَسْتَغْفِرُ اللَّهَ ، أَسْتَغْفِرُ اللَّهَ ، أَسْتَغْفِرُ اللَّهَ أَسْتَغْفِرُ اللَّهَ ، أَسْتَغْفِرُ اللَّهَ ، أَسْتَغْفِرُ اللَّهَ أَسْتَغْفِرُ اللَّهَ


Maumoon fadhain Nasheed ah ves Party gellenee | Hurihaa.mv\nމައުމޫން ފަދައިން ނަޝީދަށް ވެސް ޕާޓީ ގެއްލެނީ؟\nLast updated on 27 Sep 2021, 13:25\nކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދު އަދި ކުރީގެ ރައީސް މައުމޫން އަބުދުލްްގައްޔޫމް. ދެ ބޭފުޅުންނަށް ދިމާވެފައި ވަނީ އެއް ކަހަލަ ހާލަތެއް.\nރައީސް މުހައްމަދު ނަޝީދަށް އެމްޑީޕީ ގެއްލިދާނެއޭ މީހަކު ބުނެފި ނަމަ އެއީ މުސްތަހީލުކަމެއް ކަމަށް ދެކޭ މީހުން މަދެއް ނުވާނެ އެވެ. މިހާތަނަށް ކަންތައް ވެގެންދިޔަ ގޮތަށް ބަލާއިރު ވެސް އެމްޑީޕީއަކީ ނަޝީދެވެ.\nނަޝީދާ ނުލައި އެމްޑީޕީ ދެމިއޮންނާނެ ކަމަށް ގަބޫލުކުރާ މީހުން މި ގައުމުގައި މަދުވާނެ އެވެ. ހަމަ އެފަދައިން ޑީއާރުޕީއަކީ ކުރީގެ ރައީސް މައުމޫން އަބްދުލް ގައްޔޫމަށްޓަކައި އުފެދުނު އެ މަނިކުފާނުގެ ޕާޓީ އެވެ. އެ ޕާޓީގެ ކޮންޓްރޯލް އެމަނިކުފާނަށް ގެއްލުމުން، ސަޕޯޓަރުންނާއެކު ހެއްދެވި ޕީޕީއެމް ވެސް މިއަދު ވަނީ އެމަނިކުފާނަށް ގެއްލިފަ އެވެ. އެހެންކަމުން ސިޔާސީ މައިދާނުގައި ނުވާނެ ކަމަށް ހީވާ ވަރަށް ގިނަ ކަންތައް ވަމުން އަންނަކަން ގަބޫލު ކުރަން ޖެހެ އެވެ. ޚާއްސަކޮށް މިވަގުތު ރައީސް ނަޝީދަށް އެމްޑީޕީން ކުރިމަތިވެފައިވާ ހާލަތާއި ރައީސް މައުމޫނަށް ޕީޕީއެމުން ދިމާވި ހާލަތާ ވަރަށް އެއްގޮތް ސިފަތަކެއް ހުރުމުން މައުމޫނެކޭ އެއްފަދައިން ނަޝީދަށް ވެސް ޕާޓީ ގެއްލިދާނެ ކަމުގެ ސުވާލު އުފެދުމުގެ ފުރުސަތު އެބަ އޮތެވެ.\nޕީޕީއެމްގެ ފުރަތަމަ ރިޔާސީ ކެމްޕެއިންގައި ރައީސް އަބްދުﷲ ޔާމީނު އިންތިޚާބަށް ނިކުމެ ވަޑައިގެންނެވީ މައުމޫނުގެ ފަހަތްޕުޅުގައި ހުންނަވައިގެންނެވެ. އޭރު އާންމުންނަށް ވިސްނިފައި އޮތް ގޮތުން ޔާމީނަށް ރައީސްކަމުގެ ގޮނޑި ލިބިވަޑައިގެންނެވި ކަމަށް ވިޔަސް ހަގީގީ ވެރިއަކަށް ވެވަޑައިގަންނަވާނީ މައުމޫނު އެވެ.\nރައީސް ޔާމީނުގެ ރިޔާސީ ދައުރުގެ އެންމެ ކުރީކޮޅު އެފަދައިން ކަންތައް ދިޔަ ވެސް މެ އެވެ. އެހެން ނަމަވެސް ދުވަސްކޮޅަކުން ވެރިކަމުގެ ކަންތަކުގައި މައުމޫނުގެ ބާރު ކުޑަވާން ފެށި އެވެ. އެގޮތުން ފުރަތަމަ ޖެހުނު މައްސަލައަކީ ޕްރޮސެކިއުޓަ ޖެނެރަލް (ޕީޖީ)ގެ މަގާމަށް މައުމޫނު ހަމީދު ހޮއްވެވުމަށް މައުމޫނު ކުރެއްވި މަސައްކަތަށް ޔާމީނުގެ އެއްބާރުލެއްވުން ނުލިބުމެވެ.\nޕާޓީގެ ލީޑަރުގެ ހައިސިއްޔަތުން އޭރުގެ ޕީޕީއެމްގެ ޕާލަމެންޓަރީ ގްރޫޕްގެ ލީޑަރު އަހުމަދު ނިހާނަށް މައުމޫނު ކުރެއްވި އަމުރުފުޅުތަކަށް އެ ޕާޓީގެ ޕާލަމެންޓްރީ ގްރޫޕްގެ މެމެބަރުން ބޯ ލެނބުމެއްނެތި ޔާމީނު ބޭނުންފުޅު ވެވަޑައިގެންނެވި ބޭފުޅަކު ހޮއްވެވުމެވެ. އެ ހިސާބުން ފެށިގެން ޖެހެމުން ދިޔަ ކުނީގައި ޕާޓީގައި ދެ ފެކްޝަނެއް އުފެދި އެންމެ ފަހުން މައުމޫނު ބާކީވި އެވެ. އެ އުދާސްގަނޑުގެ ތެރޭގައި މައުމޫނަށް ޖަލުގައި ވެސް އޮންނަވަން ޖެހި ވަޑައިގެންނެވި އެވެ.\nމައުމޫނަށް ޕީޕީއެމުން ކުރިމަތިވި ހާލަތާ ރައީސް ނަޝީދާ ގުޅެނީ ފާއިތުވި ރިޔާސީ އިންތިޚާބަށް އިބްރާހިމް މުހައްމަދު ސޯލިހު ނިކުމެވަޑައިގެންނެވި ހިސާބުންނެވެ. ކޮންމެ ސަބަބަކާ ހުރެ ނަމަވެސް ރައީސް ސޯލިހަށް ރިޔާސީ ޓިކެޓް ލިބިވަޑައިގެންނެވީ ނަޝީދަށް އެ މަގާމަށް ވާދަ ކުރެވޭނެ ގާނޫނީ އެއްވެސް މަގެއް ނެތުމުންނެވެ.\nއޭރު އެންމެނަށް ވެސް ޚާއްސަކޮށް އެމްޑީޕީގެ މެންމަބުރުންނަށް ހީވެފައި އޮތީ ރައީސް ސޯލިހު ވެރިކަމުގެ ގޮނޑީގައި އިންނެވި ނަމަވެސް ހަގީގީ ވެރިޔަކަށް ވާނީ ރައީސް ނަޝީދު ކަމަށެވެ. އެގޮތަށް އެކަން ފުރަތަމަ ކޮޅު ހިނގަމުން ދިޔަ ކަމަށް ވެސް ވެ އެވެ. އެހެން ނަމަވެސް މަޑުމަޑުން ރައީސް ސޯލިހުގެ ބާރު ގަދަވެ، ރައީސް ނަޝީދުގެ ތަސްވީރު ވެރިކަމުގެ ތެރެއިން ވަނީ ފޮހެވިފަ އެވެ.\nވެރިކަމުގެ ކަންތައްތަކަށް ނުފޫޒު ފޯރުއްވެވުމަށް ރައީސް ނަޝީދު ކުރައްވަމުން ގެންދެވި މަސައްކަތް މަޑުމަޑުން ފެއިލްވަމުން ގޮސް ޕާޓީގެ އެތެރޭގެ ކޮންޓްރޯލް ރަސްމީކޮށް ރައީސް ސޯލިހު މިވަނީ ހޯއްދަވާފަ އެވެ. އެންމެ ފަހުން ބޭއްވުނު ޕާޓީގެ ދެ އިންތިޚާބުގެ ނަތީޖާ އާއެކު ޕާޓީގެ މިލްކުވެރިކަން ރައީސް ސޯލިހަށް މިވަނީ ކަށަވަރު ވެފަ އެވެ.\nކަންތައްތައް މިހިސާބަށް ދިޔައިރު ރައީސް މައުމޫނާއި ރައީސް ނަޝީދަށް ވެސް މި ތިބެވެނީ ދާދި އެއް ހާލަތެއްގަ އެވެ.\nރައީސް ޔާމީނާއި ރައީސް މައުމޫނުގެ ޑްރާމާގެ ކުންނުގައި މައުމޫނު ޖަލުގައި އިންނެވި ގޮތަށް އެމްޑީޕީގެ ފަހު ތަޅާލުމުގައި ރައީސް ނަޝީދަށް ހުންނަވަން ޖެހިވަޑައިގެންފައި ވާނީ ރާއްޖެ ވަޑައިގަންނަވަން ބިރުފުޅުން އަމިއްލައަށް އަރުވާލެވިގެން ބޭރުގައި ހުންނަވާށެވެ.\nމައުމޫނު ޕީޕީއެމުން ބޭރުވުމުން އެ މަނިކުފާނުގެ ސަޕޯޓަރުންނާއެކު މިހާރު ގެންދަވަނީ މޯލްޑިވްސް ރިފޯމް މޫވްމެންޓުގެ ނަމުގައި ޕާޓީއެއް އުފައްދަވައިގެން ހިންގަވަމުންނެވެ. ރައީސް ނަޝީދަށް އެމްޑީޕީ ގެއްލި އެމަނިކުފާނުގެ ސަޕޯޓަރުންނާ އެކު އެފަދަ ޕާޓީއެއް ހައްދަވަން ޖެހުމަކީ ވެސް ހަމަ ވެދާނެ ކަމެކެވެ. ރާއްޖޭގެ ސިޔާސީ މައިދާނުގައި ކަންތައް ވަމުންދާ ގޮތަށް ބަލާއިރު އެއީ ނުވުމަށް ވުރެ، ވުން ކައިރި ކަމެކެވެ.\nރައީސް އަބްދުﷲ ޔާމީން ރައީސް އިބްރާހިމް މުހައްމަދު ސޯލިހު ރިޕޯޓް ކުރީގެ ރައީސް މައުމޫން އަބްދުލް ގައްޔޫމް ކުރީގެ ރައީސް މުހައްމަދު ނަޝީދު އެމްޑީޕީ ސިޔާސީ ޕީޕީއެމް/ ޕީއެންސީ ކޯލިޝަން ޚިޔާލު\nވާނުވާ3weeks ago\nކުރީގެ ރައީސް ކިޔަނީ މައުމޫން އާ ނަސީދު އަށް އެކަނި ދޯ\nބަހައްޓާލާ3weeks ago\nކެނެރީގެ ނަޝީދު އަތުން އެމްޑީޕީ އަތުލުމުގެ ވަގުތު މިހާރު މިއޮތީ އައިސް ޖެހިފަިއ ރައީސް އިބޫ ވެސް ޖެހޭނެއޭ ރައީސް ޔާމީން ގޮތަށް ގަޓް ހުންނަން އަދި ޕީޕީއެމް ރައީސް މައުމޫނު އަތުން އޭނާ އޮބާބާއްވާފައި މަމެން އޭނާ އަތުން ޕީޕީއެމް ފޭރިގަތް ގޮތަށް ޖެހޭނެއޭ ކެނެރީގެ ނަޝީދު އަތުން އެމްޑީޕީ ފޭރިގަންނަން ވަގުތު ފާއިތު ނުވަނީސް އެކަން ކުރަން ޖެހޭނީ އެކަން ކުރަން އޮތް އެންމެ ރަނގަޅު ދަނޑިވަޅަކީ މިއީއޭ ދެވަނަ ކަމަކީ ރައީސް ނަޝީދު އެއީ ވެލާނާގެ އިބްރާހިމް ދީދީ ކަމަށް ބަލާ އޭނާ އަބަދުވެސް އިނގިރޭސި ވިލާތުގައި\nއިބޫ ސޯލިހު އަކީ ޔާމީނު ކަހަލަ ނުބައި ނުލަފާ ބޭފުޅެއް ނޫން. އިބޫ ބޭނުންފުޅެއް ނުވާނެ ކޯޓްތެރެއަށް އަތްބާނާގެން ހަރާމް ހުކުމެއް ވެސް އަދި އެހެން ހުކުމެއް ކޮށްގެން ވެސް އެމްޑީޕީ ޕާޓީ ފޭރިގަންނާކަށް. އިބޫއަކީ ޔާމީނުއަށް ވުރެ ހާާސްބައި އަޚްލާގު ރަނގަޅު ބޭފުޅެއް ވަރަށް ވަރަށް ސާފް އިނގޭތޯ.\nނުވެފައޭ3weeks ago\nކެނެރީގެ ނަޝީދުގެ ސަބަބުން ރާއްޖޭގެ ތަރައްގީއަށް ވަކިން ޚާއްސަ ކޮށް މާލެ ސަރަހައްދުގެ ތަރައްގީ އަށް ވަރަށް ބޮޑަށް ވަނީ ހުރަސް އެޅިފައި އޭނާ އަކީ އަމިއްލަ އެދުން ބޮޑު މީހެއް ކަމުން އިންޑިއާގެ ބޮޑު ވަޒީރު މޮދީ އަތުން ކަޓެއް ޖައްސައިގެން ބްރިޖް އަޅާއިރު އޭގެ ތެރެއަށް އިތުރު 250 މިލިއަން ޑޮލަރު ލައިގެން ބްރިޖް އިންޑިއާގެ އެގްޒިމް ބޭންކުން ލޯން ނަގައިގެން އެކަން ކުރަން އުޅުނީ. ނަތީޖާ އަކީ އިންޑިއާ އަކީ ފައިސާ ގެ ގޮތުން އެހާ ކެޕޭސިޓީ ހުރި ބަޔަކަށް ނުވާތީވެ އެކަން ވަނީ ނުފެށިފައި.\nނެގީއޭ3weeks ago\nމައުމޫން ފަދައިން ނަޝީދަށް ވެސް ޕާޓީ ގެއްލެނީ ނަމަ މިއިން އެގިގެންދާ އެއްޗަކީ އެއީ ޕާރޓީގެ ލީޑަރުންގެ ގޮތުގައި ތިބި މީހުން ވެރިކަމަށް ނައިސް އެމެން ގެ ބަދަލުގައި ވެރިކަމަށް އަންނަ މީހަކު ދެ އަތް ބަނދެގެން ޕާރޓީގެ ލީޑަރު ގައުމުގެ ވެރިކަން ކުރަން އުޅުމޭ އެެއީއޭ ޕީޕީއެމް އަށް ވެސް ދިމާވި މައްސަލަ އަކީ ކެނެރީގެ ނަޝީދުގެ ސަބަބުން ތިލަ މާލެ ބްރިޖް ނޭޅުނީ އަދި މާލެ ސަރަހައްދުން ގޯތި ބޭނުންވާ މީހުންނަށް ގޯތި ނުލިބުނީ ސަބަބަކީ އޭނާ ޗައިނާ އާއި އެކު ނެކް ޓު ނެކް ޖައްސައިގެން އިންޑިއާ އިން ކަޓް ފައިސާ


Usoolu muguraalaa3miskitheh gai hukuru Koffi\nއުސޫލާ ހިލާފުވެ ހަތަރު މިސްކިތެއްގައި ހުކުރުކޮށްފި\nފުރުގާން މިސްކިތް: އެ މިސްކިތުގައި މި ދެ ހަފްތާގައިވެސް ޖަމާއަތް ހަދައިގެން ހުކުރު ނަމާދު ކޮށްފައިވޭ -- އަވަސް ފޮޓޯ\nކޮވިޑް-19 އިން ރައްކާތެރިވުމުގެ ގޮތުން އެޅި ފިޔަވަޅުތަކުގެ ތެރޭގައި މިސްކިތްތަކުގައި ޖަމާއަތުގައި ނަމާދު ކުރުން މެދުކަނޑާލާފައިވަނިކޮށް ހަތަރު މިސްކިތެއްގައި މިއަދު ޖަމާއަތް ހަދައިގެން ހުކުރު ނަމާދު ކޮށްފި އެވެ.\nހުކުރު ކޮށްފައިވަނީ މާލޭގައި ތިން މިސްކިތަކާއި ހުޅުމާލޭގެ މިސްކިތެއްގައެވެ. އޭގެ ތެރޭގައި ހިމެނޭ މަސްޖިދު އަލް ފުރުގާންގައި މިދިޔަ ހަފްތާގައިވެސް ވަނީ ހުކުރުކޮށްފައެވެ.\nރައްކާތެރިކަމުގެ ފިޔަވަޅެއްގެ ގޮތުން ޖަމާއަތުގެ ނަމާދު މެދުކަނޑާލާފައިވާއިރު އެ އުސޫލު މުގުރާލާ މިއަދު ހުކުރުގެ ޖަމާއަތް ހަދާފައިވާތީ އިސްލާމިކް މިނިސްޓްރީން ވަނީ ކަންބޮޑުވުން ފާޅުކޮށްފައެވެ. މިނިސްޓަރު ޑރ. އަހުމަދު ޒާހިރު އަލީ އަވަސް އަށް ވިދާޅުވީ ޖަމާއަތުގައި ނަމާދު ކުރުން މެދުކަނޑާލީ އެންމެންގެ ރައްކާތެރިކަމަށްޓަކައި ކަމުން އެ އުސޫލާއި ހިލާފަށް އަމަލު ކުރުމަކީ މުޅި މުޖްތަމައުއަށް ދެވޭ ގެއްލުމެއް ކަމަށެވެ.\nއެކަން ފުލުހުންގެ ސަމާލު ކަމަށް ގެނެސްފައިވާނެ ކަމަށްވެސް މިނިސްޓަރު ވިދާޅުވިއެވެ. ނަމަވެސް ފުލުހުން މެދުވެރިކޮށް އެކަން ހުއްޓުވަން މަސައްކަތް ނުކުރީ އިތުރު ގޯސްތަކަކަށް ފުރުސަތު ނުދިނުމަށް ކަމަށް ވިދާޅުވިއެވެ. އުސޫލުތަކާއި ހިލާފަށް ޖަމާއަތް ހަދައިގެން މިއަދު ހުކުރު ކުރިއިރު އެ ކަމުގައި ހުއްދަ ލިބިފައިވާ ބައެއް އިލްމުވެރިންވެސް ބައިވެރިވެފައިވެއެވެ.\n"އެއީ އަޅުގަނޑުގެ އެންމެ ބޮޑު އެއް ކަންބޮޑުވުމަކީ. މިފަދަ ކަންކަމުގައި އިލްމުވެރިން ބައިވެރިވުމަކީ ދައުވާއަށް ލިބޭ ގެއްލުމެއް،"\nމިނިސްޓަރު ވިދާޅުވީ މިސްކިތްތައް ބަންދުކޮށްފައި އޮތް އޮތުމަށް ނިމުން ގެނެސް މިސްކިތްތައް ހުޅުވާލާފައިވަނީ ޖަމާއަތް ނެތި ވަކިވަކިން ނަމާދު ކުރުމަށް ކަމަށެވެ. އަދި ރައްކާތެރިކަމުގެ ފިޔަވަޅުތަކުގައި ހިފަހައްޓައިފިނަމަ ޖަމާއަތުގައި ނަމާދު ފެށުމަަށް ބާރަކަށް ވެގެންދާނެ ކަމަށް މިނިސްޓަރު ވިދާޅުވިއެވެ.


Kulhudhuffushi gai bali fethurifai othumuge furusathu bodu, samaalu vumah ilthimaas kohfi\nކުޅުދުއްފުށީގައި ބަލި ފެތުރިފައި އޮތުމުގެ ފުރުސަތު ބޮޑު--\nކުޅުދުއްފުށީގައި ކޮވިޑް-19 ފެތުރިފައި އޮތުމުގެ ފުރުސަތު ބޮޑުކަމަށާއި، ހުރިހާ ފަރާތްތަކުންވެސް ރައްޔާތެރިކަމުގެ ފިޔަވަޅުތައް އެޅުމަށް ކުޅުދުއްފުށީ ރީޖަނަލް ހޮސްޕިޓަލް (ކޭއާރުއެޗް) އިން އިލްތިމާސްކޮށްފި އެވެ.\nއެ ހޮސްޕިޓަލުން ކުރި ޕޯސްޓެއްގައި ބުނެފައިވަނީ ރަށުގައި ބަލި ފެތުރިފައި އޮތުމުގެ ފުރުސަތު އޮތުމާއެކު ހުރިހާ ބޭފުޅުން ރައްކާތެރިކަމުގެ ފިޔަވަޅުތައް އަޅައިގެން އުޅުމަށާއި މާސްކުއަޅައިގެން އުޅުމަށް ހާއްސަ ސަމާލުކަމެއް ދިނުމަށެވެ.\nއަދި މި ދުވަސްވަރަކީ ޗުއްޓީގެ ދުވަސްވަރު ކަމުން އެއްވެ އުޅުމުގެ ކޮންޓެކްޓް ބަބުލް ކުޑަކޮށް ގައިދުރުކުރަން ބެހެއްޓުމަށާއި ގޭގެއަށް ޒިޔާރަތް ނުކުރުމަށްވެސް ވަނީ އިލްތިމާސްކޮށްފަ އެވެ.\nބަލީގެ އަލާމާތް ހުރެގެން ފްލޫ އޯޕީޑީއަށް މިމަހު 23 ގައި ދެއްކި 13 އަހަރުގެ ކުއްޖަކު ޕޮޒިޓިވް ވެގެން ކުޅުދުއްފުށި މޮނީޓަރިންގެ ހާލަތަށް ގެނެސްފައިވަނީ އިއްޔެ ހަވީހު އެވެ. އެ ކުއްޖާއާއި ގުޅުންހުރި ދެ މީހަކުވެސް މިހާރު ޕޮޒިޓިވްވެފައިވާއިރު އިއްޔެ ފްލޫ އޯޕީޑީއަށް ދެއްކި 16 އަހަރުގެ ކުއްޖަކުވެސް ވަނީ ޕޮޒިޓިވްވެފަ އެވެ. މިއާއެކު ކުޅުދުއްފުށިން ޕޮޒިޓިވްވި މީހުންގެ އަދަދުވަނީ4އަރާފައެވެ.\nހޮސްޕިޓަލުންވަނީ ބަލީގެ އެއްވެސް އަލާމާތެއް ހުރިނަމަ ލަސްނުކޮށް ފުލޫ އޯޕީޑީއަށް ދެއްކުމަށް ނުވަތަ ހޮސްޕިޓަލްގެ ހޮޓްލައިން 7606688 އަށް ގުޅާ މައުލޫމާތު ހިއްސާކުރުމަށް އެދިފައެވެ.\nއުތުރުގެ ކަސްޓަމްސްގެ މައި އޮފީސް ކުޅުދުއްފުށީގައި ހުޅުވައިފި\nބައެއްގެ އަބުރަށް ހުތުރުވާ ގޮތަށް، ކޭއާރުއެޗާ ގުޅުވާ ދެކެވޭ ވާހަކަތައް ދޮގުކޮށްފި


Maldive Gas Ge Acting MD Ge Jinsee Furassara Aai Gulhun Huri Chatlog Thah Leak Vejje - Vaguthu\n3 މަސް ކުރިން ( ފެބުރުއަރީ 5, 2021 )\nމޯލްޑިވް ގޭސްގެ އެކްޓިންގ އެމްޑީ އިކްރާމް\nމޯލްޑިވް ގޭސްގެ އެކްޓިން މެނޭޖިންގް ޑިރެކްޓަރ އަލީ އިކްރާމްގެ ޖިންސީ ފުރައްސާރަ އާއި ގުޅުން ހުރި ޗެޓްލޮގްތަކެއް ލީކު ވެއްޖެއެވެ.\nމިހާރު މީސްމީޑިއާގައި ދައުރުވަމުން އަންނަ ޗެޓްލޮގްތަކުން އޭނާ އެ އަންހެން މީހާ އާއި ބައްދަލުކޮށް 'ހަގް' އެއް ކޮށްލުމަށް ބޭނުންވާ ކަމަށް ވަނީ ބުނެފައެވެ. އެއީ އަންހެން މީހާ ނުދިނަސް އޭނާ އެންމެ ބޭނުންވާ ކަން ކަމަށް ވަނީ ބުނެފައެވެ.\nއެވާހަކަތައް ދެއްކުމުން އެ އަންހެން މީހާ ވަނީ އެއީ އޭނާ ނުކުރާނެ ކަމަށާއި އެކަން ހަމަ އެކަނި ކުރާނީ އޭނާ ކައިވެނި ކުރާ މީހަކާއި އެއްކޮށް ކަމަށް ބުނެފައެވެ. އެގޮތަށް ބުނުމުންވެސް އިކްރާމް ވަނީ އެކަން ކުރުމަށް އާދޭސް ކޮށްފައެވެ.\n"އެއްވެސް ކަހަލަ އުނދަގޫވާ ކަހަލަ އިހުސާސްތަކެއް ދެމީހުންގެ ދެމެދުގައި އުފެދޭކަށް ބޭނުމެއް ނޫން. ދެމީހުން މިއީ ހަމަ ރަނގަޅު ދެ ރަހުމަތްތެރިން" އެ އަންހެން މީހާ ބުންޏެވެ.\nއެގޮތަށް އަންހެން މީހާގެ ވާހަކަތައް ހުރުމުން އިކްރާމް ވަނީ އެއީ އޭނާ ހަގީގަތަށް ބުނި ވާހަކަތައް ކަމަށް ބުނެފައެވެ. އަދި އިތުރު މައްސަލަތައް އުފެދެން ބޭނުން ނޫން ކަމަށް ވަނީ ބުނެފައެވެ.\nމީގެ އިތުރުން ދައުރުވަމުން އަންނަ ޗެޓްލޮގް އިން އިކްރާމް ވަނީ އެ އަންހެން މީހާއަށް އެހެން ބަޔަކު ބަދުއަހުލާގީ އަމަލެއް ހިންގަން ތިއްބާ ނަގާފައިވާ ފޮޓޯއެއްވެސް ހިއްސާ ކޮށްފައެވެ. އަދި އޭނާ އަކީ ގިނަ އަންހެން ކުދިން "މަށަށް މަށަށް" ކިޔާ ކަހަލަ ޑިމާންޑު ބޮޑު މީހެއް ކަމަށްވެސް ވަނީ ބުނެފައެވެ.\nމި މައްސަލަ ފެންމަތިވުމާއެކު އިކްރާމް ވަނީ ޓްވީޓެއް ކުރައްވާފައެވެ. އޭނާ ވިދާޅުވީ، އޭނާއޭ ކިޔައިގެން ހުށަހެޅި ފައި ފުރައްސާރައިގެ މައްސަލައަކީ ބަޔަކު މީހުން ބޭނުންވާ ގޮތަށް، އޮފީސްގެ އުސޫލުތަކާއި ހިލާފަށް ކަންކަން ނުގެންދެވުމުން، އޭނާ ފްރޭމްކޮށް އަގުވައްޓާލަން ރޭވިގެން ކުރާ ކަމެއް ކަަމަށެވެ.\n"ޕޮލިސްގެ ފޮރެންސިކުން ޗެޓްލޮގްގެ ހަގީގަތް އެނގިގެން ދާނެ". އޭނާ ކުރި ޓްވީޓްގައި ވެއެވެ.\nއެ އޮފީހުގައި މަސައްކަތް ކުރަމުން އަންނަ އަންހެން މުވައްޒަފަކަށް ޖިންސީ ފުރައްސާކުރި ކަމަށް ބުނާ މައްސަލައާ ގުޅިގެން މިވަގުތު އިކްރާމް ހުރީ ސަސްޕެންޑްގައެވެ.\nފެބުރުއަރީ 5, 2021 18:26\nފޮެެންސިކް ބޭނުންގޮތަކަށް މިސަރުކާެުގައި ހަދާލެވޭނެ.\nސަރުކާރަށް މުހިއްމުވާނީ ތިނަދޫ މަޖިލިސް މެމްބަރ.\nދެން ތިކަމުގެ ނަތީޖާ އަންނާނެގޮތް އެބައިނގޭ.\nފެބުރުއަރީ 5, 2021 18:55\nޙުދުޖަނގިޔާ ކިޔާ ފޯރިނެގިމީހުންގެ ހާލު.\nފެބުރުއަރީ 5, 2021 19:02\nމިފަހަރު އިނގޭނެ މަޖިލިސް މެމްބަރުންގެ ބާރުހުރިވަރެއް.\nމީހުންގެ ފެންވަރާއި ނުބައްދަލު މަގާމުދިނީމާ ފެންނާނީ ވަގުތުއިތުރުވެގެން ކުރާނެކަމެއް ނެތިގެން އުޅޭތަން.\nދެން ތިކަހަލަ ކަމެއްކުރާނީ.\nޒިއްމާދާރު މީހުން، ތައުލީމީ މީހުން ނެތްޕާޓީއެއްނޫން މޑޕ އަކީ. ވަގުތުން ވަގުތަށް ރަނގަޅު ހަރުދަނާ މީހަކު ތިތަނައްލާ.\nފެބުރުއަރީ 5, 2021 19:16\nކީއްވެތަަ މީނަ ވީއްލިހެން މިއުޅެނީ. ހައްޔަރުގަ ހުންނަންކެހޭ މީހެއް. އާނއެހެންޏަ. ކަމެއްލިބުބީމަ ހިތް އަރާ، އާސްމާންގަ. މާބިޓުން ކާމިޔާބު ގޮލައެކޯ. މިވެސްހޯރަ އިއްބެ ގްރޫޕަށް އިތުރުވި ބޮޅެއްބާ\nފެބުރުއަރީ 5, 2021 20:10\nމީ ޖިއްސީ ފުރައްސާރަ ވައުދުވެގެން އާބައެއްތަ\nފެބުރުއަރީ 5, 2021 20:21\nބަސްނުބުނާހާހި ހިނދަކު ބަހަކީ ތިމާގެއަޅެކެ ބަސް ބުނުމަށްފަހު ބަހުގެ އަޅަކަށް ތިމާވެދެ.\nދެންތިކަމުން ރެކިގަންނަން ނޫޅޭށެ ތިހަޑި ވަނީ ހަމަ ހާވާފައެ ތިމާއަށް މާބޮޑުމަގާމެއް ލިބި ބޮޑާވީމަ ވާނެގޮތްވެ އެނިމުނީއެވެ.\nފެބުރުއަރީ 5, 2021 21:24\nޢެއްވެސްކަމެއްނުވާނެ.ތިވާނީ ބަޔަކު އަޑީގަ ތިބެގެން ކުރާކަމަކަށް.ތިމައްސަލާގަ އަންހެންކުއްޖާއަށް ލޮޓި ލިބޭނީ.އިންސާފު ލިބުނަސް ނުލިބުނަސް ތިކަން އޮންނާނީ ހިނގާފަ.ތީނަ އަބަދުވެސް ޢުޅޭގޮތް ތީ.އެމްޑީޕީ މީހުން ކުއްވެރި ނުވާނެ.\nފެބުރުއަރީ 6, 2021 11:20\nމޯލްޑިވް ގޭސް ގައި ވަޒީފާ އަދާކުރަނީ އިންސާނުން ކަމަށްވާތީވެ، އެތަނުގައި "ގޮސިޕްސް" ދައުރުވާން ބޭނުން ނުވާ ކަމަށްބުނެ، ގަދަ ބަސް ވިދާޅުވެ ނިންމުންތައް ނިންމެވި ބޭފުޅެއް. މިއަދު މުޅި ސޯޝަލް މީޑިއާގައި "ގޮސިޕްސް" ދައުރުކުރާތަން މި ފެންނަނީ. ﷲގެ ތަޤްދީރުފުޅުން ކޮންމެ ނުބައި ދުލެއްގެ ބަސް އެ ދުލެއްގެ ވެރިޔާގެ ނިތްކުރިޔާ ހަމައަށް ރައްދުކުރައްވާ ގޮތުގެ ފުރިހަމަ ކަމާއެވެ!\nމާޗް 5, 2021 00:09\nގަނެފަ ހުރި މީޑިޔާ ތައް ދެން އަތްޖަ ހާ👏👏👏👏👏👏👏👏👏👏👏👏👏👏👏👏👏👏👏👏👏👏👎\nމާޗް 7, 2021 01:57\nޕޮލިސްގެ ފޮރެންސިކުން ޗެޓްލޮގްގެ ހަގީގަތް އެނގިގެން ދާނެދޯ.ތިކަން ނިމިގެންދާއިރު ތިވާނީ ޗައިނާ ބަޔަކު އަޑީގަތިބެގެން ކުރިކަމަކަށް.


Eeshaage "ek dhuaa" mimahu 26 gai rileez kuranee - Hurihaa.mv via Habaru\nއީޝާގެ "އެކް ދުއާ" މިމަހު 26 ގައި ރިލީޒް ކުރަނީ\nއީޝާ ޑިއޯލް ދިހަ އަހަރުގެ މެދުކެނޑުމަށް ފަހު ބޮލީވުޑަށް އެނބުރި އަންނަ ފިލްމު "އެކް ދުއާ" މިމަހު 26 ގައި ނެރުމަށް ނިންމައިފި އެވެ.\nއީޝާ ޑިއޯލް އެބުރި އަންނަ ފިލްމުގެ "އެކް ދުއާ"ގެ ޓްރެއިލާ އޭނާގެ ސޯޝަލް މީޑިއާގައި ވަނީ ހިއްސާ ކޮށްފަ އެވެ. ޓްރެއިލާ ހިއްސާ ކުރަމުން އީޝާ ޑިއޯލް ބުނެފައިވަނީ މިމަހުގެ 26 ވަނަ ދުވަހު އޭނާގެ "އެކް ދުއާ" ވޫޓް ސެލެކްޓުގައި ރިލީޒް ކުރުމަށް ހަމަޖެހިފައިވާ ކަމަށެވެ.\n"މިފިލްމަށްވެސް ކުރިން ލިބުނު ލޯބި ބެލުންތެރިނާއި ސަޕޯޓަރުންގެ ފަރާތުން ލިބޭނެ ކަމަށް އުއްމީދު ކުރަން" އީޝާ ބުންޏެވެ.\nމިފިލްމު ޕްރޮޑިއުސްކޮށްފައި ވަނީ ދާދި ފަހުން ލޯންޗްކުރި އީޝާގެ އަމިއްލަ ޕްރޮޑަކްޝަން ހައުސްގެ ދަށުން އީޝާ އެވެ.\nއީޝާ އެންމެ ފަހުން ފެނިފައި ވަނީ 2011 ވަނަ އަހަރު ނުކުތް ފިލްމު "ޓެލްމީ އޯ ޚުދާ" އިންނެވެ. އީޝާ ވަނީ ގިނަ އަދަދެއްގެ ބޮލީވުޑް ފިލްމުގެ އިތުރުން ޓަމިލް، ޓެލެގޫ އަދި ކަންނަޑާ ފިލްމު ތަކުން ވެސް ފެނިފަ އެވެ.\nއޭނާ ބޮލީވުޑަށް ތައާރަފްވި ފިލްމު "ކޮއި މެރެ ދިލްސެ ޕޫޗޭ" އިން ފިލްމު ފެއާ އެވޯޑް އީޝާ ވަނީ ލިބިފަ އެވެ.\nއީޝާ ފެނިގެންދިޔަ ބައެއް ބޮލީވުޑް ފިލްމުތަކަށް ބަލާއިރު "ޝާދީ ނަންބަރު 1"، "ކޭޝް" ،"ނޯ އެންޓުރީ"، "ދަސް" އަދި "ދޫމް" ފަދަ ފިލްމުތައް ހިމެނެ އެވެ. އީޝާގެ ކުރިއަށް ދެން ފެނިގެންދާނީ ވެބް ސީރީޒް ރުދްރައިންނެވެ.